32002R2342
L 357/1
JURNALUL OFÍCIAL AL UNIUNII EUROPENE
REGULAMENTUL (CE, Euratom) NR. 2342/2002 AL COMISIEI
din 23 decembrie 2002
de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene
CUPRINS
PARTEA I
DISPOZIȚII COMUNE
TITLUL I
OBIECTUL
TITLUL II
PRINCIPII BUGETARE
Capitolul 1
Principiile unității și exactității bugetare
Capitolul 2
Principiul anualității
Capitolul 3
(Capitolul 4 din regulamentul financiar) Principiul unității de cont
Capitolul 4
(Capitolul 5 din regulamentul financiar) Principiul universalității
Capitolul 5
(Capitolul 6 din regulamentul financiar) Principiul specialității
Capitolul 6
(Capitolul 7 din regulamentul financiar) Principiul bunei gestiuni financiare
Capitolul 7
(Capitolul 8 din regulamentul financiar) Principiul transparenței
TITLUL III
ÎNTOCMIREA ȘI STRUCTURA BUGETULUI
Capitolul 1
Întocmirea bugetului
Capitolul 2
Structura și prezentarea bugetului
TITLUL IV
EXECUȚIA BUGETARĂ
Capitolul 1
Dispoziții generale
Capitolul 2
Modalități de execuție
Secțiunea 1
Dispoziții generale
Secțiunea 2
Dispoziții speciale
Capitolul 3
Actorii financiari
Secțiunea 1
Drepturile și obligațiile actorilor financiari
Secțiunea 2
Ordonatorul de credite
Secțiunea 3
Contabilul
Secțiunea 4
Administratorul contului de avans
Capitolul 4
Răspunderea actorilor financiari
Secțiunea 1
Reguli generale
Secțiunea 2
Reguli aplicabile ordonatorilor de credite delegați și subdelegați
Capitolul 5
Operațiunile de venituri
Secțiunea 1
Resursele proprii
Secțiunea 2
Estimarea creanțelor
Secțiunea 3
Constatarea creanțelor
Secțiunea 4
Ordonanțarea recuperărilor
Secțiunea 5
Recuperarea
Capitolul 6
Operațiunile de cheltuieli
Secțiunea 1
Angajarea cheltuielilor
Secțiunea 2
Lichidarea cheltuielilor
Secțiunea 3
Ordonanțarea plăților
Secțiunea 4
Plata cheltuielilor
Secțiunea 5
Termenele pentru operațiunile de cheltuieli
Capitolul 7
Sistemele informatice
Capitolul 8
Auditorul intern
TITLUL V
ACHIZIȚIILE
Capitolul 1
Dispoziții generale
Secțiunea 1
Domeniul de aplicare și principiile de atribuire
Secțiunea 2
Publicarea
Secțiunea 3
Metodologia achizițiilor publice
Secțiunea 4
Garanția și controlul
Capitolul 2
Dispoziții speciale aplicabile contractelor adjudecate de instituțiile comunitare în cont propriu
TITLUL VI
SUBVENȚII
Capitolul 1
Domeniul de aplicare
Capitolul 2
Principiile de atribuire
Capitolul 3
Procedurile de atribuire
Capitolul 4
Plata și controlul
Capitolul 5
Punerea în aplicare
TITLUL VII
PREZENTAREA CONTURILOR ȘI EVIDENȚA CONTABILĂ
Capitolul 1
Prezentarea conturilor
Capitolul 2
(Capitolul 3 din regulamentul financiar) evidența contabilă
Secțiunea 1
Organizarea evidenței contabile
Secțiunea 2
Registrele contabile
Secțiunea 3
Planul contabil
Secțiunea 4
Înregistrarea contabilă
Secțiunea 5
Apropierea conturilor și verificarea contabilă
Secțiunea 6
Contabilitatea bugetară
Capitolul 3
(Capitolul 4 din regulamentul financiar) Inventarierea patrimoniului
PARTEA II
DISPOZIȚII SPECIALE
TITLUL I
(TITLUL II DIN REGULAMENTUL FINANCIAR) FONDURILE STRUCTURALE
TITLUL II
(TITLUL III DIN REGULAMENTUL FINANCIAR) CERCETAREA
TITLUL III
(TITLUL IV DIN REGULAMENTUL FINANCIAR) ACȚIUNILE EXTERNE
Capitolul 1
Dispoziții generale
Capitolul 2
Punerea în aplicare a acțiunilor
Capitolul 3
Achizițiile
Capitolul 4
Subvențiile
Capitolul 5
Conturile de avans și inventarele
TITLUL IV
(TITLUL V DIN REGULAMENTUL FINANCIAR) OFICIILE EUROPENE
TITLUL V
(TITLUL VI DIN REGULAMENTUL FINANCIAR) CREDITELE ADMINISTRATIVE
PARTEA III
DISPOZIȚII TRANZITORII ȘI FINALE
TITLUL I
DISPOZIȚII TRANZITORII
TITLUL II
DISPOZIȚII FINALE
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (1), în special articolul 183,
după consultarea Parlamentului European, a Consiliului, a Curții de Justiție a Comunităților Europene, a Curții de Conturi, a Comitetului Economic și Social European, a Comitetului Regiunilor, a Ombudsmanului și a Autorității Europene pentru Protecția Datelor,
întrucât:
(1)
Dispozițiile Regulamentului (CE, Euratom) nr. 1605/2002 (denumit în continuare „regulamentul financiar”) au fost simplificate pentru a limita regulamentul la principiile și definițiile de bază pentru întocmirea, execuția și controlul bugetului general al Comunităților Europene (denumit în continuare „buget”).
(2)
Prin urmare, prezentele norme de aplicare trebuie să completeze regulamentul financiar nu numai în ceea ce privește dispozițiile acestuia pentru care face trimitere expresă la normele de aplicare, ci și în ceea ce privește dispozițiile a căror aplicare necesită stabilirea prealabilă a dispozițiilor de aplicare. În scopul asigurării clarității, este necesară înlocuirea Regulamentului (Euratom, CECO, CE) nr. 3418/1993 al Comisiei din 9 decembrie 1993 de stabilire a normelor de aplicare a regulamentului financiar din 21 decembrie 1977 (2), astfel cum a fost modificat ultima dată prin Regulamentul (CE) nr. 1687/2001 (3).
(3)
Pentru asigurarea conformității reglementărilor sectoriale cu principiile bugetare stabilite în regulamentul financiar, se recomandă efectuarea unui inventar al tuturor instrumentelor de reglementare privind execuția bugetară și trebuie să se prevadă ca acest inventar să fie întocmit de către Comisie și prezentat autorității bugetare.
(4)
În ceea ce privește principiile bugetare, în special principiul unității, obligația de a identifica dobânda la credite, care se varsă la buget, impune identificarea creditelor care rămân în proprietatea Comunităților. Creditul rămâne în proprietatea instituției cu excepția cazului în care actul de bază, în sensul articolului 49 din regulamentul financiar, prevede altfel și a cazului în care este rambursat în temeiul unui contract de achiziție sau dacă este vărsat personalului ori membrilor instituțiilor sau statelor membre. Această reglementare trebuie precizată în funcție de tipul de administrare (administrare centralizată directă și indirectă și administrare în comun). Nu se aplică administrării comune deoarece în aceste cazuri fondurile comunitare sunt combinate cu fondurile organizației internaționale. În cazul în care creditele rămase în proprietatea Comunităților sunt purtătoare de dobândă, aceasta se varsă la buget ca venituri diverse.
(5)
În ceea ce privește principiul anualității, este important să se clarifice semnificația creditelor anuale și etapele pregătitoare ale procedurii de angajare care, dacă este finalizată până la data de 31 decembrie, poate permite reportarea creditelor de angajament, care trebuie să fie utilizate până la data de 31 martie a anului următor.
(6)
În ceea ce privește principiul unității de cont, trebuie să se precizeze cursul de schimb de utilizat pentru conversia dintre euro și celelalte monede pentru necesitățile gestionării fluxului de numerar și contabilității.
(7)
În ceea ce privește derogările de la principiul universalității, trebuie să fie precizat tratamentul bugetar aplicat veniturilor alocate, în special contribuțiilor statelor membre sau ale țărilor terțe la anumite programe comunitare, precum și limitele pentru compensarea cheltuielilor și veniturilor.
(8)
În ceea ce privește principiul specialității, trebuie să se definească exact modul de calcul al procentului creditelor pe care instituțiile sunt autorizate să le transfere în temeiul autorității de care beneficiază și trebuie să se adopte dispoziții pentru informarea completă a autorității bugetare printr-o explicație detaliată a solicitărilor de transfer care trebuie să îi fie prezentate acesteia.
(9)
În ceea ce privește buna gestiune financiară, este necesar să se precizeze obiectivele și frecvența minimă a evaluărilor ex ante, intermediare și ex post ale programelor și activităților, precum și informațiile care trebuie furnizate în situația financiară legislativă.
(10)
În ceea ce privește întocmirea și prezentarea bugetului, este necesar să se stabilească conținutul introducerii generale a bugetului, documentele de lucru pentru susținerea bugetului și comentariile bugetare pentru a se asigura că autoritatea bugetară este complet informată. În noua prezentare a bugetului pe activități (ABB), trebuie, de asemenea, să se precizeze definiția și clasificarea creditelor administrative.
(11)
În ceea ce privește execuția bugetară, este necesar să se clarifice mai întâi formele pe care le pot lua actele de bază în domeniul comunitar și în domeniile reglementate de Tratatul privind Uniunea Europeană. Trebuie să se stabilească, de asemenea, cuantumul maxim al creditelor acordate pentru acțiuni pregătitoare și proiecte pilot fără existența unui act de bază și trebuie enumerate dispozițiile din tratate care conferă direct competențe specifice Comisiei.
(12)
Trebuie să se definească actele care ar putea genera conflicte de interese, precum și procedura de urmat în astfel de cazuri.
(13)
În ceea ce privește diversele metode de execuție bugetară, trebuie să se prevadă că, în cazul în care Comisia nu execută bugetul direct în departamentele sale, aceasta trebuie să stabilească în prealabil dacă entitățile cărora intenționează să le încredințeze sarcini de executare dispun de proceduri de gestiune și de sisteme contabile și de control adecvate și corespunzătoare în ceea ce privește cerințele de bună gestiune financiară.
(14)
În ceea ce privește gestiunea centralizată indirectă, adică gestiunea delegată de către Comisie agențiilor executive sau organismelor cârmuite de dreptul comunitar, organismelor naționale din sectorul public sau organismelor de servicii publice, este necesar să se stabilească, de asemenea, cadrul pentru această delegare de competențe și condițiile de aplicare a delegării, prin act de delegare sau contract. Agențiile executive, care rămân sub controlul Comisiei, trebuie să fie recunoscute ca ordonatori de credite delegați ai instituției respective pentru execuția bugetară. Dacă organismele naționale trebuie să desfășoare activități de execuție bugetară, acestea ar trebui să ofere garanții financiare adecvate și să fie alese într-o manieră transparentă după o analiză a rentabilității care să precizeze argumentele pentru delegarea gestionării către un astfel de organism. Comisia trebuie să solicite avizul comitetului relevant, în conformitate cu actul de bază pentru executarea creditelor respective, înainte de delegarea competențelor către organismele naționale. Entitățile de drept privat care îndeplinesc sarcini pregătitoare și auxiliare în numele Comisiei trebuie să fie selectate în conformitate cu procedurile de achiziții publice.
(15)
În ceea ce privește gestiunea partajată cu statele membre sau gestiunea descentralizată cu țări terțe, trebuie să se stabilească etapele și obiectivele procedurii de închidere a conturilor fără să aducă atingere dispozițiilor speciale cuprinse în regulamentele sectoriale relevante.
(16)
În final, în ceea ce privește gestiunea comună, trebuie clarificat faptul că nu este necesar să se identifice contribuția fiecărui donator la fiecare tip de cheltuială, dar că acțiunile subvenționate trebuie totuși supuse unui control global; ar trebui identificate organizațiile eligibile pentru acest tip de gestiune.
(17)
În ceea ce privește rolul actorilor financiari, reforma gestionării financiare, precum și renunțarea la controalele centralizate ex ante amplifică responsabilitatea ordonatorilor de credite privind toate operațiunile de venituri și cheltuieli, inclusiv în privința sistemelor de control intern. Pe viitor, autoritatea bugetară trebuie să fie informată cu privire la numirea sau eliberarea din funcție a unui ordonator de credite delegat. În consecință, trebuie, de asemenea, să se stabilească sarcinile, responsabilitățile și principiile procedurilor de urmat. Internalizarea controalelor ex ante impune în special o distincție clară între sarcinile de inițiere a operațiunilor de execuție bugetară și sarcinile de verificare a acestor operațiuni. În plus, fiecare instituție trebuie să adopte un cod de standarde profesionale aplicabil personalului responsabil pentru verificările ex anteși ex post. Trebuie să se prevadă apoi obligația de a transmite informații privind responsabilitățile asumate într-un raport anual al instituției, care trebuie, inter alia, să prezinte rezultatele verificărilor ex post; de asemenea, trebuie să se organizeze păstrarea documentelor justificative privind operațiunile efectuate. În final, întrucât diversele forme de proceduri negociate pentru adjudecarea contractelor publice reprezintă derogări, acestea trebuie să facă obiectul unui raport special adresat instituției și al unei comunicări către autoritatea bugetară.
(18)
Pentru a clarifica responsabilitățile, trebuie să se stabilească o definiție exactă a sarcinilor și responsabilităților ordonatorului de credite în ceea ce privește sistemele contabile, gestiunea trezoreriei, a conturilor bancare și a dosarelor terților. De asemenea, trebuie să se precizeze modalitățile de eliberare din funcție a ordonatorului de credite.
(19)
De asemenea, trebuie stabilite condițiile de utilizare a conturilor de avans, un sistem de gestiune care constituie o excepție de la procedurile bugetare uzuale și trebuie determinate sarcinile și responsabilitățile gestionarilor avansurilor, precum și cele ale ordonatorului de credite și ale contabilului în ceea ce privește controlul asupra conturilor de avans. Autoritatea bugetară trebuie să fie informată cu privire la orice numire sau eliberare din funcție.
(20)
Odată definite sarcinile și responsabilitățile fiecărui actor financiar, aceștia pot fi considerați răspunzători numai în condițiile prevăzute de Statutul funcționarilor Comunităților Europene și de Regimul aplicabil celorlalți agenți ai Comunităților Europene. Cu toate acestea, trebuie să se instituie, în condiții adecvate fiecărei instituții, un grup specializat în nereguli financiare pentru a determina dacă au avut loc nereguli de natură financiară. De asemenea, trebuie prevăzută procedura prin care un ordonator de credite poate solicita confirmarea unei instrucțiuni, fiind astfel exonerat de răspundere.
(21)
În ceea ce privește veniturile, cu excepția cazului special al resurselor proprii reglementat de Regulamentul (CE, Euratom) nr. 1150/2000 al Consiliului din 22 mai 2000 de punere în aplicare a Deciziei 94/728/CE, Euratom privind sistemul resurselor proprii ale Comunităților (4), este necesar să fie precizate sarcinile și controalele care intră sub responsabilitatea ordonatorilor de credite în diferite etape ale procedurii: întocmirea unei estimări a creanțelor, apoi ordinul de recuperare; expedierea notei de debit care informează debitorul cu privire la constatarea creanței; calculul eventualelor penalități de întârziere datorate și, în final, decizia, dacă este necesar, de a renunța la creanță în conformitate cu criteriile care garantează respectarea bunei gestiuni financiare. Trebuie să se precizeze, de asemenea, rolul contabilului la colectarea veniturilor și acordarea unei prelungiri a termenului de plată.
(22)
În ceea ce privește cheltuielile, trebuie să se definească relația dintre deciziile de finanțare, angajamentele globale și angajamentele individuale, precum și caracteristicile acestor diverse etape. Distincția dintre un angajament global și un angajament individual depinde de măsura în care sunt identificați beneficiarii și sumele respective. Angajamentele provizorii se limitează la cheltuieli administrative curente și cheltuieli privind Fondul European de Orientare și Garantare Agricolă (FEOGA). Pentru a limita volumul angajamentelor latente, creditele corespunzătoare angajamentelor pentru care nu s-au făcut plăți timp de trei ani trebuie să fie deblocate.
(23)
Este apoi necesar să se clarifice relația dintre operațiunile de validare, ordonanțare și plată și controalele care trebuie efectuate de ordonatorul de credite la validarea cheltuielilor, cu andosarea „bun de plată” și la ordonanțarea plăților prin verificarea validității lichidării tuturor obligațiilor, pentru care ordonatorul de credite este acum unicul responsabil. Trebuie precizate documentele justificative de întocmit pentru plăți și trebuie stabilite normele pentru închiderea prefinanțărilor și a plăților intermediare. În final, trebuie prevăzute termenele aplicabile operațiunilor de validare și plată, ținându-se seama de Directiva 2000/35/CE a Parlamentului European și a Consiliului din 29 iunie 2000 privind combaterea întârzierilor la plată în tranzacțiile comerciale (5).
(24)
Pentru auditul intern, este necesar să se prevadă procedura pentru numirea auditorului și să se garanteze independența acestuia în cadrul instituției care l-a numit și căreia trebuie să-i prezinte rapoarte privind activitățile sale; autoritatea bugetară trebuie să fie informată cu privire la orice numire sau eliberare din funcție.
(25)
În ceea ce privește achizițiile publice, opțiunea aleasă este de a insera în prezentul regulament dispozițiile directivelor 92/50/CEE (6), 93/36/CEE (7) și 93/37/CEE (8) ale Consiliului, astfel cum au fost modificate ultima dată prin Directiva 2001/78/CE (9) a Comisiei, privind procedurile de adjudecare a contractelor de achiziții publice de servicii, bunuri și respectiv lucrări. În consecință, este mai întâi necesar să se definească diversele tipuri de contracte de achiziții publice; măsurile de publicitate și publicare aplicabile; condițiile în care se poate utiliza o anumită formă de procedură și principalele caracteristici ale procedurilor existente; precizarea criteriilor de selecție și a posibilelor metode de adjudecare; normele de acces la documentele de licitație și modalitățile de comunicare cu ofertanții sau candidații; și, pentru cazurile în care Comisia adjudecă contracte în nume propriu, diversele limite aplicabile și normele de evaluare a valorii contractelor de adjudecat.
(26)
Scopul procedurilor de adjudecare a contractelor este satisfacerea nevoilor instituțiilor în cele mai bune condiții posibile, garantându-se în același timp accesul egal la contractele de achiziții publice, respectarea principiului transparenței și al nediscriminării. În vederea asigurării transparenței și tratamentului egal al candidaților, precum și a deplinei responsabilități a ordonatorilor de credite pentru alegerea finală, este necesar să se prevadă procedura pentru deschiderea și apoi evaluarea ofertelor și a cererilor de participare, de la numirea unei comisii, până la decizia justificată și documentată de adjudecare, care aparține în final autorității contractante. Trebuie să fie precizate, de asemenea, garanțiile financiare necesare pentru protejarea intereselor financiare ale Comunităților.
(27)
În final, este necesar să se delimiteze competențele autorităților contractante de a aplica sancțiuni administrative, pentru a se asigura că sancțiunile sunt proporționate și disuasive și pentru a asigura tratamentul egal față de diversele instituții și departamente.
(28)
Domeniul de aplicare al titlului privind subvențiile trebuie, de asemenea, clarificat, în special în ceea ce privește diversele metode de executare a bugetului, precum și în ceea ce privește tipul de acțiune sau organismul de interes european general eligibile pentru subvenții. Trebuie să se precizeze caracteristicile programului anual de lucru și al cererilor de oferte, precum și posibilele excepții în acest context și cele privind retroactivitatea, în special în domeniul ajutoarelor umanitare și al gestionării situațiilor de criză, pentru care restricțiile sunt exprese și amănunțite.
(29)
Tot în ceea ce privește cerințele de transparență, de tratament egal pentru solicitanți și de responsabilizare a ordonatorilor de credite, trebuie să se stabilească procedura de atribuire, de la solicitarea de subvenții la evaluarea de către o comisie a acestei solicitări, în conformitate cu criteriile de selecție și atribuire precizate, înainte ca ordonatorul de credite să ia decizia sa finală, justificată și documentată.
(30)
Buna gestiune financiară impune, de asemenea, Comisiei să se protejeze prin garanții: în etapa solicitărilor de subvenții, prin efectuarea unor auditări financiare pentru solicitările care implică sume mai mari; apoi, în etapa plății prefinanțărilor, prin solicitarea unor garanții financiare în avans; și, în final, în etapa plăților finale, prin efectuarea unor auditări financiare pentru solicitările care implică sume mai mari și cele mai mari riscuri. Buna gestiune și respectarea principiilor de nonprofit și cofinanțare impun, de asemenea, adoptarea unor norme de delimitare a posibilităților de utilizare a plăților în rate fixe. În final, buna gestiune a fondurilor comunitare înseamnă că și beneficiarii subvențiilor trebuie să respecte principiile transparenței și tratamentului egal pentru potențialii contractanți, precum și principiul conform căruia contractul trebuie adjudecat ofertei celei mai avantajoase din punct de vedere tehnico-economic atunci când acțiunea este parțial subcontractată.
(31)
În final, competențele de aplicare sancțiunilor și penalităților în acest context trebuie aliniate cu cele conferite în contextul achizițiilor publice.
(32)
În ceea ce privește înregistrarea și prezentarea conturilor, trebuie să se definească fiecare dintre principiile contabile pe care trebuie să se bazeze situațiile financiare. De asemenea, este necesar să fie precizate condițiile de înregistrare în contabilitate a unei tranzacții, normele de evaluare a activelor și pasivelor și de constituire a provizioanelor.
(33)
Trebuie să fie precizat faptul că conturile instituțiilor trebuie să fie însoțite de un raport privind gestiunea bugetară și financiară și că trebuie să se furnizeze detalii cu privire la conținutul și prezentarea elementelor care compun situațiile financiare (bilanț, contul rezultatului economic, tabelul fluxurilor de numerar și anexă) și situațiile de execuție bugetară (contul rezultatului bugetar și anexă).
(34)
În ceea ce privește aspectele contabile, trebuie să fie precizată obligația contabilului șef al fiecărei instituții de a întocmi documente care să descrie organizarea conturilor și procedurile contabile ale instituției în cauză și de a defini condițiile de respectat de către sistemele computerizate de contabilitate, în special în ceea ce privește securitatea accesului și pista de audit pentru orice modificări aduse sistemelor.
(35)
În ceea ce privește înregistrarea în contabilitate, este necesar să fie precizate principiile aplicabile registrelor contabile, balanței de verificare, regularizării periodice a soldurilor din această balanță și inventarului și să se precizeze componentele planului de conturi adoptate de către contabilul Comisiei. Trebuie prevăzute normele aplicabile înregistrării operațiunilor, în special metoda înregistrării în partidă dublă, normele de conversie a operațiunilor care nu sunt exprimate în euro și documentele justificative pentru înscrierile contabile. De asemenea, trebuie să se precizeze conținutul înregistrărilor contabile.
(36)
În final, este necesar să se stabilească normele pentru inventarul bunurilor aflate în proprietate și să se clarifice responsabilitățile care revin în acest domeniu contabilului și ordonatorilor de credite, precum și normele aplicabile vânzării bunurilor înscrise în inventar.
(37)
În ceea ce privește fondurile structurale, trebuie să se precizeze că rambursarea plăților anticipate pentru o anumită operațiune nu are ca efect reducerea contribuției Fondului la operațiunea respectivă.
(38)
Trebuie să se precizeze tipurile de acțiuni, directe sau indirecte, care pot fi finanțate în sectorul cercetării.
(39)
Pentru acțiunile externe, normele de aplicare, precum regulamentul financiar în sine, au ca obiectiv să prevadă excepțiile care reflectă caracteristicile operaționale proprii acestui sector, în special în ceea ce privește achizițiile publice și atribuirea de subvenții.
(40)
În ceea ce privește achizițiile publice, aceste norme de aplicare preiau conținutul dispozițiilor deciziei Comisiei din 10 noiembrie 1999 privind simplificarea sistemelor de gestiune pentru adjudecarea contractelor în cadrul programelor de cooperare aplicate de direcțiile generale pentru relații externe (10), care a condus la norme de achiziții publice diferite de normele standard datorită limitelor diferite și procedurilor de gestiune, care au fost adaptate acțiunilor externe.
(41)
În ceea ce privește subvențiile, este necesar să se precizeze tipurile de acțiuni pentru care este posibilă o derogare de la principiul cofinanțării menționat la articolul 109 din regulamentul financiar. Acest lucru se aplică în special ajutoarelor umanitare și ajutoarelor pentru situații de criză și acțiunilor pentru protecția sănătății și drepturilor fundamentale ale persoanelor.
(42)
Pentru a garanta buna gestiune a creditelor comunitare, este de asemenea necesar să precizeze condițiile prealabile și normele care trebuie incluse în acorduri la descentralizarea gestiunii creditelor și la utilizarea conturilor de avans.
(43)
Dispozițiile regulamentului financiar privind oficiile europene trebuie completate cu dispoziții speciale privind Oficiul pentru Publicații Oficiale al Comunităților Europene și cu dispoziții care să autorizeze contabilul șef al Comisiei să delege o parte din sarcinile sale personalului acestor oficii. De asemenea, trebuie prevăzute normele de funcționare pentru conturile bancare pe care oficiile europene pot fi autorizate să le deschidă în numele Comisiei.
(44)
În ceea ce privește creditele administrative, fiecare instituție trebuie să informeze autoritatea bugetară cu privire la proiectele semnificative de construcții în desfășurare, adică cele care măresc parcul imobiliar.
(45)
Este necesar să se identifice organismele care pot beneficia de subvenții de la buget și cărora trebuie să li se furnizeze un set de norme în conformitate cu articolul 185 din regulamentul financiar.
(46)
Diversele limite și sume menționate în prezentul regulament trebuie actualizate periodic prin corelare cu inflația înregistrată în Comunitate, cu excepția limitelor aplicabile achizițiilor publice,
ADOPTĂ PREZENTUL REGULAMENT:
PARTEA I
DISPOZIȚII COMUNE
TITLUL I
OBIECTUL
Articolul 1
Obiectul
(Articolul 1 din regulamentul financiar)
Prezentul regulament stabilește normele de aplicare a dispozițiilor din Regulamentul (CE, Euratom) nr. 1605/2002 (în continuare „regulamentul financiar”).
Instituțiile vizate de prezentul regulament sunt instituțiile în sensul regulamentului financiar.
Articolul 2
Inventarul actelor legislative privind execuția bugetară
(Articolul 2 din regulamentul financiar)
Comisia întocmește un inventar al actelor menționate la articolul 2 din regulamentul financiar. Comisia actualizează anual acest inventar și informează autoritatea bugetară cu privire la aceasta.
TITLUL II
PRINCIPIILE BUGETARE
CAPITOLUL 1
Principiile unității și exactității bugetare
Articolul 3
Domeniul de aplicare al prefinanțărilor rămase proprietate a Comunităților
[Articolul 5 alineatul (4) din regulamentul financiar]
(1) Prefinanțările, în înțelesul articolului 105, rămân proprietatea Comunităților, cu excepția cazului în care actul de bază, în sensul articolului 49 alineatul (1) din regulamentul financiar, prevede altfel. Această dispoziție nu se aplică prefinanțărilor plătite în temeiul unui contract în sensul articolului 88 din regulamentul financiar, plătite statelor membre sau ca ajutor de preaderare sau avansurilor menționate la articolul 265. Nu se aplică gestionării comune în sensul articolului 53 din regulamentul financiar.
(2) În cazul gestionării centralizate directe în sensul articolului 53 din regulamentul financiar implicând mai mulți parteneri, norma prevăzută la alineatul (1) din prezentul articol se aplică numai contractantului principal.
(3) În cazul gestionării descentralizate și în cazul gestionării centralizate indirecte în sensul articolului 53 din regulamentul financiar, norma prevăzută la alineatul (1) din prezentul articol se aplică numai entității care primește creditarea direct de la Comisie.
(4) Norma prevăzută la alineatul (1) se aplică prefinanțărilor plătite în temeiul contractelor și acordurilor încheiate după intrarea în vigoare a prezentului regulament.
(5) Alineatele (1)-(4) nu aduc atingere înregistrării prefinanțărilor în partea de active a situațiilor financiare, așa cum se prevede în normele contabile menționate la articolul 133 din regulamentul financiar.
Ordonatorii de credite furnizează contabilului detalii care să-i permită acestuia identificarea prefinanțărilor care rămân în proprietatea Comunităților.
Articolul 4
Vărsarea la buget a dobânzii generate de fondurile comunitare
[Articolul 5 alineatul (4) din regulamentul financiar]
(1) Dacă prefinanțarea care rămâne în proprietatea Comunităților în conformitate cu articolul 3 generează dobândă sau beneficii echivalente, acestea sunt vărsate la bugetul general al Comunităților Europene (în continuare „bugetul”) ca venituri diverse.
(2) Ordonatorii de credite se asigură că, în cadrul contractelor și acordurilor încheiate cu beneficiarii:
(a)
creditarea se varsă în conturi care permit identificarea fondurilor depuse de Comunități și
(b)
beneficiarii informează ordonatorul de credite responsabil de cuantumul dobânzii sau beneficiilor echivalente generate de fondurile respective cel puțin o dată pe an dacă această dobândă reprezintă sume semnificative și, în orice caz, ori de câte ori se solicită plăți intermediare sau de sold care închid creditarea.
(3) După plata prefinanțării, în conformitate cu titlul IV capitolul 5, ordonatorul de credite responsabil face o estimare a creanțelor asupra eventualelor dobânzi sau beneficii echivalente generate de creditarea în cauză.
În conformitate cu calendarul menționat la alineatul (2) litera (b), ordonatorul de credite responsabil întocmește un ordin de recuperare pentru cuantumul dobânzii menționate în primul paragraf.
(4) Atunci când creditarea se plătește din aceeași linie bugetară, în temeiul aceluiași act de bază și unor beneficiari care fac obiectul aceleiași proceduri de adjudecare, ordonatorul de credite poate întocmi o singură estimare a creanțelor pentru mai mulți debitori.
CAPITOLUL 2
Principiul anualității
Articolul 5
Creditele pentru exercițiului financiar
[Articolul 8 alineatul (3) din regulamentul financiar]
Creditele de angajament și creditele de plată incluse în bugetul pentru un exercițiu financiar și care au fost utilizate în cursul exercițiului în cauză sunt formate din creditele autorizate pentru exercițiul financiar în cauză. Creditele autorizate pentru exercițiul financiar sunt:
(a)
creditele prevăzute în buget, inclusiv bugetele rectificative;
(b)
creditele reportate;
(c)
creditele reconstituite în conformitate cu articolul 157 și articolul 181 alineatul (5) din regulamentul financiar;
(d)
creditele rezultate din plăți în avans rambursate în conformitate cu articolul 228;
(e)
creditele prevăzute ca urmare a încasării de venituri alocate în cursul exercițiului financiar sau al exercițiilor financiare anterioare și neutilizate.
Articolul 6
Reportarea creditelor
[Articolul 9 alineatul (2) din regulamentul financiar]
(1) Creditele de angajament menționate la articolul 9 alineatul (2) litera (a) din regulamentul financiar pot fi reportate numai dacă angajamentele nu au putut fi realizate înaintea datei de 31 decembrie a exercițiului financiar din motive independente de ordonatorul de credite și dacă etapele pregătitoare sunt suficient de avansate pentru a permite să se estimeze în mod rezonabil că angajamentul în cauză va fi realizat până la data de 31 martie a exercițiului următor.
(2) Etapele pregătitoare menționate la articolul 9 alineatul (2) litera (a) din regulamentul financiar, care trebuie finalizate până la data de 31 decembrie a exercițiului financiar pentru a permite reportarea pentru exercițiul următor, sunt în special:
(a)
pentru angajamente globale în sensul articolului 76 din regulamentul financiar, adoptarea unei decizii de finanțare sau finalizarea până la data în cauză a consultării cu departamentele implicate din fiecare instituție pentru adoptarea deciziei;
(b)
pentru angajamentele individuale în sensul articolului 76 din regulamentul financiar, etapa pregătitoare avansată a contractelor sau acordurilor. Această etapă pregătitoare avansată a contractelor sau acordurilor înseamnă finalizarea selecției potențialilor contractanți sau beneficiari.
(3) Creditele reportate în temeiul articolului 9 alineatul (2) litera (a) din regulamentul financiar care nu sunt angajate până la data de 31 martie a exercițiului financiar următor sunt automat anulate.
Comisia informează autoritatea bugetară cu privire la creditele astfel anulate până la data de 15 aprilie.
(4) Creditele reportate în temeiul articolului 9 alineatul (2) litera (b) din regulamentul financiar pot fi utilizate până la data de 31 decembrie a exercițiului financiar următor.
(5) În contabilitate, creditele astfel reportate sunt identificate.
(6) Creditele pentru cheltuielile cu personalul menționate la articolul 9 alineatul (6) din regulamentul financiar sunt cele pentru remunerații și indemnizații pentru membrii și personalul instituțiilor.
CAPITOLUL 3
(Capitolul 4 din regulamentul financiar)
Principiul unității de cont
Articolul 7
Cursul de schimb dintre euro și alte monede
(Articolul 16 din regulamentul financiar)
(1) Fără să aducă atingere dispozițiilor speciale rezultate din aplicarea regulamentelor sectoriale, conversia dintre euro și o altă monedă se face utilizând cursul zilnic pentru euro publicat în Jurnalul Oficial al Comunităților Europene, seria C.
(2) Dacă pentru moneda în cauză nu se publică un curs zilnic în Jurnalul Oficial al Comunităților Europene, Comisia utilizează cursul contabil menționat la alineatul (3).
(3) În scopurile contabile prevăzute la articolele 132-137 din regulamentul financiar și sub rezerva articolului 213, conversia dintre euro și o altă monedă se face utilizând cursul contabil lunar pentru euro. Comisia stabilește cursul contabil în cauză utilizând orice sursă de informare pe care o consideră de încredere, pe baza cursului din penultima zi lucrătoare a lunii anterioare celei pentru care se stabilește cursul.
Articolul 8
Cursul de utilizat pentru conversia dintre euro și alte monede
(Articolul 16 din regulamentul financiar)
(1) Fără să aducă atingere dispozițiilor speciale rezultate din aplicarea regulamentelor sectoriale, cursul de utilizat pentru conversia dintre euro și alte monede este cel al zilei în care departamentul de ordonanțare întocmește ordinul de plată sau de recuperare.
(2) În cazul conturilor de avans în euro, cursul de utilizat este determinat în ziua plății de către bancă.
(3) În cazul conturilor de avans în monede naționale, menționate la articolul 16 din regulamentul financiar, cursul utilizat este cel al lunii în care se efectuează cheltuiala din contul de avans.
(4) Pentru cheltuielile finanțate de Fondul European de Orientare și Garantare Agricolă (FEOGA), secțiunea Garantare, cursul de utilizat pentru luna „n” pentru care a fost declarată cheltuiala în cauză în conformitate cu articolul 3 din Regulamentul (CE) nr. 296/96 (11) al Comisiei este cel din a zecea zi a lunii „n + 1” sau cel pentru prima zi anterioară pentru care se stabilește un curs.
Cursul în cauză se utilizează și pentru avansurile corespunzătoare prevăzute la articolele 4 și 5 din Regulamentul (CE) nr. 296/96.
Articolul 9
Informații privind transferurile de numerar ale Comisiei între diverse monede
(Articolul 16 din regulamentul financiar)
Comisia transmite trimestrial statelor membre o declarație privind transferurile efectuate între diverse monede.
CAPITOLUL 4
(Capitolul 5 din regulamentul financiar)
Principiul universalității
Articolul 10
Structura pentru intrarea veniturilor atribuite și constituirea creditelor corespunzătoare
(Articolul 18 din regulamentul financiar)
(1) Fără să aducă atingere articolelor 12 și 13, structura pentru intrarea la buget a veniturilor atribuite include:
(a)
în situația veniturilor din secțiunea corespunzătoare fiecărei instituții, o linie bugetară pentru înregistrarea veniturilor;
(b)
în situația cheltuielilor, observațiile precizează care dintre linii pot primi creditele disponibilizate corespunzătoare veniturilor atribuite.
În cazul menționat în primul paragraf litera (a), dacă cuantumul veniturilor în cauză este previzibil, acesta se înscrie în linie. Dacă nu este previzibil, în rubrica în cauză se face mențiunea „p.m.”, iar venitul estimat se menționează spre informare în comentarii.
(2) Creditele corespunzătoare veniturilor atribuite pot fi disponibilizate, atât drept credite de angajament, cât și drept credite de plată, după încasarea veniturilor de către instituție, cu excepția cazului prevăzut la articolul 161 alineatul (2) din regulamentul financiar. Acestea sunt disponibilizate automat cu excepția cazului de rambursare a avansurilor, menționat la articolul 156 din regulamentul financiar, și a cazului corecțiilor financiare din domeniul fondurilor structurale.
Articolul 11
Contribuțiile statelor membre la programele de cercetare
[Articolul 18 alineatul (1) litera (a) din regulamentul financiar]
(1) Contribuțiile statelor membre la finanțarea anumitor programe suplimentare de cercetare, prevăzute la articolul 5 din Regulamentul (CE, Euratom) nr. 1150/2000, se plătesc după cum urmează:
(a)
șapte douăsprezecimi din suma înregistrată în buget se plătesc până la data de 31 ianuarie a exercițiului financiar curent;
(b)
restul de cinci douăsprezecimi se plătesc până la data de 15 iulie a exercițiului financiar curent.
(2) Dacă bugetul nu a fost adoptat în forma finală până la începutul exercițiului financiar, contribuțiile prevăzute la alineatul (1) se bazează pe suma înregistrată în bugetul pentru exercițiul financiar precedent.
(3) Orice contribuție sau plată suplimentară datorată de statele membre la buget se înregistrează în contul sau conturile Comisiei în termen de treizeci de zile calendaristice de la solicitarea de fonduri.
(4) Plățile se efectuează în contul prevăzut în Regulamentul (CE, Euratom) nr. 1150/2000 și sunt supuse condițiilor prevăzute în regulamentul în cauză.
Articolul 12
Venituri atribuite rezultate din participarea statelor AELS la anumite programe comunitare
[Articolul 18 alineatul (1) litera (d) din regulamentul financiar]
(1) Structura bugetară pentru înregistrarea participării statelor AELS la anumite programe comunitare este după cum urmează:
(a)
în situația veniturilor, se prevede o linie cu o mențiune simbolică (p.m.) pentru înregistrarea cuantumului total al contribuțiilor statelor AELS pentru exercițiul financiar în cauză. Cuantumul estimat este prezentat în comentariile la buget;
(b)
în situația cheltuielilor:
(i)
comentariile pentru fiecare linie privind activitățile comunitare la care participă statele AELS cuprind „spre informare” cuantumul estimat al participării;
(ii)
o anexă, făcând parte integrantă din buget, prezintă toate liniile care includ activitățile comunitare la care participă statele AELS.
Anexa menționată în primul paragraf litera (b) punctul (ii) reflectă și face parte din structura pentru înregistrarea creditelor corespunzătoare participărilor în cauză, conform dispozițiilor din alineatul (2), precum și pentru executarea cheltuielilor.
(2) În conformitate cu articolul 82 din Acordul privind Spațiul Economic European (SEE), cuantumul participării anuale a statelor AELS, confirmat Comisiei de către Comitetul Mixt SEE în conformitate cu articolul 1 alineatul (5) din Protocolul 32 anexat la acordul menționat anterior, determină deschiderea, la începutul exercițiului financiar, a întregului cuantum al creditelor corespunzătoare pentru angajamente și al creditelor pentru plăți.
(3) Dacă în cursul exercițiului financiar se deschid credite suplimentare pentru liniile bugetare la care participă statele AELS, fără ca acestea din urmă să poată să-și ajusteze contribuțiile în consecință, astfel încât să respecte „factorul de proporționalitate” prevăzut la articolul 82 din Acordul privind Spațiul Economic European, Comisia poate, ca măsură provizorie și excepțională, să utilizeze resursele proprii de numerar pentru a prefinanța cotele părți ale statelor AELS. Ori de câte ori se prevăd astfel de credite suplimentare, Comisia solicită, cât mai curând posibil, contribuțiile corespunzătoare de la statele AELS. Comisia informează anual autoritatea bugetară cu privire la deciziile luate în acest sens.
Creditarea se regularizează cât mai curând posibil în bugetul pentru exercițiul financiar următor.
(4) În conformitate cu articolul 18 alineatul (1) litera (d) din regulamentul financiar, contribuțiile financiare ale statelor AELS constituie venituri atribuite. Contabilul adoptă măsurile necesare pentru a asigura monitorizarea separată a veniturilor provenite din aceste contribuții și a creditelor corespunzătoare.
În raportul prevăzut la articolul 131 alineatul (2) din regulamentul financiar, Comisia prezintă separat stadiul de executare atât pentru veniturile, cât și pentru cheltuielile corespunzătoare participării statelor AELS.
Articolul 13
Cuantumul sancțiunilor aplicate statelor membre declarate în situație de deficit excesiv
[Articolul 18 alineatul (1) litera (b) din regulamentul financiar]
Structura bugetară de înregistrare a cuantumului sancțiunilor prevăzute în secțiunea 4 din Regulamentul (CE) nr. 1467/97 (12) al Consiliului este după cum urmează:
(a)
în situația veniturilor, se introduce o linie cu o mențiune simbolică (p.m.) pentru înregistrarea dobânzii pentru aceste sume;
(b)
în același timp, fără să aducă atingere articolului 74 din regulamentul financiar, înregistrarea sumelor în cauză în situația veniturilor determină deschiderea, în situația cheltuielilor, a unor credite de angajament și credite de plată. Creditele în cauză se execută în conformitate cu articolul 17 din regulamentul financiar.
Articolul 14
Ordonanțarea cuantumului net
[Articolul 20 alineatul (1) din regulamentul financiar]
În conformitate cu articolul 20 alineatul (1) din regulamentul financiar, din solicitările de plată, facturi și situații se pot face următoarele deduceri, care apoi sunt ordonanțate la cuantumul net:
(a)
penalitățile impuse părților din contracte, inclusiv din contracte de achiziții publice;
(b)
regularizări ale sumelor plătite nejustificat, care se pot face prin deducere directă dintr-o nouă plată de același tip către același beneficiar în cadrul capitolului, articolului și exercițiului financiar pentru care s-a efectuat plata în exces și care determină efectuarea de plăți intermediare și plăți de solduri.
Reducerile, scontările și rabaturile la facturi individuale și solicitări de plată nu se înregistrează ca venituri comunitare.
Articolul 15
Conturile pentru taxe de recuperat
(Articolul 20 alineatul (2) din regulamentul financiar)
Eventualele taxe suportate de Comunități în temeiul articolului 20 alineatul (2) din regulamentul financiar se înregistrează într-un cont de așteptare până la rambursarea lor de către statele implicate.
CAPITOLUL 5
(Capitolul 6 din regulamentul financiar)
Principiul specialității
Articolul 16
Proceduri de transfer
[Articolul 22 alineatul (1) din regulamentul financiar]
(1) Fiecare instituție poate propune autorității bugetare, în cadrul propriei secțiuni din buget, transferuri de la un titlu la un altul peste limita de 10 % din creditele exercițiului financiar pentru linia din care se efectuează transferul. Instituțiile în cauză informează Comisia cu privire la aceasta.
Transferurile în cauză fac obiectul procedurii prevăzute la articolul 24 din regulamentul financiar.
(2) Fiecare instituție poate face transferuri în cadrul articolelor din propria secțiune din buget.
Articolul 17
Norme privind calcularea limitelor pentru transferuri
(Articolul 23 din regulamentul financiar)
(1) Procentele menționate la articolul 22 alineatul (1) și la articolul 23 alineatul (1) primul paragraf literele (b) și (c) din regulamentul financiar se calculează în momentul în care se face solicitarea de transfer.
(2) Pentru limita menționată la articolul 22 alineatul (1) și la articolul 23 alineatul (1) primul paragraf literele (b) și (c) din regulamentul financiar, suma care trebuie luată în considerare este suma transferurilor de efectuat asupra liniei din care se face transferul, după efectuarea corecției pentru transferurile anterioare.
Articolul 18
Cheltuielile administrative
(Articolul 23 din regulamentul financiar)
Cheltuielile prevăzute la articolul 23 alineatul (1) primul paragraf litera (b) din regulamentul financiar acoperă, pentru fiecare domeniu politic, categoriile prevăzute la articolul 27.
Articolul 19
Motivele pentru solicitarea de transferuri de credite
(Articolele 22 și 23 din regulamentul financiar)
Propunerile de transferuri și toate informațiile adresate autorității bugetare cu privire la transferurile efectuate în temeiul articolelor 22 și 23 din regulamentul financiar sunt însoțite de documente justificative detaliate corespunzătoare care prezintă executarea creditelor și estimări ale necesarelor până la sfârșitul exercițiului financiar, atât pentru liniile către care se transferă creditele, cât și pentru cele din care creditele sunt transferate.
Articolul 20
Motivele pentru solicitarea de transferuri din rezerva pentru ajutoare de urgență
(Articolul 26 din regulamentul financiar)
Propunerile de transferuri destinate să permită utilizarea rezervei pentru ajutoare de urgență, prevăzute la articolul 26 alineatul (2) primul paragraf din regulamentul financiar, sunt însoțite de documente justificative detaliate corespunzătoare care prezintă:
(a)
pentru linia către care se efectuează transferul, cele mai recente informații disponibile privind executarea creditelor și estimarea necesarului până la sfârșitul exercițiului financiar;
(b)
pentru toate liniile pentru acțiuni externe, executarea creditelor până la sfârșitul lunii anterioare solicitării de transfer și o estimare a necesarului până la sfârșitul exercițiului financiar, inclusiv o comparație cu estimarea inițială;
(c)
o analiză a posibilității de realocare a creditelor.
CAPITOLUL 6
(Capitolul 7 din regulamentul financiar)
Principiul bunei gestiuni financiare
Articolul 21
Evaluarea
(Articolul 27 din regulamentul financiar)
(1) Toate propunerile de programe sau activități care determină cheltuieli sau o reducere a veniturilor la buget fac obiectul unei evaluări ex ante, care identifică:
(a)
necesarul de acoperit pe termen scurt sau lung;
(b)
obiectivele de realizat;
(c)
rezultatele scontate și indicatorii necesari pentru măsurarea acestora;
(d)
valoarea adăugată de implicarea comunitară;
(e)
riscurile, inclusiv de fraudă, implicate de propuneri și opțiunile alternative disponibile;
(f)
concluziile desprinse din experiențele anterioare similare;
(g)
volumul creditelor, al resurselor umane și al altor cheltuieli administrative care urmează să fie alocate, ținându-se seama și de principiul rentabilității;
(h)
sistemul de monitorizare de stabilit.
(2) Toate programele și activitățile sunt apoi supuse unei evaluări intermediare și/sau ex post privind resursele umane și financiare alocate și rezultatele obținute pentru a verifica dacă acestea corespund obiectivelor propuse, după cum urmează:
(a)
rezultatele obținute la aplicarea unui program multianual sunt evaluate periodic în conformitate cu un calendar care permite luarea în considerare a concluziilor evaluării în cauză pentru orice decizie de reînnoire, modificare sau suspendare a programului;
(b)
rezultatele activităților finanțate anual sunt evaluate cel puțin o dată la fiecare șase ani.
Primul paragraf litera (b) nu se aplică fiecăruia dintre proiectele sau acțiunile realizate în cadrul acestor activități, pentru care această cerință poate fi îndeplinită de rapoartele finale transmise de organismele care au desfășurat acțiunea în cauză.
Articolul 22
Situația financiară
(Articolul 28 din regulamentul financiar)
(1) Orice propunere pentru un act transmisă autorității legislative care poate influența bugetul, inclusiv prin modificarea numărului de posturi, include o situație financiară.
Situația financiară conține datele financiare și economice pentru evaluarea, de către autoritatea legislativă, a necesității unei acțiuni comunitare. Aceasta furnizează informații adecvate privind coerența și posibila sinergie cu alte instrumente financiare.
În cazul operațiunilor multianuale, situația financiară conține programul previzibil al necesarelor anuale de credite și de posturi și o evaluare a impactului lor financiar pe termen mediu.
(2) Pentru a preveni riscul de fraudă sau nereguli care pot afecta protecția intereselor financiare ale Comunităților, situația financiară conține informații privind măsurile existente și planificate de protecție și de prevenire a fraudelor.
CAPITOLUL 7
(Capitolul 8 din regulamentul financiar)
Principiul transparenței
Articolul 23
Publicarea provizorie a unui rezumat al bugetului
(Articolul 29 din regulamentul financiar)
Cât mai curând posibil după adoptarea finală a bugetului, dar în termen de cel mult patru săptămâni, pe site-ul internet al instituțiilor se publică, la inițiativa Comisiei, un rezumat al cifrelor din buget, în așteptarea publicării oficiale în Jurnalul Oficial al Comunităților Europene.
TITLUL III
ÎNTOCMIREA ȘI STRUCTURA BUGETULUI
CAPITOLUL 1
Întocmirea bugetului
Articolul 24
Introducerea generală la proiectul preliminar de buget
(Articolul 33 din regulamentul financiar)
Comisia redactează introducerea generală la proiectul preliminar de buget.
Fiecare dintre secțiunile proiectului preliminar de buget este precedată de o introducere redactată de instituția implicată.
Introducerea generală cuprinde:
(a)
tabele financiare pentru întregul buget;
(b)
pentru titlurile din secțiunea Comisiei:
(i)
o descriere a politicilor în temeiul cărora solicitările de credite sunt justificate, ținându-se seama în mod adecvat de principiile și cerințele prevăzute la articolele 27 și 33 alineatul (2) litera (d) din regulamentul financiar;
(ii)
motivele pentru modificarea creditelor de la un exercițiu financiar la următorul.
Articolul 25
Documentele de lucru în sprijinul proiectului preliminar de buget
(Articolele 30 și 33 din regulamentul financiar)
Următoarele documente sunt furnizate în sprijinul proiectului preliminar de buget:
(a)
în ceea ce privește personalul instituțiilor:
(i)
o prezentare a politicii pentru personalul permanent și temporar;
(ii)
pentru fiecare categorie de personal, o organigramă a posturilor bugetare și a persoanelor angajate la data prezentării proiectului preliminar de buget, indicând distribuirea acestora pe grade și unități administrative;
(iii)
dacă se propune o modificare a numărului de persoane angajate, o prezentare a motivelor care justifică o astfel de modificare;
(iv)
o listă a posturilor defalcată în funcție de domeniile politicilor;
(b)
o prezentare detaliată a politicii de acordare și de luare de credite;
(c)
în ceea ce privește subvențiile atribuite organismelor menționate la articolul 32 din regulamentul financiar, o estimare a veniturilor și cheltuielilor, prefațată de un memorandum explicativ întocmit de instituțiile implicate și, pentru școlile europene, o situație a veniturilor și cheltuielilor prefațată de un memorandum explicativ.
Articolul 26
Proiectele preliminare de bugete rectificative
[Articolul 37 alineatul (1) din regulamentul financiar]
Proiectele preliminare de bugete rectificative sunt însoțite de o declarație justificativă și de informațiile privind execuția bugetară pentru exercițiul financiar precedent și curent disponibile în momentul întocmirii lor.
CAPITOLUL 2
Structura și prezentarea bugetului
Articolul 27
Creditele administrative
(Articolul 41 din regulamentul financiar)
Dacă situația veniturilor pentru o secțiune din buget este prezentată conform unei nomenclaturi bazate pe o clasificare după destinație, creditele administrative sunt împărțite în categorii diferite, după titlu, în conformitate cu următoarea clasificare:
(a)
cheltuieli cu personalul autorizat în schema de personal a instituției: se menționează cuantumul creditelor și un număr de posturi corespunzătoare acestor cheltuieli;
(b)
cheltuielile cu personalul extern (inclusiv personalul auxiliar și personalul de agenții) și alte cheltuieli de gestiune (inclusiv cheltuieli de reprezentare și cheltuieli de reuniuni);
(c)
cheltuieli cu clădirile și alte cheltuieli conexe, inclusiv cheltuieli cu curățenia și întreținerea, închirieri, telecomunicații, apă, gaz și electricitate;
(d)
cheltuieli de sprijin.
Cheltuielile administrative ale Comisiei de un tip comun tuturor titlurilor sunt, de asemenea, prezentate într-o situație separată de sinteză, clasificate după tip.
Articolul 28
Cheltuielile efective din ultimul exercițiu financiar pentru care conturile au fost închise
[Articolul 46 alineatul (1) litera (e) din regulamentul financiar]
Pentru întocmirea bugetului, cheltuielile efective din ultimul exercițiu financiar pentru care conturile au fost închise sunt determinate după cum urmează:
(a)
în angajamente: angajamentele înregistrate contabil în cursul exercițiului financiar în contul creditelor pentru exercițiul financiar în cauză, conform definiției din articolul 5;
(b)
în plăți: plățile efectuate în cursul exercițiului financiar, adică pentru care ordinul de plată a fost trimis băncii, pentru creditele din exercițiul financiar în cauză, conform definiției din articolul menționat anterior.
Articolul 29
Comentarii la buget
[Articolul 46 alineatul (1) litera (g) din regulamentul financiar]
Comentariile la buget cuprind:
(a)
trimiteri la actul de bază, dacă acesta există;
(b)
toate explicațiile adecvate privind natura și scopul creditelor.
Articolul 30
Schema de personal
[Articolul 46 alineatul (1) punctul (3) litera (a) din regulamentul financiar]
Personalul Agenției de aprovizionare este prevăzut distinct în schema de personal a Comisiei.
TITLUL IV
EXECUȚIA BUGETARĂ
CAPITOLUL 1
Dispoziții generale
Articolul 31
Formele posibile ale actelor de bază
[Articolul 49 alineatul (1) din regulamentul financiar]
(1) În domeniul comunitar, un act de bază poate lua forma unui regulament, a unei directive, a unei decizii (13) în sensul articolului 249 din Tratatul CE sau a unei decizii sui generis.
(2) În domeniul politicii externe și de securitate comune, un act de bază poate lua una dintre formele prevăzute la articolul 13 alineatul (2), articolul 14 și articolul 23 alineatul (2) din Tratatul privind Uniunea Europeană.
(3) În domeniul cooperării polițienești și judiciare în materie penală, un act de bază poate lua una dintre formele prevăzute la articolul 34 alineatul (2) din Tratatul privind Uniunea Europeană.
Articolul 32
Cuantumul maxim pentru proiecte pilot și acțiuni pregătitoare
[Articolul 49 alineatul (2) literele (a) și (b) din regulamentul financiar]
(1) Cuantumul total al creditelor pentru proiectele pilot prevăzute la articolul 49 alineatul (2) litera (a) din regulamentul financiar nu poate fi mai mare de 32 de milioane EUR pentru un exercițiu bugetar.
(2) Cuantumul total al creditelor pentru noi acțiuni pregătitoare menționate la articolul 49 alineatul (2) litera (b) din regulamentul financiar nu poate fi mai mare de 30 de milioane EUR pentru un exercițiu bugetar, iar cuantumul total al creditelor efectiv angajate pentru acțiuni pregătitoare nu poate fi mai mare de 75 de milioane EUR.
Articolul 33
Competențe specifice ale Comisiei, în conformitate cu tratatele
[Articolul 49 alineatul (2) litera (c) din regulamentul financiar]
(1) Articolele din Tratatul CE care conferă în mod direct competențe speciale Comisiei sunt următoarele:
(a)
Articolul 138 (dialogul social);
(b)
Articolul 140 (studii, avize și consultări în domeniul social);
(c)
Articolele 143 și 145 (rapoarte speciale în domeniul social);
(d)
Articolul 152 alineatul (2) (inițiative de promovare a coordonării în domeniul protecției sănătății);
(e)
Articolul 155 alineatul (2) (inițiative de promovare a coordonării în domeniul rețelelor transeuropene);
(f)
Articolul 157 alineatul (2) (inițiative de promovare a coordonării în domeniul industriei);
(g)
Articolul 159 al doilea paragraf (raport privind progresul obținut pentru realizarea coeziunii economice și sociale);
(h)
Articolul 165 alineatul (2) (inițiative de promovare a coordonării în domeniul cercetării și dezvoltării tehnologice);
(i)
Articolul 173 (raport privind cercetarea și dezvoltarea tehnologică);
(j)
Articolul 180 alineatul (2) (inițiative de promovare a coordonării politicilor de cooperare pentru dezvoltare).
(2) Articolele din Tratatul Euratom care conferă în mod direct competențe specifice Comisiei sunt următoarele:
(a)
Articolul 70 (sprijin financiar, în limitele stabilite de buget, pentru programe de prospectare în teritoriile statelor membre);
(b)
Articolul 77 et seq. (măsuri de securitate).
(3) În prezentarea proiectului preliminar de buget, la listele prevăzute la alineatele (1) și (2) pot fi adăugate alte detalii, cu indicarea articolelor în cauză și a sumelor implicate.
Articolul 34
Definirea unui conflict de interese
[Articolul 52 alineatul (2) din regulamentul financiar]
(1) Actele care ar putea fi viciate de un conflict de interese în sensul articolului 52 alineatul (2) din regulamentul financiar pot, inter alia, să aibă una dintre următoarele forme:
(a)
acordarea în folos propriu sau altora de avantaje nejustificate, directe sau indirecte;
(b)
refuzul de a acorda unui beneficiar drepturile sau avantajele la care este îndreptățit;
(c)
comiterea de acte nejustificate sau abuzive sau neîndeplinirea unor acte obligatorii.
(2) Autoritatea competentă menționată la articolul 52 alineatul (1) din regulamentul financiar este superiorul ierarhic al personalului implicat. Superiorul ierarhic confirmă în scris dacă există sau nu un conflict de interese. Dacă există, superiorul ierarhic ia personal decizia corespunzătoare.
CAPITOLUL 2
Modalități de execuție
Secțiunea 1
Dispoziții generale
Articolul 35
Verificările prealabile efectuate de Comisie
(Articolele 53 și 56 din regulamentul financiar)
(1) În cazul în care execută bugetul prin gestiune partajată, descentralizată sau centralizată indirectă, Comisia verifică mai întâi, prin documente și la fața locului, existența, relevanța și funcționarea corectă în cadrul entităților cărora le încredințează execuția, în conformitate cu normele de bună gestiune financiară, și, în cazurile de gestiune descentralizată, integral sau parțial în funcție de gradul de descentralizare convenit, a:
(a)
procedurilor aplicate;
(b)
sistemelor de control;
(c)
sistemelor contabile;
(d)
procedurilor de achiziții publice și de atribuire a subvențiilor.
(2) Ori de câte ori au loc modificări substanțiale ale procedurilor și sistemelor, Comisia revizuiește aranjamentele necesare pentru a asigura respectarea constantă a condițiilor prevăzute la alineatul (1).
(3) Entitățile prevăzute la alineatul (1) furnizează Comisiei, într-un termen specificat, informațiile solicitate de aceasta și o informează imediat cu privire la orice modificări substanțiale ale procedurilor sau sistemelor lor. După caz, Comisia prevede aceste obligații în instrumentele de delegare sau în acordurile încheiate cu entitățile în cauză.
(4) În cazul în care execută bugetul prin gestiune comună, se aplică acordurile de verificare încheiate cu organizațiile internaționale implicate.
Secțiunea 2
Dispoziții speciale
Articolul 36
Gestiunea centralizată directă
(Articolul 53 din regulamentul financiar)
În cazul în care Comisia execută bugetul în mod centralizat direct în departamentele sale, sarcinile de execuție bugetară sunt îndeplinite de actorii financiari în sensul articolelor 58-68 din regulamentul financiar și în conformitate cu condițiile prevăzute în prezentul regulament.
Articolul 37
Exercitarea competențelor delegate agențiilor executive
[Articolul 54 alineatul (2) litera (a) și articolul 55 alineatul (2) din regulamentul financiar]
(1) Deciziile de delegare de competențe către agențiile executive le autorizează pe acestea, în calitate de ordonatori delegați de credite, să execute creditele pentru programul comunitar a cărui gestiune le este încredințată.
(2) Competențele delegate agenției executive sunt exercitate de către directorul agenției în temeiul articolului 55 alineatul (2) din regulamentul financiar.
(3) Instrumentul de delegare al Comisiei conține dispozițiile enumerate la articolul 41 alineatul (2). Instrumentul este acceptat oficial în scris de către director în numele agenției executive.
Articolul 38
Eligibilitatea organismelor naționale din sectorul public sau a entităților de drept privat care îndeplinesc obligații de serviciu public și condițiile pentru delegarea competențelor către acestea
[Articolul 54 alineatul (2) litera (c) din regulamentul financiar]
(1) Comisia poate delega sarcini care implică exercitarea autorității publice unor organisme naționale din sectorul public sau unor entități de drept privat care îndeplinesc obligații de serviciu public numai dacă acestea sunt reglementate de legislația unuia dintre statele membre sau a unuia dintre statele din Spațiul Economic European (SEE) sau a unei țări candidate pentru aderare la Uniunea Europeană, cu excepția cazului în care actul de bază prevede altfel.
(2) Comisia se asigură că organismele sau entitățile menționate la alineatul (1) oferă garanții financiare adecvate, emise preferabil de către o autoritate publică, în special în ceea ce privește recuperarea integrală a sumelor datorate Comisiei.
(3) În cazul în care intenționează să încredințeze sarcini care implică exercitarea de autoritate publică, în special sarcini de execuție bugetară, unui organism menționat la articolul 54 alineatul (2) litera (c) din regulamentul financiar, Comisia analizează respectarea principiilor de economie, eficacitate și eficiență. Dacă analiza în cauză demonstrează că delegarea îndeplinește în cea mai mare măsură cerințele bunei gestiuni financiare, Comisia, înainte de punerea în aplicare a delegării, solicită avizul comitetului competent prevăzut în actul de bază, care poate, de asemenea, să emită un aviz privind aplicarea planificată a criteriilor de selecție.
Articolul 39
Desemnarea organismelor naționale din sectorul public sau a entităților de drept privat care îndeplinesc obligații de serviciu public
[Articolul 54 alineatul (2) litera (c) din regulamentul financiar]
(1) Organismele naționale din sectorul public și entitățile de drept privat care îndeplinesc obligații de serviciu public sunt supuse legislației statului membru sau a țării în care au fost constituite.
(2) Aceste organisme și entități sunt alese într-un mod obiectiv și transparent, în urma unei analize de rentabilitate, pentru a îndeplini cerințele de executare identificate de Comisie. Alegerea în cauză nu poate genera nici o discriminare între diversele state membre sau țări implicate.
(3) În cazurile de gestiune în rețea, care necesită desemnarea a cel puțin unui organism sau a unei entități pentru fiecare stat membru sau țară implicată, statul membru sau țara implicată desemnează organismul sau entitatea în cauză, în conformitate cu dispozițiile actului de bază.
În toate celelalte cazuri Comisia desemnează organismele și entitățile în cauză de comun acord cu statele membre sau țările implicate și în conformitate cu dispozițiile actelor de bază.
Articolul 40
Respectarea normelor privind achizițiile publice
(Articolul 57 din regulamentul financiar)
În cazul în care încredințează sarcini unor organisme private în temeiul articolului 57 alineatul (2) din regulamentul financiar, Comisia încheie un contract în conformitate cu dispozițiile din partea I titlul V din regulamentul financiar.
Articolul 41
Norme metodologice pentru gestiunea centralizată indirectă
[Articolul 54 alineatul (2) literele (b) și (c) din regulamentul financiar]
(1) În cazul în care încredințează sarcini de execuție bugetară unor agenții, organisme sau entități în temeiul articolului 54 alineatul (2) literele (b) și (c) din regulamentul financiar, Comisia încheie cu acestea un acord.
(2) Acordul menționat la alineatul (1) include următoarele dispoziții:
(a)
o definiție a sarcinilor atribuite;
(b)
condițiile și modalitățile detaliate de îndeplinire a sarcinilor, inclusiv dispoziții adecvate pentru delimitarea responsabilităților și organizarea controalelor de efectuat;
(c)
normele de raportare către Comisie privind modul de îndeplinire a sarcinilor;
(d)
condițiile în care ia sfârșit îndeplinirea sarcinilor;
(e)
modalități detaliate pentru verificările Comisiei;
(f)
condițiile care reglementează utilizarea de conturi bancare separate, beneficiarul dobânzii generate și utilizarea acesteia;
(g)
dispozițiile care asigură vizibilitatea acțiunii comunitare față de celelalte activități ale organismului;
(h)
un angajament de a se abține de la orice act care poate genera un conflict de interese în sensul articolului 52 alineatul (2) din regulamentul financiar.
(3) Agențiile, organismele și entitățile menționate la alineatul (1) nu au statutul de ordonatori de credite delegați.
Articolul 42
Procedura de închidere a conturilor în gestiunea descentralizată sau partajată
[Articolul 53 alineatul (5) din regulamentul financiar]
(1) Scopul procedurii de închidere a conturilor menționate la articolul 53 alineatul (5) din regulamentul financiar este de a se asigura că cheltuielile statelor membre în contextul gestionării partajate sau ale țărilor terțe în contextul gestionării descentralizate și care pot fi înregistrate în bugetul comunitar sunt în ordine și conforme cu normele comunitare aplicabile.
(2) Fără să aducă atingere dispozițiilor speciale din reglementările sectoriale, procedura de lichidare a conturilor constă în:
(a)
declararea cheltuielilor statelor membre sau ale țărilor terțe sub formă de conturi certificate de către un departament sau organism competent din punct de vedere tehnic și independent din punct de vedere funcțional de agenția care efectuează cheltuielile;
(b)
verificări de documente și, dacă este cazul, verificări la fața locului efectuate de către Comisie, nesupuse unor limitări sau restricții, privind conținutul conturilor în cauză și al tranzacțiilor subiacente, inclusiv verificări efectuate la beneficiari;
(c)
stabilirea de către Comisie a cuantumului cheltuielilor recunoscute ca înregistrate la buget, după o procedură contradictorie și după notificarea statelor membre sau a țărilor terțe;
(d)
calcularea corecțiilor financiare generate de diferența dintre cheltuielile declarate și cheltuielile recunoscute ca înregistrate la buget;
(e)
recuperarea sau rambursarea soldului rezultat din diferența dintre cheltuielile recunoscute și sumele deja plătite statelor membre și țărilor terțe. Recuperarea se face prin compensare în condițiile prevăzute la articolul 83.
(3) În contextul gestionării descentralizate, procedura de lichidare a conturilor descrisă la alineatele (1) și (2) se aplică în funcție de gradul de descentralizare convenit.
Articolul 43
Gestiunea comună
(Articolele 53 și 165 din regulamentul financiar)
(1) Creditele utilizate prin gestiune comună cu organizații internaționale în sensul articolelor 53 și 165 din regulamentul financiar finanțează acțiuni a căror desfășurare necesită gruparea resurselor din partea mai multor donatori și în cadrul cărora nu este rezonabil posibil sau adecvat să se atribuie cota parte a fiecărui donator fiecărui tip de cheltuieli.
Comisia se asigură de existența unor norme adecvate de control și audit al acțiunii în ansamblul său.
(2) Organizațiile internaționale menționate la alineatul (1) sunt după cum urmează:
(a)
organizații internaționale din sectorul public constituite prin acorduri interguvernamentale și agenții specializate înființate de astfel de organizații;
(b)
Comitetul Internațional al Crucii Roșii (CICR);
(c)
Federația Internațională a Societăților Naționale ale Crucii Roșii și Semilunii Roșii.
CAPITOLUL 3
Actorii financiari
Secțiunea 1
Drepturile și obligațiile actorilor financiari
Articolul 44
Drepturile și obligațiile actorilor financiari
(Articolul 58 din regulamentul financiar)
Fiecare instituție pune la dispoziția fiecărui actor financiar resursele necesare îndeplinirii îndatoririlor sale și o fișă cu descrierea detaliată a sarcinilor, drepturilor și obligațiilor sale.
Secțiunea 2
Ordonatorul de credite
Articolul 45
Asistența pentru ordonatorii de credite prin delegare și subdelegare
(Articolul 59 din regulamentul financiar)
(1) Ordonatorul de credite responsabil poate fi asistat în sarcinile sale de funcționari sau alți angajați (în continuare „angajați”) însărcinați să efectueze, sub responsabilitatea sa, anumite operații necesare pentru execuția bugetară și generarea de informații financiare și de gestiune. Pentru a preveni orice conflicte de interese, angajații care asistă ordonatorii de credite delegați sau subdelegați sunt supuși obligațiilor prevăzute la articolul 52 din regulamentul financiar.
(2) Fiecare instituție informează autoritatea bugetară ori de câte ori un ordonator de credite delegat de grad A1 își preia funcția, își schimbă funcția sau este eliberat din funcție.
Articolul 46
Dispoziții interne de reglementare a delegărilor
(Articolul 59 din regulamentul financiar)
În conformitate cu regulamentul financiar și prezentul regulament, fiecare instituție își stabilește în regulamentul intern măsurile de gestiune a creditelor pe care le consideră necesare pentru executarea adecvată a secțiunii sale din buget.
Articolul 47
Separarea sarcinilor de inițiere și verificare a unei operațiuni
[Articolul 60 alineatul (4) din regulamentul financiar]
(1) Prin inițierea unei operațiuni se înțelege ansamblul operațiunilor care sunt efectuate în mod uzual de către angajații menționați la articolul 45 și care pregătesc adoptarea actelor de execuție bugetară de către ordonatorul de credite competent, deținător al unei delegări sau al unei subdelegări.
(2) Prin verificarea ex ante a unei operațiuni se înțelege ansamblul verificărilor ex ante efectuate de către ordonatorul de credite responsabil pentru verificarea aspectelor sale operaționale și financiare.
(3) Fiecare operațiune este supusă cel puțin unei verificări ex ante. Scopul acestei verificări este de a constata dacă:
(a)
cheltuielile și veniturile sunt în ordine și respectă dispozițiile aplicabile, în special cele bugetare și cele din reglementările relevante, precum și dispozițiile oricăror acte adoptate pentru punerea în aplicare a tratatelor sau regulamentelor și, dacă este cazul, condițiile contractuale;
(b)
principiul bunei gestiuni financiare menționat în titlul II capitolul 7 din regulamentul financiar este aplicat.
(4) Verificările ex post de documente și, dacă este cazul, la fața locului verifică aplicarea corectă a operațiunilor finanțate de la buget și în special respectarea criteriilor menționate la alineatul (3). Aceste verificări pot fi organizate prin sondaj utilizând analiza riscurilor.
(5) Funcționarii și alți angajați responsabili pentru verificările menționate la alineatele (2) și (4) sunt diferiți de cei care îndeplinesc sarcinile de inițiere menționate la alineatul (1) și nu sunt subordonați ai acestora.
Articolul 48
Procedurile de gestiune și de control intern
[Articolul 60 alineatul (4) din regulamentul financiar]
Sistemele și procedurile de gestiune și de control intern sunt concepute astfel încât:
(a)
să realizeze obiectivele politicilor, programelor și acțiunilor instituției în conformitate cu principiul bunei gestiuni financiare;
(b)
să respecte normele de drept comunitar și standardele minime de control stabilite de către instituție;
(c)
să protejeze activele și informațiile instituției;
(d)
să prevină și să detecteze nereguli, erori și fraude;
(e)
să identifice și să prevină riscul de gestiune;
(f)
să asigure producția fiabilă de informații financiare și de gestiune;
(g)
să păstreze documente justificative referitoare la executarea bugetului și la măsurile de execuție bugetară și ulterioare acestora;
(h)
să păstreze documente privind garanții în avans pentru instituție și să păstreze un registru pentru a permite o monitorizare adecvată a acestor garanții.
Articolul 49
Păstrarea documentelor justificative de către ordonatorii de credite
[Articolul 60 alineatul (4) din regulamentul financiar]
Sistemele și procedurile de gestiune privind păstrarea documentelor justificative originale prevăd:
(a)
numerotarea acestor documente;
(b)
datarea acestor documente;
(c)
păstrarea unor registre, care pot fi computerizate, de identificare a amplasării exacte a acestor documente;
(d)
păstrarea acestor documente pentru o perioadă de cel puțin cinci ani de la data la care Parlamentul European aprobă descărcarea de gestiune pentru exercițiul bugetar pentru care au fost întocmite documentele.
Documentele privind operațiunile care nu au fost definitiv închise se păstrează pentru o perioadă mai îndelungată decât cea prevăzută în primul paragraf litera (d), adică până la sfârșitul anului următor anului în care operațiunile au fost închise.
Articolul 50
Codul de standarde profesionale
[Articolul 60 alineatul (5) din regulamentul financiar]
(1) Angajații desemnați de către ordonatorul de credite responsabil pentru verificarea operațiunilor financiare sunt aleși ținând seama de cunoștințele, aptitudinile și calificările speciale ale acestora dovedite cu ajutorul diplomelor de studii sau al experienței profesionale corespunzătoare sau în urma unui program adecvat de formare profesională.
(2) Fiecare instituție întocmește un cod de standarde profesionale care determină, pentru controlul intern:
(a)
nivelul de competență tehnică și financiară impus angajaților menționați la alineatul (1);
(b)
obligația angajaților în cauză de a urma o formare profesională continuă;
(c)
misiunea, rolul și sarcinile alocate acestora;
(d)
normele de conduită, în special standardele de etică și integritate pe care trebuie să le respecte și drepturile de care se bucură.
(3) Fiecare instituție constituie structuri adecvate pentru distribuirea către departamentele de ordonanțare și actualizarea periodică a informațiilor adecvate privind standardele de control și metodele și tehnicile disponibile în acest sens.
Articolul 51
Inacțiunea ordonatorului de credite delegat
[Articolul 60 alineatul (6) din regulamentul financiar]
Inacțiunea ordonatorului de credite delegat, menționată la articolul 60 alineatul (6) din regulamentul financiar, înseamnă absența oricărui răspuns într-o perioadă de timp rezonabilă, date fiind circumstanțele cazului și, în orice caz, în termen de cel mult o lună.
Articolul 52
Verificarea ex post și raportul anual de activitate
[Articolul 60 alineatul (7) din regulamentul financiar]
Rezultatul verificărilor ex post este prezentat, împreună cu alte aspecte, în raportul anual de activitate prezentat de către ordonatorul de credite delegat instituției sale.
Articolul 53
Transmiterea informațiilor financiare și de gestiune către contabil
(Articolul 60 din regulamentul financiar)
Ordonatorul de credite delegat trimite contabilului, în conformitate cu reglementările adoptate de către acesta din urmă, informațiile financiare și de gestiune necesare pentru îndeplinirea sarcinilor contabilului.
Articolul 54
Raportul privind procedurile negociate
(Articolul 60 din regulamentul financiar)
Ordonatorii de credite delegați înregistrează, pentru fiecare exercițiu financiar, contractele încheiate prin procedurile negociate menționate la articolele 126, 127, 242, 244, 246 și 247. Dacă proporția procedurilor negociate din numărul de contracte adjudecate de către același ordonator de credite delegat crește considerabil față de exercițiile anterioare sau dacă proporția în cauză este cu mult mai mare decât media înregistrată pentru instituție, ordonatorul de credite responsabil prezintă instituției un raport precizând măsurile luate pentru inversarea acestei tendințe. Fiecare instituție transmite autorității bugetare un raport asupra procedurilor negociate. În cazul Comisiei, raportul în cauză se anexează la rezumatul rapoartelor anuale de activitate menționate la articolul 60 alineatul (7) din regulamentul financiar.
Secțiunea 3
Contabilul
Articolul 55
Numirea contabilului
(Articolul 61 din regulamentul financiar)
Fiecare instituție numește un contabil dintre funcționarii care intră sub incidența Statutului funcționarilor Comunităților Europene.
Contabilul este ales în mod obligatoriu de către instituție ținând seama de competențele sale speciale dovedite cu ajutorul diplomelor de studii sau al experienței profesionale echivalente.
Articolul 56
Încetarea atribuțiilor contabilului
(Articolul 61 din regulamentul financiar)
(1) În cazul încetării atribuțiilor contabilului, se întocmește imediat o situație contabilă intermediară.
Situația în cauză reflectă conturile prevăzute în partea I titlul VII din regulamentul financiar, închise în ultima zi a lunii în care contabilul își încetează mandatul.
(2) În cazul în care contabilul își încetează mandatul la sfârșitul exercițiului financiar, nu este necesară întocmirea unei situații contabile intermediare.
(3) Situația intermediară sau, în condițiile menționate la alineatul (2), conturile provizorii menționate la articolul 128 din regulamentul financiar, sunt transmise de contabilul al cărui mandat încetează sau, dacă acest lucru nu este posibil, de către un funcționar din departamentul său noului contabil care, în termen de cel mult o lună de la data transmiterii, trebuie să semneze pentru acceptare și poate formula rezerve.
(4) Fiecare instituție informează autoritatea bugetară cu privire la numirea și eliberarea din funcție a contabilului.
Articolul 57
Avizul privind sistemele contabile și de inventariere
(Articolul 61 din regulamentul financiar)
În cazul în care sistemele de gestiune financiară constituite de către ordonatorul de credite furnizează date pentru contabilitatea instituției sau sunt utilizate pentru justificarea datelor din contabilitate, contabilul trebuie să își dea acordul pentru introducerea sau modificarea sistemelor în cauză.
Contabilul trebuie, de asemenea, să fie consultat în privința introducerii sau modificării de către ordonatorul de credite responsabil a sistemelor de inventariere sau de evaluare a activelor și pasivelor.
Articolul 58
Gestiunea trezoreriei
(Articolul 61 din regulamentul financiar)
(1) Contabilul se asigură că instituția sa are la dispoziție fonduri suficiente pentru a acoperi necesarul de numerar rezultat din execuția bugetară.
(2) Pentru scopurile prevăzute la alineatul (1), contabilul instituie sisteme de gestiune a numerarului care să îi permită să facă previziuni privind fluxul de numerar.
(3) Contabilul Comisiei împarte fondurile disponibile în conformitate cu Regulamentul (CE, Euratom) nr. 1150/2000.
Articolul 59
Gestiunea conturilor bancare
(Articolul 61 din regulamentul financiar)
(1) Pentru necesitățile de gestiune a trezoreriei, contabilul poate deschide sau determina deschiderea de conturi în numele instituției la instituții financiare sau bănci centrale naționale. În circumstanțe justificate corespunzător, acesta poate deschide conturi în alte monede decât în euro.
(2) Contabilul negociază condițiile de funcționare a conturilor deschise la instituții financiare, în conformitate cu principiile bunei gestiuni financiare, eficienței și ofertelor competitive.
(3) Cel puțin o dată la cinci ani, contabilul relansează ofertarea competitivă între instituțiile financiare la care au fost deschise conturi.
(4) Contabilul asigură respectarea strictă a condițiilor de funcționare a conturilor deschise la instituții financiare.
(5) Contabilul Comisiei este responsabil, după consultarea contabililor celorlalte instituții, de armonizarea condițiilor de funcționare a conturilor deschise la diverse instituții.
Articolul 60
Semnăturile pe conturi
(Articolul 61 din regulamentul financiar)
Condițiile pentru deschiderea, funcționarea și utilizarea conturilor prevăd, în funcție de cerințele de control intern, ca cecurile, ordinele de virament bancar sau orice alte operațiuni bancare să fie semnate de unul sau mai mulți angajați autorizați în acest sens.
În acest scop, fiecare instituție transmite tuturor instituțiilor financiare la care are deschise conturi numele și specimenele de semnătură ale funcționarilor autorizați.
Articolul 61
Gestiunea soldurilor conturilor
(Articolul 61 din regulamentul financiar)
(1) Contabilul se asigură că soldul conturilor bancare prevăzute la articolul 59 nu deviază semnificativ de la previziunile privind fluxul de numerar menționate la articolul 58 alineatul (2) și în orice caz:
(a)
că nici unul dintre aceste conturi nu are sold debitor;
(b)
că soldul conturilor deschise în alte monede este convertit periodic în euro.
(2) Contabilul poate să nu păstreze în conturile deschise în valută solduri care pot genera pierderi excesive datorate fluctuațiilor cursurilor de schimb.
Articolul 62
Viramente și operațiuni de conversie
(Articolul 61 din regulamentul financiar)
Fără să aducă atingere articolului 69, contabilul efectuează transferuri între conturile deschise în numele instituției la instituții financiare și efectuează operațiuni de conversie valutară.
Articolul 63
Metodele de plată
(Articolul 61 din regulamentul financiar)
Plățile se efectuează prin virament bancar sau prin cec.
Articolul 64
Dosarele terților
(Articolul 61 din regulamentul financiar)
(1) Contabilul poate efectua plăți prin virament bancar numai după înscrierea coordonatelor bancare ale beneficiarului plății într-un dosar comun pe instituție.
Înscrierea în dosar a coordonatelor bancare ale beneficiarului sau modificarea coordonatelor se face pe baza unui document, pe suport de hârtie sau în format electronic, certificat de banca beneficiarului.
(2) În vederea plății prin virament bancar, ordonatorii de credite pot să se angajeze față de o parte terță în numele instituției lor numai dacă partea în cauză a furnizat documentația necesară înscrierii în dosar.
Ordonatorii de credite verifică validitatea coordonatelor bancare comunicate de către beneficiar la întocmirea fiecărui ordin de plată.
În ceea ce privește ajutorul de preaderare, pot fi încheiate angajamente individuale cu autoritățile publice ale țărilor candidate la aderarea la Uniunea Europeană fără înscrierea prealabilă în dosarul terților. În aceste cazuri, ordonatorul de credite face tot posibilul să se asigure realizarea cât mai rapidă a înscrierii. Acordurile prevăd drept condiție prealabilă pentru efectuarea primei plăți comunicarea către Comisie a coordonatelor bancare ale beneficiarului.
Articolul 65
Păstrarea documentelor justificative de către contabilul
(Articolul 61 din regulamentul financiar)
Documentele justificative pentru sistemul contabil și pentru constituirea conturilor prevăzute la articolul 121 din regulamentul financiar se păstrează pentru o perioadă de cel puțin cinci ani de la data la care Parlamentul European aprobă descărcarea de gestiune pentru exercițiul financiar pentru care au fost întocmite documentele.
Cu toate acestea, documentele privind operațiunile care nu au fost definitiv închise se păstrează pentru o perioadă mai îndelungată, adică până la sfârșitul anului următor celui în care operațiunile au fost închise.
Fiecare instituție decide care este departamentul în care trebuie păstrate documentele justificative.
Secțiunea 4
Administratorul de avans
Articolul 66
Condițiile de utilizare a conturilor de avans
(Articolul 63 din regulamentul financiar)
(1) În cazul în care, datorită sumelor limitate implicate, este material imposibil sau ineficient să se efectueze operațiuni de plată prin proceduri bugetare, se pot constitui conturi de avans pentru plata cheltuielilor în cauză.
(2) Administratorul avansului poate să valideze provizoriu și să plătească cheltuieli, conform instrucțiunilor ordonatorului de credite responsabil.
(3) Decizia de creare a unui cont de avans și de numire a unui administrator de avans este luată de contabil la propunerea justificată corespunzător a ordonatorului de credite responsabil. Decizia stabilește responsabilitățile și obligațiile administratorului de avans și respectiv ale ordonatorului de credite.
Decizia de modificare a condițiilor de funcționare a unui cont de avans este de asemenea luată de contabil la propunerea justificată corespunzător a ordonatorului de credite responsabil.
Articolul 67
Condițiile de constituire și plată
(Articolul 63 din regulamentul financiar)
(1) Decizia de constituire a unui cont de avans și de numire a unui administrator de avans și decizia de modificare a condițiilor de funcționare a unui cont de avans precizează în special:
(a)
suma maximă care poate fi furnizată inițial ca avans și scopul avansului;
(b)
dacă se deschide un cont bancar sau un cont giro la un oficiu poștal în numele instituției;
(c)
natura și suma maximă a fiecărei cheltuieli care poate fi plătită de către administratorul de avans terților sau încasată de la aceștia;
(d)
frecvența cu care trebuie prezentate documente justificative, procedura de prezentare a acestora și modalitățile de transmitere a acestora la ordonatorul de credite spre regularizare;
(e)
procedura de urmat dacă avansul trebuie reconstituit;
(f)
faptul că tranzacțiile cu avansuri trebuie regularizate de către ordonatorul de credite până la sfârșitul lunii următoare, astfel încât soldul contabil să fie cât mai apropiat de soldul bancar;
(g)
perioada de valabilitate a autorizației acordate administratorului de avans de către contabil;
(h)
identitatea administratorului de avans numit.
(2) În propunerile pentru decizii de constituire, ordonatorul de credite responsabil se asigură că:
(a)
se acordă prioritate utilizării procedurilor bugetare în cazul în care este posibil accesul la sistemul contabil central computerizat;
(b)
conturile de avans sunt utilizate numai în cazuri justificate.
Cu excepția avansurilor specifice în domeniul ajutoarelor umanitare și al gestionării situațiilor de criză în sensul articolului 168 alineatul (2), cuantumul maxim menționat la alineatul (1) litera (c) nu poate fi mai mare de 30 000 EUR pentru fiecare cheltuială.
(3) Administratorul de avans poate efectua plăți către părți terțe în temeiul și în limitele:
(a)
angajamentelor bugetare și juridice prealabile semnate de ordonatorul de credite responsabil;
(b)
soldului rezidual pozitiv al contului de avans, în numerar sau la bancă.
(4) Plățile din conturile de avans pot fi efectuate prin virament bancar, cec sau alte mijloace de plată.
(5) Plățile efectuate sunt urmate de decizii formale de validare finală și/sau ordine de plată semnate de ordonatorul de credite responsabil.
Articolul 68
Alegerea administratorului de avans
(Articolul 63 din regulamentul financiar)
Administratorii de avans sunt aleși din rândul funcționarilor din categoriile A, B și C. Dacă este nevoie, administratorii de avans pot fi aleși din rândul angajaților supuși condițiilor de angajare a celorlalți angajați de un nivel echivalent cu categoriile menționate anterior. Gestionarii avansurilor sunt aleși ținând seama de cunoștințele, aptitudinile și calificările speciale ale acestora dovedite cu ajutorul diplomelor de studii sau al experienței profesionale corespunzătoare, sau în urma unui program adecvat de formare profesională.
Articolul 69
Alimentarea conturilor de avans
(Articolul 63 din regulamentul financiar)
(1) Contabilul face plăți de alimentare a conturilor de avans și monitorizează conturile în cauză din punctul de vedere al deschiderii de conturi bancare și al delegării de semnături, precum și al controalelor la fața locului și în contabilitatea centralizată. Contabilul alimentează conturile de avans. Avansurile sunt plătite în contul bancar deschis în acest sens.
Conturile de avans pot fi de asemenea alimentate direct din venituri locale diverse precum cele generate din:
(a)
vânzarea de echipamente;
(b)
publicații;
(c)
rambursări diverse;
(d)
dobânzi.
Regularizarea avansurilor pe cheltuieli sau pe venituri diverse sau atribuite se efectuează în conformitate cu decizia de constituire a contului de avans menționată la articolul 67 și cu dispozițiile din regulamentul financiar. Ordonatorul de credite deduce sumele în cauză la reconstituirea ulterioară a respectivelor conturi de avans.
(2) În special pentru a evita pierderile de schimb, gestionarul avansurilor poate efectua transferuri între diverse conturi bancare deschise pentru același avans.
Articolul 70
Verificările ordonatorilor și ale contabililor
(Articolul 63 din regulamentul financiar)
(1) Administratorul de avans conduce evidența fondurilor puse la dispoziția sa, în numerar și la bancă, a plăților efectuate și a sumelor primite, conform normelor și instrucțiunilor contabilului. Situații privind contul în cauză sunt accesibile în orice moment ordonatorului de credite responsabil, iar administratorul de avans transmite o listă lunară a tranzacțiilor, însoțită de documente justificative, ordonatorului de credite pentru regularizarea operațiunilor de avans.
(2) Contabilul efectuează verificări sau solicită efectuarea de verificări de către un funcționar sau un alt angajat din propriul departament sau din departamentul ordonator special împuternicit în acest sens, de regulă la fața locului și inopinate, cu privire la existența fondurilor alocate administratorului de avans și a înregistrărilor contabile și cu privire la respectarea termenului stabilit pentru regularizarea tranzacțiilor cu avans. Contabilul comunică rezultatele verificărilor ordonatorului de credite responsabil.
Articolul 71
Procedura achizițiilor publice
(Articolul 63 din regulamentul financiar)
În limitele prevăzute la articolul 129 alineatul (4), plățile efectuate din conturi de avans pot reprezenta plăți pentru simpla acoperire a unor facturi, fără acceptarea prealabilă a unei oferte.
CAPITOLUL 4
Răspunderea actorilor financiari
Secțiunea 1
Norme generale
Articolul 72
Organisme responsabile în chestiuni de fraudă
[Articolul 60 alineatul (6) și articolul 65 alineatul (2) din regulamentul financiar]
Autoritățile și organismele menționate la articolul 60 alineatul (6) și articolul 65 alineatul (2) din regulamentul financiar înseamnă organismele desemnate de Statutul funcționarilor și de Regimul aplicabil celorlalți agenți ai Comunităților Europene (denumit în continuare „Statutul personalului”) și deciziile instituțiilor comunitare privind condițiile pentru investigațiile interne privind prevenirea fraudei, a corupției și a altor activități ilegale care dăunează intereselor Comunităților.
Secțiunea 2
Norme aplicabile ordonatorilor de credite delegați și subdelegați
Articolul 73
Confirmarea instrucțiunilor
[Articolul 66 alineatul (2) din regulamentul financiar]
(1) Un ordonator de credite delegat sau subdelegat care primește o instrucțiune obligatorie despre care consideră că implică nereguli sau pe care o consideră contrară principiului bunei gestiuni financiare, în special datorită faptului că instrucțiunea nu poate fi respectată cu resursele alocate lui, informează în scris autoritatea de la care a primit delegarea sau subdelegarea cu privire la aceasta. Dacă instrucțiunea este confirmată în scris, iar confirmarea este primită în timp util și este suficient de clară, făcând trimitere explicită la punctele pe care ordonatorul de credite le-a contestat, acesta din urmă nu poate fi considerat răspunzător; acesta respectă instrucțiunea, cu excepția cazului în care ea reprezintă o încălcare a dreptului penal sau a standardelor relevante de siguranță.
(2) Alineatul (1) se aplică, de asemenea, în cazurile în care ordonatorul de credite, în cursul unei acțiuni determinate de o instrucțiune obligatorie, constată că circumstanțele cazului pot conduce la nereguli.
(3) Orice instrucțiuni confirmate în circumstanțele descrise la articolul 66 alineatul (2) din regulamentul financiar sunt înregistrate de către ordonatorul de credite delegat responsabil și menționate în raportul său anual de activitate.
Articolul 74
Nereguli financiare
[Articolul 60 alineatul (6) și articolul 66 alineatul (4) din regulamentul financiar]
Fără să aducă atingere competențelor Oficiului European Antifraudă (OLAF), grupul specializat în nereguli financiare are competențe cu privire la orice încălcare a dispozițiilor regulamentului financiar sau a dispozițiilor privind gestiunea financiară și verificarea operațiunilor determinată de o acțiune sau omisiune a unui funcționar sau a unui alt angajat.
Articolul 75
Grupul pentru nereguli financiare
[Articolul 60 alineatul (6) și articolul 66 alineatul (4) din regulamentul financiar]
(1) Cazurile de nereguli financiare menționate la articolul 74 sunt sesizate de autoritatea împuternicită să facă numiri sau, dacă este cazul, de autoritatea împuternicită să încheie contracte de muncă grupului menționat la articolul 66 alineatul (4) din regulamentul financiar pentru emiterea unui aviz.
Dacă este sesizat asupra unui caz de autoritatea împuternicită să facă numiri sau de autoritatea împuternicită să încheie contracte de muncă, grupul emite un aviz în care evaluează dacă au avut loc nereguli în sensul articolului 74, gravitatea acestora și eventualele consecințe ale acestora. Dacă analiza sa sugerează că chestiunea asupra căreia a fost sesizat este de competența OLAF, grupul returnează imediat dosarul cazului autorității împuternicite să facă numiri sau autorității împuternicite să încheie contracte de muncă și informează imediat OLAF.
Dacă grupul menționat în primul paragraf este informat direct cu privire la o anumită chestiune de către un membru al personalului în conformitate cu articolul 60 alineatul (6) din regulamentul financiar, acesta transmite dosarul autorității împuternicite să facă numiri sau, dacă este cazul, autorității împuternicite să încheie contracte de muncă și informează angajatul cu privire la aceasta.
(2) În funcție de organizarea sa internă, fiecare instituție specifică modalitățile de funcționare a grupului menționat la articolul 66 alineatul (4) din regulamentul financiar și compoziția acestuia, care include o personalitate externă având calificările și expertiza necesare.
CAPITOLUL 5
Operațiuni de venituri
Secțiunea 1
Resurse proprii
Articolul 76
Norme aplicabile resurselor proprii
(Articolul 69 din regulamentul financiar)
Ordonatorul de credite întocmește un calendar care indică momentul în care vor fi puse la dispoziția Comisiei resursele proprii definite în decizia privind sistemul resurselor proprii ale Comunităților Europene.
Resursele proprii se stabilesc și se recuperează în conformitate cu normele adoptate în temeiul deciziei menționate în primul paragraf.
Secțiunea 2
Estimarea creanțelor
Articolul 77
Estimarea creanțelor
(Articolul 70 din regulamentul financiar)
(1) Estimările creanțelor specifică tipul de venit și rubrica din buget la care sunt contabilizate și, în măsura posibilului, informații privind debitorul și cuantumul estimat al creanțelor.
La întocmirea estimării creanțelor, ordonatorul de credite responsabil verifică în special:
(a)
contabilizarea venitului la rubrica bugetară corectă;
(b)
corectitudinea și conformitatea estimării cu dispozițiile aplicabile și cu principiul bunei gestiuni financiare.
(2) Sub rezerva articolului 161 alineatul (2) din regulamentul financiar, o estimare a creanțelor nu conduce la disponibilizarea de angajamente. În cazurile menționate la articolul 18 din regulamentul financiar, pot fi disponibilizate credite numai după recuperarea efectivă de către Comunități a sumelor datorate.
Secțiunea 3
Constatarea creanțelor
Articolul 78
Procedura
(Articolul 71 din regulamentul financiar)
(1) Constatarea de către ordonatorul de credite responsabil a unei creanțe constituie recunoașterea dreptului Comunităților asupra unui debitor și stabilirea dreptului de a cere debitorului în cauză plata datoriei sale.
(2) Ordinul de recuperare este operațiunea prin care ordonatorul de credite responsabil dă contabilului instrucțiuni pentru recuperarea cuantumului constatat.
(3) Nota de debit informează debitorul că:
(a)
Comunitățile au constatat creanța;
(b)
datoria trebuie plătită Comunităților până la o anumită dată (în continuare „scadența”);
(c)
în cazul neplății până la scadență, datoria este purtătoare de dobândă la rata menționată la articolul 86, fără să aducă atingere oricărei reglementări speciale aplicabile;
(d)
ori de câte ori este posibil, instituția recuperează creanța prin compensare după informarea debitorului;
(e)
în cazul neplății până la scadență, instituția recuperează creanța prin executarea garanției depuse în avans;
(f)
dacă, după ce au fost parcurse toate aceste etape, creanța nu a fost recuperată integral, instituția procedează la recuperarea prin executarea unei decizii obținute fie în conformitate cu articolul 72 alineatul (2) din regulamentul financiar, fie prin acțiune în justiție.
Ordonatorul de credite trimite nota de debit debitorului și o copie contabilului șef.
Articolul 79
Constatarea creanțelor
(Articolul 71 din regulamentul financiar)
Pentru constatarea unei creanțe, ordonatorul de credite se asigură că:
(a)
creanța este certă și nu este condiționată;
(b)
creanța este în sumă fixă, exprimată exact în numerar;
(c)
creanța este exigibilă și nu este supusă unui termen de plată;
(d)
informațiile privind debitorul sunt corecte;
(e)
suma de recuperat este contabilizată la rubrica bugetară corectă;
(f)
documentele justificative sunt corecte și
(g)
se respectă principiul bunei gestiuni financiare, în special în ceea ce privește criteriile menționate la articolul 87 alineatul (1) litera (a).
Articolul 80
Documentele justificative pentru constatarea creanțelor
(Articolul 71 din regulamentul financiar)
(1) Constatarea unei creanțe se bazează pe documente justificative care certifică dreptul Comunităților.
(2) Înainte de constatarea unei creanțe, ordonatorul de credite responsabil verifică personal documentele justificative sau verifică, pe propria răspundere, că s-a făcut acest lucru.
(3) Documentele justificative sunt păstrate de către ordonatorul de credite în conformitate cu articolele 48 și 49.
Secțiunea 4
Ordonanțarea recuperărilor
Articolul 81
Întocmirea ordinului de recuperare
(Articolul 72 din regulamentul financiar)
(1) Ordinul de recuperare precizează:
(a)
exercițiul financiar pentru care urmează să se contabilizeze venitul;
(b)
trimiterile la actul sau angajamentul juridic care generează creanța și deschide dreptul de recuperare;
(c)
articolul din buget și orice altă subdiviziune aplicabilă, inclusiv, dacă este cazul, referințele angajamentului bugetar corespondent;
(d)
suma de recuperat, exprimată în euro;
(e)
numele și adresa debitorului;
(f)
scadența;
(g)
metoda posibilă de recuperare, inclusiv, în special, recuperarea prin compensare sau executarea unei garanții depuse.
(2) Ordinul de recuperare este datat și semnat de către ordonatorul de credite responsabil, apoi trimis contabilului.
Secțiunea 5
Recuperarea
Articolul 82
Formalitățile de încasare
(Articolul 73 din regulamentul financiar)
(1) La recuperarea unei creanțe, contabilul face o înregistrare în contabilitate și informează ordonatorul de credite responsabil.
(2) Pentru fiecare plată în numerar făcută contabilului sau administratorului de avans se întocmește o chitanță.
Articolul 83
Recuperarea prin compensare
(Articolul 73 din regulamentul financiar)
În orice moment al procedurii, după informarea ordonatorului de credite responsabil și a debitorului, contabilul recuperează creanțele constatate prin compensare în cazurile în care debitorul are, de asemenea, o creanță certă asupra Comunităților, în sumă fixă și exigibilă pentru o sumă stabilită printr-un ordin de plată.
Articolul 84
Procedura de recuperare în absența plății voluntare
(Articolele 72 și 73 din regulamentul financiar)
(1) Fără să aducă atingere articolului 83, dacă creanța nu a fost recuperată integral până la scadența stipulată în nota de debit, contabilul informează ordonatorul de credite responsabil și inițiază imediat procedura de recuperare prin orice mijloace juridice, inclusiv, dacă este cazul, prin executarea unei garanții depuse în avans.
(2) Fără să aducă atingere articolului 83, dacă nu se poate utiliza metoda de recuperare menționată la alineatul (1), iar debitorul nu plătește ca răspuns la scrisoarea de punere în întârziere trimisă de contabil, acesta din urmă pune în aplicare decizia de recuperare obținută fie în conformitate cu articolul 72 alineatul (2) din regulamentul financiar, fie prin acțiune în justiție.
Articolul 85
Prelungirea termenului de plată
(Articolul 73 din regulamentul financiar)
Contabilul, în colaborare cu ordonatorul de credite responsabil, poate acorda o prelungire a termenului de plată numai la cererea scrisă și motivată corespunzător a debitorului și dacă sunt îndeplinite următoarele două condiții:
(a)
debitorul se angajează să plătească dobândă, la rata prevăzută la articolul 86, pentru întreaga perioadă a prelungirii acordate, începând de la scadența inițială și
(b)
pentru protejarea drepturilor Comunității, debitorul depune o garanție financiară, acceptată de contabilul instituției, care acoperă creanța exigibilă, atât capitalul, cât și dobânda.
Garanția menționată în primul paragraf litera (b) poate fi înlocuită cu o garanție personală și solidară depusă de o parte terță aprobată de contabilul instituției.
Articolul 86
Penalitățile de întârziere
[Articolul 71 alineatul (4) din regulamentul financiar]
(1) Fără să aducă atingere vreunei dispoziții speciale derivate din aplicarea reglementărilor sectoriale, orice creanță neplătită la scadență este purtătoare de dobândă în conformitate cu alineatele (2) și (3).
(2) Rata dobânzii pentru creanțe neplătite la scadență este rata utilizată de Banca Centrală Europeană pentru principalele sale operațiuni de refinanțare, publicată în Jurnalul Oficial al Comunităților Europene, seria C, în vigoare în prima zi calendaristică a lunii în care datoria devine scadentă, majorată cu:
(a)
șapte puncte procentuale dacă evenimentul generator este un contract de achiziții publice de bunuri și servicii menționat în titlul V;
(b)
trei puncte procentuale și jumătate în toate celelalte cazuri.
(3) Dobânda se calculează de la data calendaristică următoare scadenței precizate în nota de debit și până la data calendaristică în care creanța este plătită integral.
(4) Orice plată parțială acoperă întâi dobânda determinată în conformitate cu alineatele (2) și (3).
(5) În cazul unor amenzi, dacă debitorul oferă o garanție financiară acceptată de contabil în locul unei plăți provizorii, rata dobânzii aplicabile de la scadență este rata menționată la alineatul (2), majorată cu numai un punct procentual și jumătate.
Articolul 87
Renunțarea la recuperarea unei creanțe constatate
(Articolul 73 din regulamentul financiar)
(1) Ordonatorul de credite responsabil poate renunța integral sau parțial la o creanță constatată numai în următoarele cazuri:
(a)
dacă costurile previzibile ale recuperării ar depăși suma de recuperat și renunțarea nu ar dăuna imaginii Comunității;
(b)
dacă creanța nu poate fi recuperată datorită vechimii ei sau a insolvabilității debitorului;
(c)
dacă recuperarea nu este conformă cu principiul proporționalității.
(2) În cazurile menționate la alineatul (1) litera (c), ordonatorul de credite responsabil acționează în conformitate cu procedurile prestabilite în cadrul fiecărei instituții și aplică următoarele criterii obligatorii și aplicabile în toate circumstanțele:
(a)
faptele, ținând cont de gravitatea neregulii care determină constatarea creanței (fraudă, recidivă, intenționalitate, diligență, bună credință, eroare manifestă);
(b)
impactul pe care renunțarea la recuperare l-ar avea asupra funcționării Comunităților și asupra intereselor financiare ale acestora (suma în cauză, riscul de stabilire a unui precedent, subminarea autorității legii).
În funcție de circumstanțele cazului, ordonatorul de credite responsabil poate ține seama și de următoarele criterii suplimentare:
(a)
orice denaturare a concurenței care ar fi cauzată de renunțarea la recuperare;
(b)
daunele economice și sociale care ar fi cauzate de recuperarea integrală a creanței.
(3) Decizia de renunțare menționată la articolul 73 alineatul (2) din regulamentul financiar este motivată și menționează diligențele depuse pentru asigurarea recuperării și elementele de drept și de fapt pe care este întemeiată renunțarea. Ordonatorul de credite responsabil renunță la recuperare în conformitate cu procedura prevăzută la articolul 81.
(4) Renunțarea la recuperarea unei creanțe constatate nu poate fi delegată de instituție dacă suma la care se renunță:
(a)
este egală sau mai mare decât 1 000 000 EUR;
(b)
este egală sau mai mare decât 100 000 EUR, dacă reprezintă sau depășește 25 % din creanța constatată.
Sub limitele prevăzute în primul paragraf, fiecare instituție stabilește în regulamentul intern condițiile și procedura de delegare a competenței de renunțare la recuperarea unei anumite creanțe.
(5) Fiecare instituție trimite anual autorității bugetare un raport privind renunțările menționate la alineatele (1)-(4) egale sau mai mari de 100 000 EUR. În cazul Comisiei, raportul în cauză se anexează la rapoartele anuale de activitate menționate la articolul 60 alineatul (7) din regulamentul financiar.
Articolul 88
Anularea unei creanțe constatate
(Articolul 73 din regulamentul financiar)
(1) În cazul unei erori de drept, ordonatorul de credite responsabil anulează creanța constatată în conformitate cu articolele 80 și 81; anularea este motivată corespunzător.
(2) Fiecare instituție stabilește în regulamentul intern condițiile și procedura de delegare a competenței de anulare a unei creanțe constatate.
Articolul 89
Ajustarea tehnică și contabilă a unei creanțe constatate
(Articolul 73 din regulamentul financiar)
(1) Ordonatorul de credite responsabil ajustează creanța constatată în sus sau în jos în cazul în care descoperirea unei erori de fapt necesită modificarea sumei, cu condiția ca corecția să nu implice abandonarea dreptului constatat în favoarea Comunităților. Ajustarea în cauză se face în conformitate cu articolele 80 și 81 și este motivată corespunzător.
(2) Fiecare instituție stabilește în regulamentul intern condițiile și procedura de delegare a competenței de efectuare a unei ajustări tehnice și contabile a unei creanțe constatate.
CAPITOLUL 6
Operațiuni de cheltuieli
Articolul 90
Decizia de finanțare
(Articolul 75 din regulamentul financiar)
Decizia de finanțare determină elementele esențiale ale unei acțiuni care implică cheltuieli bugetare.
Secțiunea 1
Angajarea cheltuielilor
Articolul 91
Angajamentele globale și provizorii
[Articolul 76 alineatul (2) din regulamentul financiar]
(1) Angajamentul bugetar global se aplică fie prin încheierea unui acord de finanțare, care prevede la rândul său încheierea unuia sau mai multor angajamente juridice ulterioare, fie prin încheierea unuia sau mai multor angajamente juridice.
Acordurile de finanțare din domeniul asistenței financiare și al sprijinului bugetar care constituie angajamente juridice pot conduce la plăți fără încheierea unor alte angajamente juridice.
(2) Angajamentul bugetar provizoriu se aplică fie prin încheierea unuia sau mai multor angajamente juridice care dau naștere unui drept la plăți ulterioare, fie direct prin plăți, în cazul cheltuielilor cu gestiunea personalului sau pentru activități de comunicare efectuate de către instituții pentru acoperirea evenimentelor comunitare.
Articolul 92
Adoptarea unui angajament global
(Articolul 76 din regulamentul financiar)
(1) Un angajament global se constituie în temeiul unei decizii de finanțare.
Angajamentul global se constituie cel târziu înainte de luarea deciziei privind selectarea beneficiarilor și, în cazul în care punerea în aplicare a creditelor în cauză implică adoptarea unui program de lucru în sensul articolului 166, cel mai devreme după adoptarea programului în cauză.
(2) Dacă angajamentul global este aplicat prin încheierea unui acord de finanțare, alineatul (1) paragraful al doilea nu se aplică.
Articolul 93
Deblocarea în absența plăților într-o perioadă de trei ani
(Articolul 77 din regulamentul financiar)
Cuantumul unui angajament bugetar corespunzător unui angajament juridice pentru care într-o perioadă de trei ani de la semnarea angajamentului juridic nu s-au efectuat plăți în sensul articolului 81 din regulamentul financiar este deblocat.
Articolul 94
Semnătura unică
(Articolul 76 din regulamentul financiar)
(1) Normele conform cărora trebuie să existe un semnatar unic pentru angajamentul bugetar și angajamentul juridic corespondent pot să nu se aplice numai în următoarele cazuri:
(a)
dacă angajamentele sunt provizorii;
(b)
dacă angajamentele globale vizează acorduri de finanțare cu țări terțe;
(c)
dacă decizia instituției constituie angajamentul juridic;
(d)
dacă angajamentul global este aplicat prin mai multe angajamente juridice pentru care sunt responsabili mai mulți ordonatori de credite delegați;
(e)
dacă, pentru conturi de avans disponibile pentru acțiuni externe, angajați ai unităților locale menționate la articolul 254 trebuie să semneze angajamente juridice.
(2) Dacă ordonatorul de credite responsabil care a semnat angajamentul bugetar este indisponibil pentru o perioadă incompatibilă cu limitele de timp pentru încheierea angajamentului juridic, angajamentul juridic în cauză este încheiat de către persoana desemnată conform normelor de suplinire adoptate de fiecare instituție, cu condiția ca persoana în cauză să aibă statutul de ordonator de credite în conformitate cu articolul 59 alineatul (2) din regulamentul financiar.
Articolul 95
Înregistrarea angajamentelor juridice individuale
(Articolul 77 din regulamentul financiar)
În cazul unui angajament bugetar global urmat de mai multe angajamente juridice individuale, ordonatorul de credite responsabil înregistrează în contabilitatea centrală cuantumurile acestor angajamente juridice individuale succesive. Ordonatorul de credite responsabil se asigură ca totalul să nu fie mai mare decât cuantumul angajamentului global care le acoperă.
Înregistrarea în contabilitate indică referințele angajamentului global în contul căruia sunt contabilizate angajamentele individuale.
Ordonatorul de credite responsabil înregistrează cuantumurile în contabilitate înainte de a semna angajamentul juridic individual corespondent.
Articolul 96
Cheltuieli administrative acoperite de angajamente provizorii
(Articolul 76 din regulamentul financiar)
Elementele considerate cheltuieli administrative uzuale care pot da naștere unor angajamente provizorii includ îndeosebi următoarele:
(a)
cheltuieli cu personalul, supus sau nu statutului personalului, cheltuieli cu alte resurse umane și pensii și cu remunerarea experților;
(b)
cheltuieli cu membrii instituției;
(c)
cheltuieli de formare profesională;
(d)
cheltuieli pentru concursuri, selecție și recrutare;
(e)
cheltuieli pentru efectuarea de delegații;
(f)
cheltuieli de reprezentare;
(g)
cheltuieli cu reuniuni;
(h)
interpreți și/sau traducători independenți;
(i)
schimburi de funcționari;
(j)
închirieri repetate de bunuri mobile sau imobile;
(k)
asigurări diverse;
(l)
curățenie și întreținere;
(m)
cheltuieli în domeniul social;
(n)
utilizarea de servicii de telecomunicație;
(o)
cheltuieli financiare;
(p)
cheltuieli juridice;
(q)
daune, inclusiv dobândă;
(r)
echipamente de lucru;
(s)
apă, gaz și electricitate;
(t)
publicații periodice pe suport de hârtie sau în versiuni electronice.
Secțiunea 2
Validarea cheltuielilor
Articolul 97
Validarea și „bun de plată”
(Articolul 79 din regulamentul financiar)
(1) Validarea oricărei cheltuieli se bazează pe documente justificative în sensul articolului 104 care atestă dreptul creditorului, în temeiul unei situații a serviciilor real prestate, bunurilor efectiv livrate sau a lucrărilor efectiv executate sau pe baza altor documente care justifică plata.
(2) Ordonatorul de credite responsabil verifică personal documentele justificative sau atestă, pe propria răspundere, efectuarea verificării, înainte de luarea deciziei de validare a cheltuielii.
(3) Decizia de validare este exprimată prin semnarea unei mențiuni „bun de plată” de către ordonatorul de credite responsabil sau de către un funcționar sau alt agent competent din punct de vedere tehnic, împuternicit prin decizie oficială a ordonatorului de credite responsabil. Aceste decizii de împuternicire se păstrează pentru referințe ulterioare.
Articolul 98
Bun de plată pentru contractele de achiziții publice
(Articolul 79 din regulamentul financiar)
Pentru plățile corespunzătoare unor contracte de achiziții publice, mențiunea „bun de plată” certifică faptul că:
(a)
instituția a primit și a înregistrat oficial o factură întocmită de către contractant;
(b)
factura în sine, sau un document intern care însoțește factura primită, a fost marcată „conform cu realitatea” și a fost semnată de către un funcționar sau un alt agent competent din punct de vedere tehnic și împuternicit în mod corespunzător de către ordonatorul de credite responsabil;
(c)
toate aspectele facturii au fost verificate de către ordonatorul de credite sau pe răspunderea sa pentru a se determina în special suma de plată și validarea plății ca stingere a datoriei.
Mențiunea „conform cu realitatea”, prevăzută la primul paragraf de la litera (b), certifică faptul că serviciile prevăzute în contract au fost prestate corespunzător, bunurile prevăzute în contract au fost livrate corespunzător sau că lucrările prevăzute în contract au fost executate corespunzător. Pentru bunuri și lucrări, furnizorul sau angajatul competent tehnic întocmește un certificat provizoriu de recepție, apoi un certificat final de recepție la sfârșitul perioadei de garanție prevăzute în contract. Aceste două certificate sunt echivalente cu mențiunea „conform cu realitatea”.
Articolul 99
Bun de plată pentru subvenții
(Articolul 79 din regulamentul financiar)
Pentru plățile corespunzătoare unor subvenții, mențiunea „bun de plată” certifică faptul că:
(a)
instituția a primit și înregistrat oficial o solicitare de plată întocmită de beneficiar;
(b)
solicitarea de plată în sine, sau un document intern care însoțește solicitarea primită, a fost marcată „conform cu realitatea” și a fost semnată de către un funcționar sau un alt agent competent din punct de vedere tehnic, împuternicit de către ordonatorul de credite responsabil; prin această mențiune, se certifică faptul că acțiunea sau programul de lucru desfășurat de către beneficiar respectă din toate punctele de vedere acordul de subvenționare;
(c)
toate aspectele solicitării de plată au fost verificate de către ordonatorul de credite sau pe răspunderea sa pentru a se determina în special suma de plată și valabilitatea plății ca stingere a datoriei.
Articolul 100
Bun de plată pentru cheltuieli cu personalul
(Articolul 79 din regulamentul financiar)
Pentru plățile corespunzătoare cheltuielilor cu personalul, mențiunea „bun de plată” certifică existența următoarelor documente justificative:
(a)
pentru salariul lunar:
(i)
lista completă a personalului, cu menționarea tuturor componentelor remunerației;
(ii)
un formular (fișă de informații personale), întocmit pe baza deciziilor luate pentru fiecare caz separat, care prezintă, ori de câte ori are loc o astfel de modificare, orice modificare a oricărei componente a remunerației;
(iii)
în cazul recrutărilor sau numirilor de personal, o copie autentificată a deciziei de recrutare sau de numire care însoțește validarea primei plăți a salariului;
(b)
pentru alte remunerații (personal plătit cu ora sau cu ziua): o declarație semnată de ordonatorul de credite sau un alt angajat cuprinzând zilele și orele lucrate;
(c)
pentru ore suplimentare: o declarație semnată de funcționarul autorizat sau un alt angajat atestând numărul de ore suplimentare lucrate;
(d)
pentru cheltuielile pentru efectuarea de delegații:
(i)
ordinul de deplasare semnat de autoritatea competentă;
(ii)
decontul cheltuielilor de delegație, semnat de funcționarul aflat în delegație sau de către superiorul administrativ căruia i-au fost delegate competențele adecvate, care menționează, în special, locul delegației, datele și orele de plecare și sosire la locul de delegare, cheltuielile de călătorie, diurna și alte cheltuieli legal autorizate pe bază de documente justificative;
(e)
pentru alte cheltuieli de personal: documentele justificative privind decizia în temeiul căreia s-a efectuat cheltuiala, cu prezentarea tuturor componentelor calculului.
Articolul 101
Forma materială a mențiunii „bun de plată”
(Articolul 79 din regulamentul financiar)
Într-un sistem necomputerizat, „bun de plată” ia forma unei ștampile care încorporează semnătura ordonatorului de credite responsabil sau a unui funcționar sau a altui angajat competent din punct de vedere tehnic, împuternicit de către ordonatorul de credite responsabil în conformitate cu articolul 97. Într-un sistem computerizat, „bun de plată” ia forma validării prin utilizarea parolei personale a ordonatorului de credite responsabil sau a unui funcționar sau a altui angajat competent din punct de vedere tehnic, împuternicit de ordonatorul de credite responsabil.
Secțiunea 3
Ordonanțarea plăților
Articolul 102
Verificarea plăților de către ordonatorul de credite
(Articolul 80 din regulamentul financiar)
La întocmirea ordinului de plată, ordonatorul de credite responsabil se asigură că:
(a)
ordinul de plată a fost emis corespunzător, adică a fost luată o decizie prealabilă de validare sub forma „bun de plată”, că informațiile despre beneficiar sunt corecte și că creanța acestuia este exigibilă;
(b)
ordinul de plată corespunde angajamentului bugetar în contul căruia a fost contabilizat;
(c)
cheltuiala este înregistrată la rubrica bugetară corectă;
(d)
există credite disponibile.
Articolul 103
Detaliile obligatorii pe ordinele de plată și transmiterea către contabil
(Articolul 80 din regulamentul financiar)
(1) Ordinul de plată menționează:
(a)
exercițiul financiar pentru care se contabilizează cheltuiala;
(b)
articolul din buget și alte subdiviziuni aplicabile;
(c)
referințele angajamentului juridic care dă naștere unui drept la plată;
(d)
referințele angajamentului bugetar în contul căruia este contabilizat;
(e)
suma de plată, exprimată în euro;
(f)
numele, adresa și coordonatele bancare ale beneficiarului;
(g)
obiectul cheltuielii;
(h)
mijloacele de plată;
(i)
intrarea bunurilor în inventar în conformitate cu articolul 222.
(2) Ordinul de plată este datat și semnat de către ordonatorul de credite responsabil, apoi trimis contabilului.
Secțiunea 4
Plata cheltuielii
Articolul 104
Documentele justificative
(Articolul 81 din regulamentul financiar)
(1) Creditarea, inclusiv în cazurile în care este defalcată în mai multe plăți, se plătește pe baza contractului, acordului sau actului de bază, sau pe baza documentelor justificative care permit să se verifice conformitatea acțiunilor finanțate cu condițiile contractului sau acordului în cauză. Plățile intermediare și plățile soldurilor se bazează pe documente justificative care permit să se verifice dacă acțiunea finanțată s-a desfășurat în conformitate cu condițiile contractului sau acordului încheiat cu beneficiarul sau ale actului de bază.
(2) Ordonatorul de credite responsabil stabilește, cu respectarea principiului bunei gestiuni financiare, natura documentelor justificative menționate la alineatul (1) în conformitate cu actul de bază și contractele și acordurile încheiate cu beneficiarul. Rapoartele intermediare și finale privind realizarea tehnică și financiară constituie documentele justificative în sensul alineatului (1).
(3) Documentele justificative sunt păstrate de ordonatorul de credite responsabil în conformitate cu articolele 48 și 49.
Articolul 105
Contabilizarea creditării și a plăților intermediare
(Articolul 81 din regulamentul financiar)
(1) Creditarea are rolul de a oferi beneficiarului un fond inițial. Ea poate fi defalcată în mai multe plăți.
(2) O plată intermediară, care poate fi reînnoită, este destinată rambursării cheltuielilor efectuate de către beneficiar pe baza situației cheltuielilor în cursul desfășurării acțiunii. Aceasta poate închide creditarea integral sau parțial, fără să aducă atingere dispozițiilor actului de bază.
(3) Închiderea cheltuielii ia forma plății soldului, care nu poate fi repetată și închide toate plățile precedente, sau un ordin de recuperare.
Secțiunea 5
Termenele pentru operațiunile de cheltuieli
Articolul 106
Termenele de plată și penalitățile de întârziere
(Articolul 83 din regulamentul financiar)
(1) Sumele datorate se plătesc în termen de maximum patruzeci și cinci de zile calendaristice de la data la care departamentul autorizat al ordonatorului de credite responsabil înregistrează o solicitare de plată admisibilă; data plății se consideră a fi data la care se debitează contul instituției.
Solicitarea de plată nu este admisibilă dacă nu este îndeplinită cel puțin una dintre cerințe.
(2) Termenul de plată menționat la alineatul (1) este de treizeci de zile calendaristice pentru plățile din cadrul contractelor de servicii și bunuri, cu excepția în care contractul prevede altfel.
(3) Pentru contractele și acordurile în temeiul cărora plata depinde de aprobarea unui raport, perioada pentru termenele de plată menționate la alineatele (1) și (2) începe să curgă numai după aprobarea raportului în cauză, fie explicit, cu informarea beneficiarului, fie implicit datorită faptului că termenul prevăzut în contract pentru aprobare s-a scurs fără a fi suspendat prin intermediul unui document oficial trimis beneficiarului.
Termenul permis pentru aprobare nu poate să fie mai mare de:
(a)
20 de zile calendaristice pentru contracte simple pentru furnizarea de bunuri și servicii;
(b)
45 de zile calendaristice pentru alte contracte și acorduri de subvenționare;
(c)
60 de zile calendaristice pentru contracte care implică servicii tehnice a căror evaluare este deosebit de complexă.
(4) Ordonatorul de credite responsabil poate suspenda termenul de plată informând creditorii, în orice moment în perioada menționată la alineatul (1), că solicitarea de plată nu poate fi onorată, fie datorită faptului că suma nu este exigibilă, fie pentru că nu au fost prezentate documentele justificative corespunzătoare. Dacă intră în posesia unor informații care pun la îndoială eligibilitatea cheltuielii care apare într-o solicitare de plată, ordonatorul de credite responsabil poate suspenda termenul de plată pentru verificări complementare, inclusiv la fața locului, pentru a determina, înainte de efectuarea plății, dacă plata este într-adevăr eligibilă. Ordonatorul de credite informează beneficiarul în cauză cât mai curând posibil.
Termenul de plată rămas se scurge de la data la care solicitarea de plată formulată corect este înregistrată pentru prima dată.
(5) La expirarea termenelor de plată prevăzute la alineatele (1) și (2), creditorul poate, în termen de două luni de la primirea cu întârziere a plății, să solicite dobândă în conformitate cu următoarele dispoziții:
(a)
ratele dobânzii sunt cele prevăzute la articolul 86 alineatul (2) primul paragraf;
(b)
dobânda se plătește pentru perioada din ziua calendaristică următoare expirării termenului de plată și până în ziua plății.
Primul paragraf nu se aplică statelor membre.
CAPITOLUL 7
Sisteme informatice
Articolul 107
Descrierea sistemelor informatice
(Articolul 84 din regulamentul financiar)
Dacă se utilizează sisteme sau subsisteme computerizate pentru procesarea operațiunilor de execuție bugetară, este necesară o descriere completă și actualizată a fiecărui sistem și subsistem.
Fiecare descriere definește conținutul fiecărui câmp de date și prezintă modul în care sistemul tratează fiecare operațiune. Fiecare descriere prezintă în detaliu modul în care sistemul garantează existența unei piste complete de audit pentru fiecare operațiune.
Articolul 108
Salvarea periodică
(Articolul 84 din regulamentul financiar)
Datele din sistemele și subsistemele computerizate se salvează periodic și se păstrează într-un loc sigur.
CAPITOLUL 8
Auditorul intern
Articolul 109
Numirea auditorului intern
(Articolul 85 din regulamentul financiar)
(1) Fiecare instituție numește un auditor intern în conformitate cu modalitățile adaptate caracteristicilor și cerințelor sale proprii. Instituțiile informează autoritatea bugetară cu privire la numirea auditorului intern.
(2) Fiecare instituție determină, în conformitate cu caracteristicile și cerințele sale proprii, sfera misiunii auditorului intern și stabilește obiectivele și procedurile detaliate pentru exercitarea funcției auditorului intern cu respectarea standardelor internaționale pentru auditul intern.
(3) Instituția poate numi ca auditor intern, grație competențelor sale speciale, un funcționar sau un alt angajat care intră sub incidența Statutului personalului, ales din rândul resortisanților statelor membre.
(4) Dacă două sau mai multe instituții numesc același auditor intern, acestea iau măsurile necesare pentru ca auditorul în cauză să fie declarat răspunzător pentru acțiunile sale în conformitate cu articolul 114.
(5) Instituția informează autoritatea bugetară la încetarea atribuțiilor auditorului intern.
Articolul 110
Resurse de funcționare
(Articolul 86 din regulamentul financiar)
Instituția pune la dispoziția auditorului intern resursele necesare îndeplinirii sarcinii sale de audit și o fișă a misiunii cu detalierea sarcinilor, atribuțiilor și obligațiilor sale.
Articolul 111
Programul de lucru
(Articolul 86 din regulamentul financiar)
(1) Auditorul intern își întocmește programul de lucru și îl prezintă instituției.
(2) Instituția poate cere auditorului intern să efectueze auditări care nu sunt incluse în programul de lucru prevăzut la alineatul (1).
Articolul 112
Rapoartele auditorului intern
(Articolul 86 din regulamentul financiar)
(1) Auditorul intern prezintă instituției raportul anual de audit intern prevăzut la articolul 86 alineatul (3) din regulamentul financiar, indicând numărul și tipul auditărilor interne efectuate, principalele recomandări făcute și acțiunile efectuate ca urmare a acestor recomandări.
Raportul anual menționează de asemenea probleme sistemice depistate de grupul specializat constituit în temeiul articolului 66 alineatul (4) din regulamentul financiar.
(2) Fiecare instituție analizează dacă recomandările făcute în rapoartele auditorului său intern sunt adecvate pentru un schimb de bune practici cu celelalte instituții.
Articolul 113
Independența
(Articolul 87 din regulamentul financiar)
Auditorul intern se bucură de independență deplină la efectuarea auditărilor sale. Auditorului nu i se pot da instrucțiuni și nu i se pot impune limite în ceea ce privește realizarea funcțiilor sale care, prin numire, îi sunt atribuite în temeiul regulamentului financiar.
Articolul 114
Răspunderea auditorului intern
(Articolul 87 din regulamentul financiar)
Instituția este singura care, acționând în conformitate cu prezentul articol, poate cere ca auditorul intern, ca funcționar sau alt angajat care intră sub incidența Statutului personalului, să fie declarat răspunzător pentru acțiunile sale.
Decizia instituției de a porni o investigație este motivată. Decizia este comunicată părții interesate. Instituția poate încredința investigația, sub directa sa responsabilitate, unuia sau mai multor funcționari de grad cel puțin egal cu al angajatului implicat. În cursul investigației, partea interesată este audiată.
Raportul investigației se comunică părții interesate, care este apoi audiată de instituție pe baza raportului.
Pe baza raportului și audierii, instituția adoptă o decizie motivată pentru încheierea procedurii sau o decizie motivată în conformitate cu articolul 22 și articolele 86-89 din Statutul personalului. Deciziile care impun sancțiuni disciplinare sau pecuniare sunt notificate părții interesate și comunicate, spre informare, celorlalte instituții și Curții de Conturi.
Partea interesată poate ataca aceste decizii în fața Curții de Justiție a Comunităților Europene, în conformitate cu Statutul personalului.
Articolul 115
Acțiunea în fața Curții de Justiție a Comunităților Europene
(Articolul 87 din regulamentul financiar)
Fără să aducă atingere căilor de atac prevăzute de Statutul personalului, auditorul intern poate introduce o acțiune direct în fața Curții de Justiție a Comunităților Europene referitoare la un act privind realizarea sarcinilor sale ca auditor intern. O astfel de acțiune trebuie introdusă în termen de trei luni din ziua calendaristică în care este notificat actul în cauză.
Aceste acțiuni sunt cercetate și audiate în conformitate cu dispozițiile din articolul 91 alineatul (5) din Statutul personalului.
TITLUL V
ACHIZIȚIILE PUBLICE
CAPITOLUL 1
Dispoziții generale
Secțiunea 1
Domeniul de aplicare și principiile de adjudecare
Articolul 116
Definiții și domeniu de aplicare
(Articolul 88 din regulamentul financiar)
(1) Contractele imobiliare au ca obiect achiziția, concesionarea pe termen lung, leasingul, închirierea sau cumpărarea în rate, cu sau fără opțiunea de cumpărare, de terenuri, clădiri existente sau alte bunuri imobiliare.
(2) Contractele de bunuri au ca obiect achiziția, leasingul, închirierea sau cumpărarea în rate, cu sau fără opțiune de cumpărare, de produse. Livrarea produselor poate să includă în plus pozarea, instalarea și întreținerea.
(3) Contractele de lucrări au ca obiect execuția, sau execuția și proiectarea, de lucrări, sau realizarea, prin orice mijloace, a lucrării corespunzătoare cerințelor precizate de autoritatea contractantă. O „lucrare” înseamnă rezultatul unor lucrări de construcții sau de inginerie civilă luate în ansamblu care este suficient prin el însuși pentru a îndeplini o funcție economică sau tehnică.
(4) Contractele de servicii au ca obiect toate serviciile intelectuale și neintelectuale, altele decât cele care fac obiectul contractelor de bunuri, contractelor de lucrări și contractelor imobiliare. Aceste servicii sunt enumerate în anexele IA și IB la Directiva 92/50/CEE a Consiliului.
(5) Un contract care are ca obiect atât produse, cât și servicii este considerat contract de servicii dacă valoarea serviciilor în cauză este mai mare decât valoarea produselor incluse în contract.
(6) Termenii „furnizor”, „contractant” și „prestator de servicii” fac trimitere la trei categorii de agenți economici, peroane fizice și juridice, care furnizează produse, execută lucrări și respectiv prestează servicii. Agenții economici care au depus o ofertă sunt considerați „ofertanți”. Cei care au solicitat permisiunea de a participa la o procedură restrânsă sau negociată sunt considerați „candidați”.
(7) Departamentele instituțiilor comunitare sunt considerate a fi autorități contractante.
Articolul 117
Contracte cadru și contracte speciale
(Articolul 88 din regulamentul financiar)
(1) Un contract cadru este un contract încheiat între o autoritate contractantă și un agent economic cu scopul de a stabili condițiile esențiale care reglementează o serie de contracte speciale care urmează să fie adjudecate într-o anumită perioadă, în special în ceea ce privește durata, obiectul, prețurile, condițiile de execuție și cantitățile avute în vedere.
Autoritatea contractantă poate încheia, de asemenea, contracte cadru multiple, care sunt contracte separate cu condiții identice adjudecate mai multor furnizori sau prestatori de servicii. Caietul de sarcini menționat la articolul 130 precizează în acest caz numărul maxim de agenți economici cu care autoritatea contractantă va încheia contracte.
Durata contractelor cadru nu poate fi mai mare de patru ani, în afară de cazuri excepționale justificate în special de obiectul contractului cadru.
Autoritățile contractante nu pot să facă uz în mod abuziv de contractele cadru sau să le utilizeze astfel încât scopul sau efectul să fie prevenirea, limitarea sau denaturarea concurenței.
(2) Contractele speciale bazate pe contractele cadru menționate la alineatul (1) se adjudecă în conformitate cu condițiile prevăzute în contractul cadru.
(3) Numai contractele speciale încheiate în temeiul unor contracte cadru sunt precedate de un angajament bugetar.
Secțiunea 2
Publicarea
Articolul 118
Publicitatea pentru contractele reglementate de directive privind achizițiile publice
(Articolul 90 din regulamentul financiar)
(1) Publicarea include o notificare de preinformare, o notificare de contractare și o notificare de adjudecare.
(2) Notificarea de preinformare este notificarea prin care autoritățile contractante fac cunoscută, cu titlu orientativ, valoarea totală estimată a contractelor, pe categorii de servicii sau grupe de produse, și caracteristicile esențiale ale contractelor de lucrări pe care intenționeze să le adjudece în cursul exercițiului bugetar, dacă valoarea totală estimată este egală sau mai mare decât limitele prevăzute la articolul 157.
Notificarea de preinformare se transmite Oficiului pentru Publicații Oficiale al Comunităților Europene cât mai curând posibil, dar nu mai târziu de 31 martie a fiecărui exercițiu bugetar în cazul contractelor de bunuri și contractelor de servicii și, în cazul contractelor de lucrări, cât mai curând posibil după luarea deciziei de aprobare a programului pentru contractele în cauză.
(3) Notificarea de contractare este mijlocul prin care autoritățile contractante fac cunoscută intenția lor de a lansa o procedură de achiziții publice. Ea este obligatorie pentru contractele cu o valoare estimată egală sau mai mare decât limitele stabilite la articolul 158 alineatul (1) literele (a) și (c).
Într-o procedură deschisă, notificarea de contractare precizează data, ora și locul întrunirii comisiei de deschidere care va fi deschisă ofertanților.
Autoritățile contractante care doresc să organizeze un concurs emit o notificare prin care își anunță această intenție.
(4) Notificarea de adjudecare comunică rezultatul procedurii de achiziții publice. În cazul contractelor a căror valoare este egală sau mai mare decât limitele prevăzute la articolul 158, notificarea de adjudecare este obligatorie. Ea nu este obligatorie pentru contracte speciale adjudecate în temeiul unui contract cadru.
Notificarea de adjudecare se transmite Oficiului pentru Publicații Oficiale al Comunităților Europene în termen de cel mult patruzeci și opt de zile calendaristice de la încheierea procedurii, adică de la data semnării contractului.
(5) Notificările se întocmesc în conformitate cu modelele anexate la Directiva 2001/78/CE.
Articolul 119
Publicitatea pentru contractele care nu sunt reglementate de directivele privind achizițiile publice
(Articolul 90 din regulamentul financiar)
(1) Contractele cu o valoare mai mică decât limitele prevăzute la articolele 157 și 158 și contractele de servicii menționate în anexa IB la Directiva 92/50/CEE a Consiliului fac obiectul unei publicități prin mijloacele adecvate pentru a asigura ofertarea competitivă și imparțialitatea procedurii de achiziție. Publicitatea include:
(a)
dacă nu s-a publicat o notificare de contractare conform prevederilor articolului 118 alineatul (3), notificarea unei invitații de manifestare a interesului pentru contracte cu obiect similar cu o valoare egală sau mai mare decât suma prevăzută la articolul 128 alineatul (1);
(b)
publicarea anuală a unei liste de contractanți, cu menționarea obiectului și valorii contractului adjudecat.
(2) Anual, se publică o listă a contractanților cărora le-au fost adjudecate contracte imobiliare, cu menționarea obiectului și valorii contractelor adjudecate. Lista în cauză este trimisă autorității bugetare; în cazul Comisiei, lista se anexează la rezumatul rapoartelor anuale de activitate prevăzute la articolul 60 alineatul (7) din regulamentul financiar.
(3) Informațiile privind contractele cu o valoare egală sau mai mare decât suma prevăzută la articolul 128 alineatul (1) se transmit Oficiului pentru Publicații Oficiale al Comunităților Europene; listele anuale de contractanți se transmit până la data de 31 martie după încheierea exercițiului financiar.
Publicitatea ex anteși publicarea anuală a listei contractanților pentru celelalte contracte se face pe site-ul internet al instituțiilor; publicarea ex post se face până la data de 31 martie a exercițiului financiar următor. Publicarea se poate face, de asemenea, în Jurnalul Oficial al Comunităților Europene.
Articolul 120
Publicarea notificărilor
(Articolul 90 din regulamentul financiar)
(1) Oficiul pentru Publicații Oficiale al Comunităților Europene publică notificările menționate la articolele 118 și 119 în Jurnalul Oficial al Comunităților Europene în termen de douăsprezece zile calendaristice de la trimiterea lor.
Perioada în cauză poate fi redusă la cinci zile calendaristice în cazul procedurilor rapide menționate la articolul 142 și dacă notificările au fost întocmite și trimise electronic.
(2) Autoritățile contractante trebuie să poată furniza dovezi cu privire la data trimiterii.
Articolul 121
Alte forme de publicitate
(Articolul 90 din regulamentul financiar)
În plus față de publicitatea prevăzută la articolele 118, 119 și 120, contractele pot face obiectul unor alte metode de publicitate, în special în formă electronică. Această publicitate face trimitere la notificarea publicată în Jurnalul Oficial al Comunităților Europene, în conformitate cu articolul 120, dacă s-a publicat o astfel de notificare, și nu poate preceda publicarea acestei notificări, singura care este autentică.
Această publicitate nu poate introduce nici o discriminare între candidați sau ofertanți, nu poate conține alte detalii decât cele conținute în notificarea de contractare, dacă s-a publicat o astfel de notificare.
Secțiunea 3
Procedurile de achiziții publice
Articolul 122
Tipuri de proceduri de achiziții publice
(Articolul 91 din regulamentul financiar)
(1) Contractele se adjudecă prin licitație, folosind procedura deschisă, restrânsă sau negociată după publicarea unei notificări de contractare sau prin procedură negociată fără publicarea prealabilă a unei notificări de contractare, dacă este cazul după un concurs.
(2) Licitațiile sunt deschise atunci când toți agenții economici interesați pot depune o ofertă.
Licitațiile sunt restrânse atunci când toți agenții economici interesați pot solicita să participe, dar numai candidații care îndeplinesc criteriile de selecție prevăzute la articolul 135 și care sunt invitați simultan, în scris, de către autoritățile contractante, pot depune o ofertă.
Faza de selecție poate fi repetată pentru fiecare contract individual sau poate implica întocmirea unei liste a potențialilor candidați în cadrul procedurii menționate la articolul 128.
(3) Într-o procedură negociată, autoritățile contractante consultă candidații aleși de ele care îndeplinesc criteriile de selecție prevăzute la articolul 135 și negociază condițiile contractuale cu unul sau mai mulți dintre aceștia.
În procedurile negociate în care se publică o notificare de contractare, în conformitate cu articolul 127, autoritățile contractante invită simultan, în scris, candidații selectați la negociere.
(4) Concursurile sunt proceduri care permit autorității contractante să obțină, în special în domeniul arhitecturii și al ingineriei civile sau al procesării de date, un plan sau proiect propus de o comisie de selecție după participarea la o licitație competitivă cu sau fără premii.
Articolul 123
Numărul de candidați în procedurile restrânse sau negociate
(Articolul 91 din regulamentul financiar)
(1) Într-o procedură restrânsă, inclusiv procedura menționată la articolul 128, numărul de candidați invitați să depună o ofertă nu poate fi mai mic decât cinci, cu condiția ca un număr suficient de candidați să îndeplinească criteriile de selecție.
Autoritatea contractantă poate prevedea, de asemenea, un număr maxim de douăzeci de candidați, în funcție de obiectul contractului și pe baza unor criterii de selecție obiective și nediscriminatorii. În aceste cazuri, numărul minim și maxim de candidați și criteriile sunt indicate în notificarea de contractare sau în invitația pentru exprimarea interesului menționate la articolele 118 și 119.
În orice situație, numărul candidaților invitați să depună oferte trebuie să fie suficient pentru a asigura o concurență reală.
(2) În procedurile negociate, numărul de candidați invitați la negociere nu poate fi mai mic decât trei, cu condiția ca un număr suficient de candidați să îndeplinească criteriile de selecție.
În orice situație, numărul candidaților invitați să depună oferte trebuie să fie suficient pentru a asigura o concurență reală.
Al doilea paragraf nu se aplică contractelor care implică sume foarte mici, conform articolului 129 alineatul (3).
Articolul 124
Derularea procedurilor negociate
(Articolul 91 din regulamentul financiar)
Autoritățile contractante negociază cu ofertanții ofertele pe care aceștia le-au depus pentru a le adapta la cerințele prevăzute în notificarea de contractare menționată la articolul 118 sau în caietul de sarcini și în orice alte documente suplimentare și pentru a găsi oferta cea mai avantajoasă din punct de vedere tehnico-economic.
În cursul negocierii, autoritățile contractante asigură un tratament egal pentru toți ofertanții.
Articolul 125
Concursurile
(Articolul 91 din regulamentul financiar)
(1) Normele de organizare a unui concurs se comunică celor interesați să participe.
Numărul candidaților invitați să participe trebuie să fie suficient pentru a asigura o concurență reală.
(2) Comisia de selecție este numită de către ordonatorul de credite responsabil. Comisia este formată exclusiv din persoane fizice independente față de participanții la concurs. Dacă pentru participarea la concurs este necesară o anumită calificare profesională, cel puțin o treime din membrii comisiei de selecție trebuie să aibă aceeași calificare sau o calificare echivalentă.
Comisia de selecție dispune de autonomie în emiterea avizului său. Avizele sale se adoptă pe baza proiectelor depuse anonim de către candidați și numai în funcție de criteriile stabilite în notificarea de concurs.
(3) Propunerile comisiei de selecție, bazate pe meritele fiecărui proiect, și observațiile sale sunt înregistrate într-un raport semnat de toți membrii săi.
Candidații rămân anonimi până la exprimarea avizului de către comisia de selecție.
(4) Autoritatea contractantă ia apoi o decizie care indică numele și adresa candidatului selectat și motivele acestei alegeri cu trimitere la criteriile anunțate în notificarea de concurs, în special dacă se îndepărtează de propunerile cuprinse în avizul comisiei de selecție.
Articolul 126
Utilizarea unei proceduri negociate fără publicarea prealabilă a unei notificări de contractare
(Articolul 91 din regulamentul financiar)
(1) Autoritățile contractante pot utiliza procedura negociată fără publicarea prealabilă a unei notificări de contractare în următoarele cazuri:
(a)
dacă nu a fost depusă nici o ofertă sau nu au fost depuse oferte corespunzătoare în urma unei proceduri deschise sau restrânse, după încheierea procedurii inițiale, cu condiția ca condițiile originale de contractare prevăzute în documentele pentru invitația la licitație menționată la articolul 130 să nu fie modificate substanțial;
(b)
dacă, din motive tehnice sau artistice sau din motive care țin de protecția unor drepturi exclusive, contractul poate fi adjudecat numai unui anumit agent economic;
(c)
în măsura în care este absolut necesar, dacă, din motive de extremă urgență determinate de evenimente neprevăzute care nu pot fi imputate autorităților contractante și care ar putea periclita interesele Comunităților, respectarea termenelor stabilite pentru celelalte proceduri și prevăzute la articolele 140, 141 și 142 este imposibilă;
(d)
dacă un contract de servicii este încheiat în urma unui concurs și trebuie, conform normelor aplicabile, să fie adjudecat candidatului câștigător sau unuia dintre candidații câștigători; în cel de-al doilea caz, toți candidații câștigători sunt invitați să participe la negocieri;
(e)
pentru servicii și lucrări suplimentare care nu au fost incluse în proiectul avut inițial în vedere și nici în contractul încheiat inițial, dar care, din motive neprevăzute și independente de autoritatea contractantă, au devenit necesare pentru executarea serviciilor sau lucrărilor, sub rezerva condițiilor prevăzute la alineatul (2);
(f)
pentru contracte suplimentare care constau în repetarea unor servicii sau lucrări similare încredințate contractantului prin adjudecarea unui contract anterior de către aceeași autoritate contractantă, cu condiția ca obiectul contractului să fie conform proiectului de bază și ca primul contract să fi fost adjudecat printr-o procedură deschisă sau restrânsă;
(g)
pentru contracte de bunuri:
(i)
în cazul unor livrări suplimentare destinate înlocuirii parțiale a produselor sau instalațiilor curente sau suplimentării produselor și instalațiilor existente, dacă înlocuirea furnizorului ar obliga autoritatea contractantă să achiziționeze echipamente cu caracteristici tehnice diferite, ceea ce ar conduce la incompatibilități sau dificultăți tehnice disproporționate în funcționare și întreținere; durata acestor contracte nu poate fi mai mare de trei ani;
(ii)
dacă produsele sunt fabricate numai pentru cercetare, experimentare, studiu sau dezvoltare, cu excepția testelor de viabilitate comercială și producției pe scară largă destinate recuperării costurilor de cercetare și dezvoltare;
(h)
pentru contracte imobiliare, după prospectarea pieței locale;
(i)
pentru contractele cu o valoare mai mică decât limita prevăzută la articolul 129 alineatul (2).
(2) Pentru serviciile și lucrările suplimentare prevăzute la alineatul (1) litera (e), autoritatea contractantă poate utiliza procedura negociată fără publicarea prealabilă a unei notificări de contractare cu condiția ca adjudecarea să se facă contractantului care execută contractul:
(a)
dacă aceste contracte suplimentare nu pot fi separate din punct de vedere tehnic sau economic de contractul principal fără inconveniente semnificative pentru autoritatea contractantă;
(b)
dacă serviciile sau lucrările în cauză, deși separabile de executarea contractului inițial, sunt strict necesare pentru finalizarea acestuia.
Valoarea totală a contractelor suplimentare nu poate depăși 50 % din cuantumul contractului inițial.
(3) În cazurile menționate la alineatul (1) litera (f), opțiunea de a utiliza procedura negociată este menționată încă de la licitarea primului contract, iar costul total estimat al contractelor suplimentare este luat în considerare la calculul limitelor prevăzute la articolul 158. Procedura în cauză poate fi utilizată numai în cursul primilor trei ani de la încheierea contractului inițial.
Articolul 127
Utilizarea unei proceduri negociate după publicarea prealabilă a unei notificări de contractare
(Articolul 91 din regulamentul financiar)
(1) Autoritățile contractante pot utiliza procedura negociată după publicarea unei notificări de contractare în următoarele cazuri:
(a)
în eventualitatea depunerii unor oferte care sunt incorecte sau inacceptabile, luând în special în considerare criteriile de selecție și adjudecare, ca urmare a unei proceduri deschise sau restrânse care a fost finalizată, cu condiția ca condițiile originale de contractare prevăzute în documentele pentru invitația la licitație menționată la articolul 130 să nu fie modificate substanțial;
(b)
pentru contracte de servicii și lucrări, în cazuri excepționale în care natura serviciilor și lucrărilor sau riscurile implicate de aceasta nu permit calcularea prealabilă a prețului global de către ofertant;
(c)
dacă natura serviciilor de procurat, în special în cazul serviciilor financiare și intelectuale, face imposibilă stabilirea specificațiilor contractuale cu o precizie suficientă pentru a permite adjudecarea contractului prin alegerea celei mai bune oferte în conformitate cu reglementările privind procedurile deschise sau restrânse;
(d)
pentru contracte de lucrări, dacă lucrările executate sunt destinate numai cercetării, testării sau dezvoltării și nu asigurării profitabilității și recuperării costurilor de cercetare și dezvoltare;
(e)
pentru contractele de servicii menționate în anexa 1B la Directiva 92/50/CEE a Consiliului, sub rezerva articolului 126 alineatul (1) punctul (i).
(2) În cazurile menționate la alineatul (1) litera (a), autoritățile contractante pot să renunțe la publicarea notificării de contractare dacă includ în procedura negociată toți ofertanții care îndeplinesc criteriile de selecție și care, în procedura anterioară, au depus oferte în conformitate cu cerințele oficiale ale procedurii de achiziții publice.
Articolul 128
Procedura restrânsă cu invitație pentru exprimarea interesului
(Articolul 91 din regulamentul financiar)
(1) Invitația pentru exprimarea interesului constituie mijlocul de preselectare a candidaților care vor fi invitați să depună oferte ca urmare a unor invitații restrânse ulterioare la licitație pentru contracte cu o valoare egală sau mai mare decât 50 000 EUR, sub rezerva articolelor 126 și 127.
(2) Lista întocmită ca urmare a unei invitații pentru exprimarea interesului este valabilă pentru cel mult trei ani de la data la care notificarea prevăzută la articolul 119 alineatul (1) litera (a) este trimisă Oficiului pentru Publicații Oficiale al Comunităților Europene.
Orice persoană interesată poate să își depună candidatura în orice moment pe parcursul validității listei, cu excepția ultimelor trei luni din perioada în cauză.
(3) Dacă se adjudecă un anumit contract, autoritatea contractantă invită toți candidații înscriși pe listă sau numai o parte dintre aceștia, pe baza unor criterii de selecție obiective și nediscriminatorii specifice contractului, să depună o ofertă.
Articolul 129
Contracte cu valoare mică
(Articolul 91 din regulamentul financiar)
(1) Pentru contracte cu o valoare mai mică de 50 000 EUR se poate utiliza o procedură restrânsă implicând consultarea a cel puțin cinci candidați, dar fără o invitație pentru exprimarea interesului, sub rezerva articolelor 126 și 127.
(2) Pentru contracte cu o valoare mai mică de 13 800 EUR se poate utiliza o procedură negociată cu cel puțin trei candidați.
(3) Contractele cu o valoare de sub 1 050 EUR pot fi adjudecate pe baza unei singure oferte prin procedură negociată.
(4) Plățile efectuate din conturile de avans sau pentru cheltuieli pentru activitățile de comunicare desfășurate de instituții pentru acoperirea evenimentelor comunitare pot consta numai într-o simplă plată pe baza unei facturi, fără acceptarea prealabilă a unei oferte, dacă cheltuiala este mai mică de 200 EUR.
Articolul 130
Documentele de invitație la licitație
(Articolul 92 din regulamentul financiar)
(1) Documentele de invitație la licitație includ cel puțin:
(a)
o invitație de a depune o ofertă sau de a negocia;
(b)
caietul de sarcini anexat, la care se atașează condițiile generale de contractare;
(c)
modelul de contract.
Documentele de invitație la licitație conțin o trimitere la măsurile de publicitate luate în temeiul articolelor 118-121.
(2) Invitația la licitație îndeplinește cel puțin următoarele condiții:
(a)
precizează normele care reglementează depunerea și prezentarea ofertelor, inclusiv în special data și ora limită de depunere, cerințele privind utilizarea unui formular standard de ofertă, documentele care trebuie anexate, inclusiv cele justificative pentru capacitatea financiară, economică, tehnică și profesională menționate la articolul 135, și adresa la care trebuie transmise;
(b)
precizează că depunerea ofertei implică acceptarea caietului de sarcini și a condițiilor generale de contractare menționate la alineatul (1) la care se referă oferta și că depunerea ofertei obligă contractantul căruia îi este adjudecat contractul pe perioada de execuție a contractului;
(c)
precizează perioada în care oferta va rămâne valabilă și nu va putea fi modificată sub nici un aspect;
(d)
interzice orice contact între autoritatea contractantă și ofertant pe parcursul procedurii, exclusiv, în cazuri excepționale, în condițiile prevăzute la articolul 148 și, dacă se prevede o vizită la fața locului, precizează detaliile pentru vizita în cauză.
(3) Caietul de sarcini precizează cel puțin:
(a)
criteriile de eliminare și de selecție aplicabile contractului, cu excepția cazului unei proceduri restrânse sau negociate cu publicarea prealabilă a unei notificări prevăzute la articolul 127; în acest caz, criteriile în cauză apar numai în notificarea de contractare sau în invitația pentru exprimarea interesului;
(b)
criteriile de adjudecare și ponderea acestora, dacă nu sunt precizate în notificarea de contractare;
(c)
specificațiile tehnice prevăzute la articolul 131;
(d)
cerințele minime pe care trebuie să le îndeplinească variantele în procedurile prevăzute la articolul 138 alineatul (2) în cadrul cărora contractul este adjudecat ofertei celei mai avantajoase din punct de vedere tehnico-economic, dacă autoritatea contractantă nu a precizat în notificarea de contractare că nu sunt permise astfel de variante;
(e)
aplicarea Protocolului privind Privilegiile și Imunitățile sau, dacă este cazul, a Convenției de la Viena privind Relațiile Diplomatice sau Consulare;
(f)
dovada accesului la contracte, în condițiile prevăzute la articolul 159.
(4) Modelul de contract precizează în special:
(a)
penalitățile pentru neîndeplinirea clauzelor contractuale;
(b)
detaliile care trebuie menționate pe facturi sau în documentele justificative relevante în conformitate cu articolul 98;
(c)
legea aplicabilă contractului și instanța competentă pentru soluționarea litigiilor.
(5) Autoritățile contractante pot solicita din partea ofertantului informații privind orice parte a contractului pe care ofertantul ar putea dori să o subcontracteze unor părți terțe și privind identitatea eventualilor subcontractanți.
Articolul 131
Specificațiile tehnice
(Articolul 92 din regulamentul financiar)
(1) Specificațiile tehnice trebuie să permită accesul egal al candidaților și ofertanților și să nu aibă ca efect crearea unor obstacole nejustificate în calea ofertării competitive.
Acestea definesc caracteristicile impuse pentru un produs, serviciu sau material sau lucrare ținând seama de destinația pe care intenționează să le-o dea autoritatea contractantă.
(2) Caracteristicile menționate la alineatul (1) includ:
(a)
nivelurile de calitate;
(b)
performanțele ecologice;
(c)
proiectul pentru toate cerințele (inclusiv accesul pentru persoane cu handicap);
(d)
nivelurile și procedurile pentru evaluarea conformității;
(e)
adecvarea pentru utilizare;
(f)
siguranța și dimensiunile, inclusiv pentru bunuri, denumirea la vânzare și instrucțiunile de utilizare, și, pentru toate contractele, terminologia, simbolurile, metodele de încercare și testare, ambalarea, marcarea și etichetarea, procedurile și metodele de producție;
(g)
pentru contractele de lucrări, procedurile de asigurare a calității și normele de proiectare și evaluare a costurilor, condițiile de testare, verificare și recepție pentru lucrări și metodele sau tehnicile de construcție, precum și toate celelalte condiții tehnice pe care autoritatea contractantă le poate impune în temeiul reglementărilor generale și speciale pentru lucrări finalizate și pentru materialele și piesele constituente.
(3) Specificațiile tehnice sunt formulate după cum urmează:
(a)
prin trimitere la standarde europene sau la omologări tehnice europene sau specificații tehnice comune, dacă acestea există, la standarde internaționale sau alte materiale tehnice de referință întocmite de organismele europene de standardizare sau, în absența acestora, la echivalentele lor naționale. Fiecare trimitere este urmată de expresia „sau echivalent” sau
(b)
din punctul de vedere al performanțelor sau al cerințelor funcționale; ele trebuie să fie suficient de detaliate pentru a permite ofertanților să determine scopul contractului și autorităților contractante să adjudece contractul sau
(c)
printr-o combinație a acestor două metode de formulare.
(4) Dacă fac uz de posibilitatea de a face trimitere la specificațiile prevăzute la alineatul (3) litera (a), autoritățile contractante nu pot respinge o ofertă pe motiv că nu respectă specificațiile în cauză dacă ofertantul sau candidatul dovedește autorității contractante, prin mijloace corespunzătoare, că oferta îndeplinește în mod echivalent cerințele impuse.
(5) Dacă fac uz de posibilitatea prevăzută la alineatul (3) litera (b), de a întocmi specificațiile din punctul de vedere al performanțelor sau al cerințelor funcționale, autoritățile contractante nu pot respinge o ofertă care este conformă cu standardul național de transpunere a unui standard european, o omologare tehnică europeană sau specificații tehnice comune, un standard internațional sau materiale tehnice de referință întocmite de un organism european de standardizare, dacă specificațiile în cauză fac trimitere la performanțele și cerințele funcționale necesare.
(6) Exceptând cazurile excepționale, justificate corespunzător de obiectul contractului, specificațiile în cauză nu pot face trimitere la o marcă sau sursă precizează, la un anumit proces, la mărci de comerț, brevete de invenție, tipuri sau o origine sau producție specifică care ar conduce la favorizarea sau eliminarea anumitor produse sau agenți economici.
Dacă nu este posibil să se ofere o descriere suficient de detaliată și inteligibilă a obiectului contractului, trimiterea se face prin expresia „sau echivalent”.
Articolul 132
Revizuirea prețului
(Articolul 92 din regulamentul financiar)
(1) Documentele de invitare la licitație precizează clar că oferta trebuie făcută la un preț ferm, nerevizuibil.
(2) În caz contrar, documentele de invitare la licitație precizează condițiile și/sau formulele de revizuire a prețurilor pe durata contractului. În aceste cazuri, autoritatea contractantă ține seama în special de:
(a)
obiectul procedurii de achiziții publice și situația economică în care are loc;
(b)
tipul de sarcini și contract și durata acestora;
(c)
interesele sale financiare.
Articolul 133
Sancțiuni administrative și penalități financiare
(Articolele 93-96 și articolul 114 din regulamentul financiar)
(1) Fără să aducă atingere aplicării sancțiunilor și penalităților prevăzute în contract, candidații sau ofertanții și contractorii care s-au făcut vinovați de fals în declarații sau despre care s-a dovedit că și-au încălcat grav obligațiile contractuale într-o procedură anterioară de achiziții publice sunt excluși de la toate contractele sau subvențiile finanțate de la bugetul comunitar pentru o perioadă de maximum doi ani de la constatarea abaterii, confirmată după o procedură contradictorie cu contractantul.
Această perioadă poate fi prelungită la trei ani în caz de recidivă în termen de cinci ani de la prima abatere.
Ofertanții sau candidații care s-au făcut vinovați de fals în declarații sunt de asemenea supuși unor penalități financiare reprezentând între 2 % și 10 % din valoarea totală a contractului în cauză.
Contractanții care s-au făcut vinovați de neîndeplinirea gravă a obligațiilor contractuale sunt supuși unor penalități financiare reprezentând între 2 % și 10 % din valoarea totală a contractului în cauză.
Procentul în cauză poate fi majorat la 4 % până la 20 % în caz de recidivă în termen de cinci ani de la prima abatere.
(2) În cazurile menționate la articolul 93 alineatul (1) literele (a), (c) și (d) din regulamentul financiar, candidații sau ofertanții sunt excluși de la toate contractele și subvențiile pentru o perioadă de maximum doi ani de la constatarea abaterii, confirmată după o procedură contradictorie cu contractantul.
În cazurile menționate la articolul 93 alineatul (1) literele (b) și (e) din regulamentul financiar, candidații sau ofertanții sunt excluși de la toate contractele și subvențiile pentru o perioadă de minimum un an și de maximum patru ani de la notificarea hotărârii.
Aceste perioade pot fi prelungite până la cinci ani în caz de recidivă în termen de cinci ani de la prima abatere sau prima hotărâre.
(3) Cazurile menționate la articolul 93 alineatul (1) litera (e) din regulamentul financiar sunt următoarele:
(a)
cazuri de fraudă conform articolului 1 din Convenția privind protejarea intereselor financiare ale Comunităților Europene întocmită de Actul Consiliului din 26 iulie 1995 (14);
(b)
cazuri de corupție conform articolului 3 din Convenția privind lupta împotriva corupției implicând funcționari ai Comunităților Europene sau funcționari ai statelor membre ale Uniunii Europene, întocmită prin Actul Consiliului din 26 mai 1997 (15);
(c)
cazuri de participare la organizații criminale, conform definiției din articolul 2 alineatul (1) din Acțiunea comună a Consiliului 98/733/JAI (16);
(d)
cazuri de spălare de bani conform definiției din articolul 1 din Directiva 91/308/CEE (17) a Consiliului.
Articolul 134
Dovada
(Articolul 96 din regulamentul financiar)
(1) Autoritatea contractantă acceptă, ca dovadă satisfăcătoare a faptului că ofertantul sau candidatul nu se află în una dintre situațiile prevăzute la articolul 93 alineatul (1) litera (a), (b) sau (e) din regulamentul financiar, prezentarea unui extras recent din cazierul judiciar, sau, în absența acestuia, a unui document echivalent recent emis de către o autoritate judiciară sau administrativă din țara de origine sau de proveniență din care să rezulte îndeplinirea cerințelor în cauză.
(2) Autoritatea contractantă acceptă, ca dovadă satisfăcătoare a faptului că ofertantul sau candidatul nu se află în situația descrisă la articolul 93 alineatul (1) litera (d) din regulamentul financiar, un certificat recent emis de autoritatea competentă din statul în cauză.
Dacă în țara în cauză nu se emite un astfel de certificat, acesta poate fi înlocuit cu o declarație sub jurământ, sau, în absența acesteia, o declarație solemnă a părții interesate, dată în fața unei autorități judiciare sau administrative, a unui notar sau a unui organism profesional calificat din țara sa de origine sau de proveniență.
(3) În funcție de legislația națională a țării în care este stabilit ofertantul sau candidatul, documentele menționate la alineatele (1) și (2) privesc persoane juridice și/sau fizice inclusiv, dacă autoritatea contractantă consideră necesar, directori de societăți și orice persoană cu competențe de reprezentare, decizionale sau de control în ceea ce privește ofertantul sau candidatul.
Articolul 135
Criteriile de selecție
[Articolul 97 alineatul (1) din regulamentul financiar]
(1) Autoritățile contractante stabilesc criterii de selecție clare și nediscriminatorii.
(2) Următoarele criterii se aplică în orice procedură de achiziții publice:
(a)
eligibilitatea ofertantului sau candidatului de a participa la procedură, după efectuarea de verificări privind posibilele motive de excludere menționate la articolele 93 și 94 din regulamentul financiar;
(b)
criterii de evaluare a capacității sale financiare, economice, tehnice și profesionale.
Autoritatea contractantă poate stabili niveluri minime de capacitate sub care nu poate selecta candidați.
(3) Fiecărui ofertant sau candidat i se poate cere să dovedească faptul că este autorizat să execute contractul conform legislației naționale, prin înscrierea într-un registru al comerțului sau al profesiei, o declarație sub jurământ sau certificat, apartenența la o organizație specializată, autorizare expresă sau înscrierea în registrul TVA.
(4) Autoritățile contractante precizează în notificarea de contractare sau invitația pentru exprimarea interesului sau în invitația la licitație referințele alese pentru testarea statutului și capacității juridice a ofertanților sau candidaților.
(5) Informațiile solicitate de autoritatea contractantă ca dovadă pentru capacitatea financiară, economică, tehnică și profesională a candidatului sau ofertantului nu pot depăși obiectul contractului și țin seama de interesele legitime ale agenților economici în ceea ce privește protecția secretelor tehnice și de afaceri ale firmei.
Articolul 136
Capacitatea economico-financiară
[Articolul 97 alineatul (1) din regulamentul financiar]
(1) Dovada capacității economico-financiare poate fi furnizată prin unul sau mai multe dintre următoarele documente:
(a)
declarații corespunzătoare din partea băncilor sau dovada asigurării de risc profesional;
(b)
prezentarea bilanțurilor sau a unor extrase din bilanțurile pentru cel puțin ultimele două exerciții pentru care conturile au fost închise, dacă publicarea bilanțului este impusă de legea societăților comerciale din țara în care este stabilit agentul economic;
(c)
o declarație privind cifra de afaceri totală și cifra de afaceri pentru lucrările, bunurile sau serviciile care fac obiectul contractului pentru o perioadă care nu poate fi mai mare decât ultimele trei exerciții financiare.
(2) Dacă, din motive excepționale pe care autoritatea contractantă le consideră justificate, ofertantul sau candidatul nu poate să furnizeze referințele solicitate de către autoritatea contractantă, acesta poate să își dovedească capacitatea economico-financiară prin alte mijloace pe care autoritatea contractantă le consideră adecvate.
(3) Un agent economic poate, dacă este cazul și pentru un anumit contract, să se bazeze pe capacitățile altor entități, indiferent de natura juridică a legăturilor pe care le are cu acestea. În acest caz, trebuie să demonstreze autorității contractante că va avea la dispoziție resursele necesare pentru executarea contractului, de exemplu prin prezentarea unui angajament din partea entităților în cauză de a pune resursele respective la dispoziția sa.
Articolul 137
Capacitatea tehnico-profesională
[Articolul 97 alineatul (1) din regulamentul financiar]
(1) Capacitatea tehnico-profesională a agenților economici se evaluează și se verifică în conformitate cu alineatele (2) și (3). În procedurile de achiziții publice de bunuri care necesită operațiuni de pozare și instalare, servicii și/sau lucrări, această capacitate se evaluează în special din punctul de vedere al know-how-ului, eficienței, experienței și fiabilității.
(2) În funcție de natura, cantitatea sau importanța și scopul produselor, serviciilor și lucrărilor de furnizat, dovada capacității tehnico-profesionale se poate face cu următoarele documente:
(a)
calificări educaționale sau profesionale ale prestatorului de servicii sau contractantului și/sau ale celor din personalul de conducere al firmei și, în special, ale persoanei sau persoanelor responsabile pentru prestarea serviciilor sau executarea lucrărilor;
(b)
o listă:
(i)
a principalelor servicii prestate și a bunurilor livrate în ultimii trei ani, cu sume, date și beneficiari, publici sau privați;
(ii)
a lucrărilor executate în ultimii cinci ani, cu sume, date și amplasament. Lista celor mai importante lucrări este însoțită de certificate de bună execuție, care precizează dacă lucrările au fost executate profesional și dacă au fost integral finalizate;
(c)
o descriere a echipamentelor tehnice, instrumentelor și utilajelor care urmează a fi utilizate de firmă pentru executarea contractului de servicii sau lucrări;
(d)
o descriere a măsurilor aplicate pentru asigurarea calității produselor și serviciilor și o descriere a mijloacelor de studiu și cercetare ale firmei;
(e)
o indicație privind tehnicienii și organismele tehnice implicate, indiferent dacă aparțin sau nu direct firmei, în special cele responsabile de controlul calității;
(f)
în ceea ce privește bunurile: eșantioane, descrieri și/sau fotografii autentice și/sau certificate emise de instituții sau agenții oficiale de control al calității cu competențe recunoscute care atestă conformitatea produselor cu specificațiile și standardele în vigoare;
(g)
o declarație privind personalul mediu anual și efectivul personalului de conducere al prestatorului de servicii sau contractantului în ultimii trei ani;
(h)
o indicație privind proporția din contract pe care prestatorul de servicii ar putea dori să o subcontracteze.
Dacă serviciile și bunurile menționate în primul paragraf litera (b) punctul (i) sunt furnizate autorităților contractante, dovada execuției ia forma unor certificate emise sau contrasemnate de autoritatea competentă.
(3) Dacă serviciile și produsele care urmează să fie furnizate sunt complexe sau, în mod excepțional, sunt necesare pentru un scop special, dovada capacității tehnico-profesionale poate fi făcută prin intermediul unei verificări efectuate de autoritatea contractantă sau în numele acesteia de un organism oficial competent din țara în care este stabilit prestatorul de servicii sau furnizorul, cu acordul organismului în cauză. Aceste verificări vizează capacitatea tehnică și de producție a furnizorului și, dacă este necesar, mijloacele de studiu și cercetare și măsurile de control al calității.
(4) Un agent economic poate, dacă este cazul și pentru un anumit contract, să se bazeze pe capacitățile altor entități, indiferent de natura juridică a legăturilor pe care le are cu acestea. În acest caz, trebuie să demonstreze autorității contractante că va avea la dispoziție resursele necesare pentru executarea contractului, de exemplu prin prezentarea unui angajament din partea entităților în cauză de a pune resursele respective la dispoziția sa.
Articolul 138
Modalitățile și criteriile de adjudecare
[Articolul 97 alineatul (2) din regulamentul financiar]
(1) Contractele se adjudecă în unul dintre următoarele două moduri:
(a)
prin procedura de adjudecare automată, caz în care contractul se adjudecă ofertei care, fiind în ordine și îndeplinind condițiile stabilite, prezintă cel mai mic preț;
(b)
prin procedura ofertei celei mai avantajoase din punct de vedere tehnico-economic.
(2) Oferta cea mai avantajoasă din punct de vedere tehnico-economic este cea cu cel mai bun raport calitate-preț, ținând seama de criterii justificate de obiectul contractului, precum prețul oferit, meritul tehnic, caracteristici estetice și funcționale, caracteristici de mediu, costuri de funcționare, rentabilitate, termene de finalizare sau de livrare, servicii postvânzare și asistența tehnică.
(3) Autoritatea contractantă precizează, în notificarea de contractare sau în caietul de sarcini, ponderea aplicată fiecărui criteriu pentru determinarea ofertei celei mai avantajoase din punct de vedere tehnico-economic.
Ponderea aplicată prețului față de celelalte criterii nu poate conduce la neutralizarea criteriului prețului în alegerea contractantului.
Dacă, în cazuri excepționale, ponderarea este practic imposibilă, în special datorită obiectului contractului, autoritatea contractantă precizează numai ordinea descrescătoare a importanței în care criteriile urmează a fi aplicate.
Articolul 139
Oferte anormal de mici
[Articolul 97 alineatul (2) din regulamentul financiar]
(1) Dacă, pentru un anumit contract, ofertele par să fie anormal de mici, înainte de a respinge ofertele în cauză numai din acest motiv, autoritatea contractantă solicită în scris detalii privind elementele constitutive ale ofertei pe care le consideră relevante și verifică aceste elemente constitutive, după audierea părților, ținând cont de explicațiile primite.
Autoritatea contractantă poate să ia în considerare în special explicațiile privind:
(a)
economia procesului de producție, a prestării de servicii sau a metodei de construcție;
(b)
soluțiile tehnice alese sau condițiile excepțional de favorabile disponibile ofertantului;
(c)
originalitatea ofertei.
(2) Dacă autoritatea contractantă constată că o ofertă este anormal de mică datorită ajutorului de stat oferit, aceasta poate respinge oferta în cauză numai dacă din acest motiv ofertantul nu poate dovedi, într-un termen rezonabil stabilit de autoritatea contractantă, că ajutorul în cauză a fost acordat definitiv și în conformitate cu procedurile și deciziile menționate în normele comunitare privind ajutoarele de stat.
Articolul 140
Termenele limită pentru primirea ofertelor și a solicitărilor de participare
[Articolul 98 alineatul (1) din regulamentul financiar]
(1) Termenele limită pentru primirea ofertelor și a solicitărilor de participare, stabilite în zile calendaristice de către autoritățile contractante, trebuie să fie suficient de lungi pentru a permite părților interesate o perioadă rezonabilă și adecvată pentru pregătirea și depunerea ofertelor lor, ținând seama în special de complexitatea contractului sau necesitatea de a vizita amplasamentul sau de a consulta la fața locului documentele anexate caietului de sarcini.
(2) În procedurile deschise, termenul limită pentru primirea ofertelor este de minimum cincizeci și două de zile de la data trimiterii notificării de contractare.
(3) În procedurile restrânse și negociate în care se publică o notificare de contractare, termenul limită pentru primirea solicitărilor de participare este de minimum treizeci și șapte de zile de la data trimiterii notificării de contractare.
În procedurile restrânse pentru contracte care depășesc limitele stabilite la articolul 158, termenul limită pentru primirea ofertelor este de minimum patruzeci de zile de la data trimiterii invitației la licitație.
În procedurile restrânse prevăzute la articolul 128, termenul limită de primire a ofertelor este de minimum douăzeci și una de zile de la data trimiterii invitației la licitație.
(4) Dacă, în conformitate cu articolul 118, autoritățile contractante au trimis spre publicare o notificare de preinformare conținând toate informațiile necesare pentru notificarea de contractare cu cel puțin cincizeci și două de zile și cu cel mult douăsprezece luni înainte de data trimiterii notificării de contractare, termenul limită pentru primirea ofertelor poate în general să fie redus la treizeci și șase de zile, dar în nici un caz la mai puțin de douăzeci și două de zile de la data trimiterii notificării de contractare, în cazul procedurilor deschise, sau poate fi redus la douăzeci și șase de zile de la data trimiterii invitației la licitație, în cazul procedurilor restrânse.
Articolul 141
Termenul prevăzut pentru accesul la documentele de invitare la licitație
[Articolul 98 alineatul (1) din regulamentul financiar]
(1) Cu condiția ca solicitarea să fi fost făcută în timp util înainte de data limită pentru depunerea ofertelor, caietul de sarcini și documentele complementare se trimit, în termen de șase zile calendaristice de la primirea solicitării, tuturor agenților economici care au solicitat caietul de sarcini sau și-au exprimat interesul de a depune o ofertă.
(2) Cu condiția să fi fost solicitate în timp util, informațiile suplimentare privind caietul de sarcini sunt furnizate simultan tuturor agenților economici care au solicitat caietul de sarcini sau și-au exprimat interesul de a depune o ofertă cu cel puțin șase zile înainte de data limită pentru primirea ofertelor sau, în cazul unor solicitări de informații primite cu mai puțin de opt zile calendaristice înainte de data limită pentru primirea ofertelor, cât mai curând posibil după primirea solicitării.
(3) Dacă, din orice motiv, caietul de sarcini și documentele sau informațiile complementare nu pot fi furnizate în termenele limită prevăzute la alineatele (1) și (2) sau dacă ofertele pot fi întocmite numai după o vizită pe amplasament sau după consultarea la fața locului a documentelor anexate la caietul de sarcini, termenele limită pentru primirea ofertelor menționate la articolul 140 se prelungesc pentru a permite tuturor agenților economici să se familiarizeze cu toate informațiile necesare pentru întocmirea ofertelor, sub rezerva prevederilor articolului 240. Această prelungire face obiectul unei publicități adecvate, în conformitate cu modalitățile prevăzute la articolele 118-121.
(4) Dacă toate documentele de invitare la licitație sunt accesibile liber, deplin și direct prin mijloace electronice, notificarea prevăzută la articolul 118 alineatul (3) precizează adresa de internet la care pot fi consultate documentele în cauză.
În aceste cazuri, se asigură de asemenea accesul liber, deplin și direct la orice documente și informații suplimentare imediat după ce au fost comunicate tuturor agenților economici care au solicitat caietul de sarcini sau și-au exprimat interesul de a depune o ofertă.
Articolul 142
Termene limită în cazuri urgente
[Articolul 98 alineatul (1) din regulamentul financiar]
(1) Dacă o urgență bine justificată face impracticabile termenele limită prevăzute la articolul 140 alineatul (3), autoritățile contractante pot stabili următoarele termene limită, exprimate în zile calendaristice:
(a)
un termen limită pentru primirea solicitărilor de participare de minimum cincisprezece zile de la data trimiterii notificării de contractare;
(b)
un termen limită pentru primirea ofertelor de minimum zece zile de la data invitației la licitație.
(2) Cu condiția să fi fost solicitate în timp util, informațiile suplimentare privind caietul de sarcini sunt comunicate tuturor candidaților cu maximum patru zile calendaristice înainte de data limită pentru primirea ofertelor.
Articolul 143
Metode de comunicare
[Articolul 98 alineatul (1) din regulamentul financiar]
(1) Solicitările de participare se depun prin scrisoare, fax sau poștă electronică; solicitările depuse prin fax sau poștă electronică sunt confirmate prin scrisoare înainte de expirarea termenelor limită stabilite la articolele 140 și 251.
(2) Ofertanții pot depune oferte:
(a)
prin poștă, în acest scop documentele de invitare la licitație precizând că data relevantă urmează a fi data de expediere cu recomandare, dovedită de ștampila poștei sau
(b)
prin livrare la sediul instituției de către ofertant sau de către un agent, inclusiv un serviciu de curierat; în acest scop documentele de invitare la licitație precizează, suplimentar față de informațiile prevăzute la articolul 130 alineatul (2) litera (a), departamentul la care trebuie depuse ofertele pe baza unei confirmări de primire datate și semnate.
(3) Pentru a menține confidențialitatea și pentru a evita eventualele dificultăți la expedierea prin poștă a ofertelor, invitația la licitație trebuie să includă următoarea prevedere:
„Ofertele trebuie depuse într-un plic sigilat, introdus la rândul său într-un alt plic sigilat. Pe plicul interior se menționează, în plus față de departamentul căruia îi este adresat, conform indicației din invitația la licitație, cuvintele Invitație la licitație - A nu se deschide de către serviciul poștal. Dacă se utilizează plicuri autocolante, acestea trebuie sigilate cu bandă adezivă, iar expeditorul trebuie să semneze peste bandă.”
Articolul 144
Garanțiile de participare la licitație
[Articolul 98 alineatul (2) din regulamentul financiar]
Autoritatea contractantă poate solicita o garanție de participare la licitație, depusă în conformitate cu articolul 150, reprezentând 1 %-2 % din valoarea totală a contractului.
Garanția de participare la licitație este eliberată după adjudecarea contractului. Garanția este reținută dacă nu se depune nici o ofertă până la data limită stabilită sau dacă oferta este retrasă ulterior.
Articolul 145
Deschiderea ofertelor și a solicitărilor de participare
[Articolul 98 alineatul (3) din regulamentul financiar]
(1) Se deschid toate solicitările de participare și ofertele care îndeplinesc cerințele din articolul 143 alineatele (1) și (2).
(2) Dacă valoarea unui contract depășește limita stabilită la articolul 129 alineatul (2), ordonatorul de credite responsabil numește o comisie de deschidere a ofertelor.
Comisia de deschidere este formată din cel puțin trei persoane reprezentând cel puțin două entități organizatorice ale instituției implicate fără o legătură ierarhică între ele. Pentru a evita eventualele conflicte de interese, persoanele în cauză intră sub incidența obligațiilor prevăzute la articolul 52 din regulamentul financiar.
În cazul reprezentanțelor și unităților locale prevăzute la articolul 252, dacă nu există entități separate, cerința privind entitățile organizatorice fără o legătură ierarhică între ele nu se aplică.
(3) Unul sau mai mulți membri din comisia de deschidere parafează documentele pentru certificarea datei și orei de trimitere a fiecărei oferte.
Aceștia parafează, de asemenea:
(a)
fiecare pagină a fiecărei oferte sau
(b)
pagina de titlu și paginile care conțin detaliile financiare ale fiecărei oferte, integritatea ofertei inițiale fiind garantată printr-o tehnică adecvată utilizată de un departament independent de departamentul ordonator, cu excepția cazurilor prevăzute la alineatul (2) paragraful al treilea.
Dacă contractul este adjudecat prin procedura de adjudecare automată în conformitate cu articolul 138 alineatul (1) litera (a), prețurile menționate în ofertele care îndeplinesc cerințele sunt făcute publice.
Membrii comisiei semnează procesul-verbal de deschidere a ofertelor primite, care identifică ofertele care îndeplinesc cerințele și cele care nu le îndeplinesc și precizează motivele pentru care ofertele au fost respinse ca neconforme, prin trimitere la metodele de depunere a ofertelor menționate la articolul 143.
Articolul 146
Comisia de evaluare a ofertelor și a solicitărilor de participare
[Articolul 98 alineatul (4) din regulamentul financiar]
(1) Toate solicitările de participare și ofertele declarate conforme cerințelor sunt evaluate și ierarhizate de o comisie de evaluare pe baza criteriilor de eliminare, selecție și adjudecare anunțate în prealabil.
Comisia de evaluare este numită de ordonatorul de credite responsabil pentru a emite un aviz consultativ asupra contractelor cu o valoare peste limita menționată la articolul 129 alineatul (2).
(2) Comisia de evaluare este formată din cel puțin trei persoane reprezentând cel puțin două entități organizatorice ale instituției implicate fără o legătură ierarhică între ele. Pentru a evita eventualele conflicte de interese, persoanele în cauză intră sub incidența obligațiilor prevăzute la articolul 52 din regulamentul financiar.
În cazul reprezentanțelor și unităților locale prevăzute la articolul 254, dacă nu există entități separate, cerința privind entitățile organizatorice fără o legătură ierarhică între ele nu se aplică.
Comisia de evaluare poate fi formată din aceiași membri ca și comisia de deschidere a ofertelor.
(3) Solicitările de participare și ofertele care nu îndeplinesc toate cerințele esențiale prevăzute în documentele de invitare la licitație sau cerințele speciale stabilite în acestea sunt eliminate.
Cu toate acestea, comisia de evaluare poate cere candidaților sau ofertanților să furnizeze materiale suplimentare sau să clarifice documentele justificative depuse în ceea ce privește criteriile de eliminare și selecție, într-un anumit termen limită.
(4) În cazul unor oferte anormal de mici prevăzute la articolul 139 din prezentul regulament, comisia de evaluare solicită orice informații relevante privind compoziția ofertei.
Articolul 147
Rezultatele evaluării
(Articolele 99 și 100 din regulamentul financiar)
(1) Se întocmește un proces-verbal datat de evaluare și ierarhizare a solicitărilor de participare și a ofertelor declarate conforme cu cerințele. Procesul-verbal este semnat de către toți membrii comisiei de evaluare. Acesta se păstrează pentru referințe ulterioare.
(2) Procesul-verbal în cauză conține cel puțin:
(a)
numele și adresa autorității contractante, obiectul și valoarea contractului sau ale contractului cadru;
(b)
numele candidaților sau ofertanților respinși și motivele de respingere;
(c)
numele candidaților sau ofertanților care sunt evaluați și motivele pentru care au fost selectați;
(d)
motivele de respingere a ofertelor considerate anormal de mici;
(e)
numele candidaților sau al contractantului propus și motivele acestei alegeri și, dacă se cunoaște, proporția din contract sau din contractul cadru pe care contractantul intenționează să o subcontracteze unor părți terțe.
(3) Autoritatea contractantă ia apoi o decizie, precizând cel puțin:
(a)
numele și adresa autorității contractante și obiectul și valoarea contractului sau ale contractului cadru;
(b)
numele candidaților sau ofertanților respinși și motivele de respingere;
(c)
numele candidaților și ofertanților care sunt evaluați și motivele pentru care au fost selectați;
(d)
motivele de respingere a ofertelor considerate anormal de mici;
(e)
numele candidaților sau al contractantului selectat și motivele acestei alegeri prin trimitere la criteriile de selecție și adjudecare anunțate în prealabil și, dacă se cunoaște, proporția din contract sau din contractul cadru pe care contractantul intenționează să o subcontracteze unor terțe părți;
(f)
în cazul procedurilor negociate, circumstanțele menționate la articolele 126, 127, 242, 244, 246 și 247 care justifică utilizarea lor;
(g)
dacă este cazul, motivele pentru care autoritatea contractantă a decis să nu adjudece un contract.
Articolul 148
Contactele între autoritățile contractante și ofertanți
(Articolul 99 din regulamentul financiar)
(1) Pe parcursul procedurii de adjudecare a contractului, pot avea loc contacte între autoritatea contractantă și ofertanți în mod excepțional, în condițiile prevăzute la alineatele (2) și (3).
(2) Înainte de data limită pentru depunerea ofertelor, în ceea ce privește documentele și informațiile suplimentare menționate la articolul 141, autoritatea contractantă poate:
(a)
să comunice, la inițiativa ofertanților, informații suplimentare numai în scopul clarificării naturii contractului, informațiile în cauză fiind comunicate la aceeași dată tuturor ofertanților care au solicitat caietul de sarcini;
(b)
din proprie inițiativă, dacă descoperă o eroare, o lipsă de precizie, o omisiune sau orice alt tip de greșeală de redactare în textul notificării de contractare, al invitației la licitație sau al caietului de sarcini, să informeze cu privire la aceasta persoanele interesate, la aceeași dată și prin metoda aplicabilă invitației inițiale la licitație.
(3) Dacă, după deschiderea ofertelor, sunt necesare clarificări cu privire la o ofertă, sau dacă trebuie corectate greșeli evidente de redactare în ofertă, autoritatea contractantă poate să contacteze ofertantul, deși acest contact nu poate conduce la o modificare a condițiilor din ofertă.
(4) De fiecare dată când are loc un contact, se întocmește o „notă la dosar”.
Articolul 149
Informații pentru candidați și ofertanți
[Articolul 100 alineatul (2) și articolul 101 din regulamentul financiar]
(1) Autoritățile contractante informează cât mai curând posibil candidații și ofertanții cu privire la deciziile luate în ceea ce privește adjudecarea contractului, inclusiv cu privire la motivele deciziei de a nu adjudeca un contract pentru care a avut loc o licitație competitivă sau de a reîncepe procedura.
(2) Autoritatea contractantă comunică, în termen de maximum cincisprezece zile calendaristice de la primirea unei solicitări scrise, informațiile prevăzute la articolul 100 alineatul (2) din regulamentul financiar.
Secțiunea 4
Garanția și controlul
Articolul 150
Garanția în avans
(Articolul 102 din regulamentul financiar)
(1) Dacă furnizorilor, contractanților sau prestatorilor de servicii li se solicită să depună o garanție în avans, aceasta trebuie să fie pentru o sumă și o perioadă suficiente pentru activarea garanției.
(2) Garanția este oferită de către o bancă sau o instituție financiară autorizată. Ea poate fi înlocuită cu o garanție personală și solidară din partea unei părți terțe.
Garanția este exprimată în euro.
Prin această garanție, banca, instituția financiară sau partea terță oferă o garanție solidară irevocabilă sau devine garant la prima solicitare pentru obligațiile contractantului.
Articolul 151
Garanția de bună execuție
(Articolul 102 din regulamentul financiar)
(1) Sub rezerva articolului 250, autoritatea contractantă poate solicita o garanție de bună execuție în conformitate cu clauzele comerciale uzuale pentru contractele de bunuri și servicii și în conformitate cu specificațiile speciale pentru contractele de lucrări.
Această garanție este obligatorie peste 345 000 EUR pentru contracte de lucrări.
(2) O garanție corespunzătoare unui procent de 10 % din valoarea totală a contractului se poate constitui în timp prin deduceri din plăți, în momentul efectuării acestora.
Garanția poate fi înlocuită cu o sumă reținută din plata finală pentru a constitui o garanție până la recepția finală a serviciilor, bunurilor și lucrărilor.
(3) Garanțiile sunt eliberate în conformitate cu condițiile contractuale, cu excepția cazului în care contractul nu a fost executat sau a fost executat incorect sau finalizat cu întârziere. În aceste cazuri, se reține o parte din garanție proporțional cu gravitatea daunelor suferite.
Articolul 152
Garanția pentru creditare
(Articolul 102 din regulamentul financiar)
Pentru plata unor prefinanțări de peste 150 000 EUR este necesară o garanție.
Garanția se eliberează pe parcurs în momentul deducerii prefinanțării din plăți intermediare și plăți de solduri efectuate în beneficiul contractantului în conformitate cu condițiile contractuale.
Articolul 153
Suspendarea în cazul unor erori și nereguli
(Articolul 103 din regulamentul financiar)
(1) Contractele se suspendă în conformitate cu articolul 103 din regulamentul financiar pentru a verifica dacă au avut într-adevăr loc presupuse erori sau nereguli grave sau fraude. Dacă acestea nu sunt confirmate, executarea contractului se reia cât mai curând posibil.
(2) O eroare sau neregulă gravă este o încălcare a unei prevederi contractuale sau de reglementare printr-o acțiune sau omisiune care cauzează sau poate cauza o pierdere la bugetul comunitar.
CAPITOLUL 2
Dispoziții aplicabile contractelor adjudecate de instituțiile comunitare în cont propriu
Articolul 154
Identificarea nivelului adecvat pentru calcularea limitelor
(Articolul 104 din regulamentul financiar)
Fiecărui ordonator de credite delegat sau subdelegat îi revine sarcina de a evalua dacă limitele prevăzute la articolul 105 din regulamentul financiar au fost atinse.
Articolul 155
Contracte separate și contracte pentru loturi
(Articolul 105 din regulamentul financiar)
(1) Valoarea estimată a unui contract nu poate fi determinată astfel încât să se sustragă cerințelor prevăzute în prezentul regulament; un contract nu poate fi scindat în acest scop.
(2) Dacă obiectul unui contract de servicii sau de lucrări este subdivizat în mai multe loturi, fiecare făcând obiectul unui contract individual, pentru evaluarea globală a limitei aplicabile se ține cont de valoarea fiecărui lot.
Dacă valoarea globală a loturilor este egală sau mai mare decât limitele stabilite la articolul 158, prevederile articolului 90 alineatul (1) și ale articolului 91 alineatele (1) și (2) din regulamentul financiar se aplică fiecăruia dintre loturi, cu excepția celor cu o valoare estimată mai mică decât80 000 EUR în cazul contractelor de servicii sau mai mică decât 1 000 000 EUR în cazul contractelor de lucrări, cu condiția ca valoarea totală a loturilor în cauză să nu fie mai mare decât 20 % din valoarea totală a tuturor loturilor care formează contractul respectiv.
(3) Dacă achiziționarea planificată de bunuri standard poate da naștere unor contracte simultane în loturi separate, valoarea estimată a tuturor acelor loturi este considerată baza pentru determinarea limitei aplicabile.
Articolul 156
Modalitățile de estimare a valorii anumitor contracte
(Articolul 105 din regulamentul financiar)
(1) Pentru calcularea valorii estimate a unui contract, autoritatea contractantă include remunerația totală estimată a contractantului.
Dacă un contract prevede opțiuni, baza de calcul este suma maximă autorizată, inclusiv utilizarea clauzelor de opțiuni.
(2) Pentru contractele de servicii, se ține seama de:
(a)
în cazul serviciilor de asigurare, prima de plată;
(b)
în cazul serviciilor bancare și financiare, onorariile, comisioanele, dobânda și alte tipuri de remunerație;
(c)
în cazul contractelor de proiectare, onorariile, premiile și comisioanele de plată.
(3) În cazul contractelor de servicii care nu precizează un preț total sau al contractelor de bunuri având ca obiect leasingul, închirierea sau cumpărarea în rate de produse, valoarea de luat ca bază de calcul pentru valoarea estimată este:
(a)
în cazul contractelor cu durată determinată:
(i)
dacă durata acestora este de maximum patruzeci și opt de luni în cazul serviciilor sau de maximum douăsprezece luni în cazul bunurilor, valoarea totală a contractului pentru durata acestuia;
(ii)
dacă durata acestora este de peste douăsprezece luni în cazul bunurilor, valoarea totală, inclusiv valoarea reziduală estimată;
(b)
în cazul contractelor cu durată nedeterminată sau, în cazul serviciilor, cu o durată de peste patruzeci și opt de luni, valoarea lunară înmulțită cu patruzeci și opt.
(4) În cazul contractelor de servicii sau bunuri care sunt adjudecate periodic sau care urmează să fie reînnoite într-o perioadă determinată, valoarea contractului se stabilește pe baza:
(a)
costului total real al contractelor similare pentru aceeași categorie de servicii sau produse adjudecate în cursul exercițiului financiar anterior sau al ultimelor douăsprezece luni, ajustat, dacă este posibil, în funcție de modificările anticipate ale cantității și valorii în cursul celor douăsprezece luni ulterioare contractului inițial;
(b)
sau a costului total estimat al contractelor succesive din cursul celor douăsprezece luni ulterioare primului serviciu prestat sau primei livrări sau pe durata contractului, dacă aceasta depășește douăsprezece luni.
(5) În cazul contractelor de lucrări, se ține seama nu numai de valoarea lucrărilor, ci și de valoarea totală estimată a bunurilor necesare pentru executarea lucrărilor și puse la dispoziția contractantului de către autoritatea contractantă.
Articolul 157
Limitele pentru notificările de preinformare
(Articolul 105 din regulamentul financiar)
Limitele prevăzute la articolul 118 pentru publicarea unei notificări de preinformare sunt:
(a)
750 000 EUR pentru contractele de bunuri și servicii enumerate în anexa IA la Directiva 92/50/CEE;
(b)
6 242 028 EUR pentru contracte de lucrări.
Articolul 158
Limitele pentru aplicarea procedurilor prevăzute în directivele privind achizițiile publice
(Articolul 105 din regulamentul financiar)
(1) Limitele prevăzute la articolul 105 din regulamentul financiar sunt:
(a)
162 293 EUR pentru contractele de bunuri și servicii enumerate în anexa IA la Directiva 92/50/CEE, cu excepția contractelor de cercetare și dezvoltare enumerate în categoria 8 din anexa în cauză;
(b)
200 000 EUR pentru contractele de servicii enumerate în anexa IB la Directiva 92/50/CEE și contractele de servicii de cercetare și dezvoltare enumerate în categoria 8 din anexa IA la directiva în cauză;
(c)
6 242 028 EUR pentru contractele de lucrări.
(2) Termenele limită menționate la articolul 105 din regulamentul financiar sunt cele prevăzute la articolele 140, 141 și 142.
Articolul 159
Dovada accesului pe piață
(Articolele 106 și 107 din regulamentul financiar)
Caietul de sarcini solicită ofertanților să indice statul în care își au sediul principal sau domiciliul și să prezinte documente justificative în acest sens acceptabile uzual conform legislației lor.
TITLUL VI
SUBVENȚII
CAPITOLUL 1
Domeniul de aplicare
Articolul 160
Domeniul de aplicare
(Articolul 108 din regulamentul financiar)
(1) Procedura pentru atribuirea de subvenții și încheierea de acorduri de către Comisie cu organismele menționate la articolul 54 din regulamentul financiar, pentru cofinanțarea cheltuielilor lor de funcționare și pentru disponibilizarea creditelor operaționale pe care sunt delegate să le gestioneze, precum și cu beneficiarii acordurilor de finanțare menționate la articolul 166 din regulamentul în cauză nu se supun dispozițiilor prezentului titlu.
Pe de altă parte, subvențiile plătite acestor beneficiari în temeiul acordurilor în cauză sunt reglementate de prezentul titlu.
(2) Dispozițiile prezentului titlu reglementează, de asemenea:
(a)
beneficiile derivate din subvenționarea dobânzii pentru anumite împrumuturi;
(b)
participările de capital, cu excepția celor pentru instituții financiare internaționale precum Banca Europeană pentru Reconstrucție și Dezvoltare (BERD), și subvențiile care sunt rambursabile în anumite circumstanțe.
(3) Contribuțiile plătite de către Comunități cu titlul de cotizații organismelor ai căror membri sunt nu sunt reglementate de dispozițiile din prezentul titlu.
Articolul 161
Acțiunile care pot fi subvenționate
(Articolul 108 din regulamentul financiar)
O acțiune care poate fi subvenționată în sensul articolului 108 din regulamentul financiar trebuie să fie clar identificată.
Nici o acțiune nu poate fi scindată pentru a se sustrage normelor financiare prevăzute în prezentul regulament.
Articolul 162
Organismele care urmăresc un obiectiv de interes european general
(Articolul 108 din regulamentul financiar)
Un organism care urmărește un obiectiv de interes european general este:
(a)
un organism european implicat în educația, formarea profesională, informarea sau cercetarea și studiul în domeniul politicilor europene sau un organism european de standardizare sau
(b)
o rețea europeană care reprezintă organisme nonprofit active în statele membre sau în țările candidate și care promovează principii și politici conforme cu obiectivele tratatelor.
Articolul 163
Parteneriate
(Articolul 108 din regulamentul financiar)
(1) Acordurile speciale de subvenționare pot face parte din acorduri cadru de parteneriat.
(2) Un acord cadru de parteneriat poate fi încheiat cu beneficiarii în vederea stabilirii unei cooperări pe termen lung cu Comisia.
Acordul cadru precizează obiectivele comune, natura acțiunilor planificate punctual sau ca parte a unui program anual de lucru aprobat, procedura de atribuire a unor subvenții speciale, în conformitate cu principiile și normele procedurale din prezentul titlu, și drepturile și obligațiile generale ale fiecărei părți în temeiul acordurilor speciale.
Durata acestor acorduri nu poate depăși patru ani, în afară de cazuri excepționale, justificate în special de obiectul acordului cadru.
Ordonatorii de credite nu pot să facă uz nejustificat de acorduri cadru sau să le utilizeze astfel încât scopul și efectul să devină contrare principiului transparenței sau al tratamentului egal pentru solicitanți.
(3) Acordurile cadru de parteneriat sunt asimilate subvențiilor în ceea ce privește procedura de atribuire; ele fac obiectul procedurilor de publicitate ex ante menționate la articolul 167.
(4) Subvențiile speciale întemeiate pe acorduri cadru de parteneriat se acordă în conformitate cu procedurile prevăzute în acordurile în cauză, cu respectarea principiilor prezentului titlu.
Ele fac obiectul procedurilor de publicare ex post prevăzute la articolul 169.
(5) Numai acordurile speciale întemeiate pe acorduri cadru sunt precedate de un angajament bugetar.
Articolul 164
Conținutul acordurilor de subvenționare
(Articolul 108 din regulamentul financiar)
(1) Acordul precizează îndeosebi:
(a)
obiectul;
(b)
beneficiarul;
(c)
durata, adică:
(i)
data intrării în vigoare și a ieșirii din vigoare;
(ii)
data de începere și durata acțiunii sau exercițiului financiar finanțat;
(d)
subvenția maximă posibilă, sub forma:
(i)
cuantumului maxim al subvenției și
(ii)
ratei maxime de finanțare a costurilor eligibile ale acțiunii sau programului de lucru aprobat, cu excepția cazului sumelor forfetare menționate la articolul 181 alineatul (1);
(e)
o descriere detaliată a acțiunii sau, pentru o subvenție de funcționare, a programului de lucru aprobat pentru exercițiul financiar în cauză de către ordonatorul de credite;
(f)
condițiile generale aplicabile tuturor acordurilor de acest tip, precum determinarea legii aplicabile, instanța competentă pentru rezolvarea disputelor și acceptarea de către beneficiar a auditărilor efectuate de Comisie, OLAF și Curtea de Conturi și a normelor de publicare ex post prevăzute la articolul 169, în conformitate cu Regulamentul (CE) nr. 45/2001 (18) al Parlamentului European și al Consiliului. Acordul poate prevedea modalitățile și termenele limită de suspendare în conformitate cu articolul 183;
(g)
bugetul general estimat și detaliile costurilor eligibile ale acțiunii sau ale programului de lucru aprobat, cu excepția cazului sumelor forfetare prevăzute la articolul 181 alineatul (1);
(h)
dacă punerea în aplicare a acțiunii implică achiziții, principiile menționate la articolul 184 sau normele de achiziții pe care beneficiarul trebuie să le respecte;
(i)
responsabilitățile beneficiarului, în special în ceea ce privește buna gestiune financiară și depunerea de rapoarte financiare și de activitate;
(j)
modalitățile și termenele limită pentru aprobarea rapoartelor în cauză și pentru efectuarea plăților de către Comisie.
(2) În cazurile prevăzute la articolul 163, acordul cadru precizează informațiile prevăzute la alineatul (1) literele (a), (b), litera (c) punctul (i), litera (d) punctul (ii), literele (f), (h), (i) și (j) din prezentul articol.
Acordul special conține informațiile prevăzute la alineatul (1) literele (a), (b), (c), (d), (e) și (g) și, dacă este necesar, la litera (i) din alineatul în cauză.
(3) Acordurile de subvenționare pot fi modificate numai prin acorduri adiționale scrise. Aceste acorduri adiționale nu au ca scop sau efect efectuarea de modificări la acorduri care să pună în cauză decizia de acordare a subvenției sau care să fie contrare tratamentului egal pentru toți solicitanții.
CAPITOLUL 2
Principiile de atribuire
Articolul 165
Norma de nonprofit
[Articolul 109 alineatul (2) din regulamentul financiar]
(1) Subvenția nu poate avea ca scop sau efect realizarea unui profit pentru beneficiar. Profitul este definit ca:
(a)
un surplus de încasări față de costurile acțiunii în cauză la solicitarea plății finale a unei subvenții pentru o acțiune, sub rezerva celui de-al doilea paragraf;
(b)
un sold excedentar al bugetului de funcționare al unui organism beneficiar al unei subvenții de funcționare.
În cazul acțiunilor destinate să consolideze capacitatea financiară a beneficiarului, în domeniul acțiunii externe, este de asemenea considerată profit distribuirea către membrii care compun organismul beneficiar a unei subvenții pentru o acțiune a veniturilor excedentare rezultate din activitatea sa, care conduce la îmbogățirea personală a acestora.
(2) Dispozițiile din alineatul (1) nu se aplică burselor de studiu, cercetare și formare profesională acordate persoanelor fizice, premiilor acordate în urma unor concursuri sau în cazul sumelor forfetare menționate la articolul 181 alineatul (1).
Articolul 166
Programarea anuală
[Articolul 110 alineatul (1) din regulamentul financiar]
(1) Comisia adoptă programul anual de lucru pentru subvenții. Acesta este publicat pe site-ul internet pentru subvenții al Comisiei până la data de 31 ianuarie a fiecărui exercițiu financiar.
Programul de lucru precizează actul de bază, obiectivele, calendarul solicitărilor de propuneri cu cuantumul orientativ și rezultatele așteptate.
(2) Orice modificare substanțială a programului de subvenții se publică, de asemenea, în conformitate cu alineatul (1).
Articolul 167
Conținutul solicitărilor de propuneri
[Articolul 110 alineatul (1) din regulamentul financiar]
(1) Solicitările de propuneri precizează:
(a)
obiectivele urmărite;
(b)
criteriile de eligibilitate, selecție și atribuire menționate la articolele 114 și 115 din regulamentul financiar și documentele justificative relevante;
(c)
modalitățile de finanțare comunitară;
(d)
modalitățile și data limită pentru depunerea propunerilor și data posibilă de demarare a acțiunilor, precum și data de încheiere a procedurii de atribuire.
(2) Solicitările de propuneri se publică pe site-ul internet al instituțiilor europene și, în măsura în care este posibil, pe orice alt suport adecvat, inclusiv în Jurnalul Oficial al Comunităților Europene, pentru a asigura o publicitate pe scară cât mai largă în rândul potențialilor beneficiari.
Articolul 168
Excepțiile la solicitările de propuneri
[Articolul 110 alineatul (1) din regulamentul financiar]
(1) Subvențiile pot fi atribuite fără o solicitare de propuneri numai în următoarele cazuri:
(a)
pentru ajutoare umanitare, în sensul Regulamentului (CE) nr. 1257/96 (19) al Consiliului, și ajutoare pentru situații de criză în sensul alineatului (2);
(b)
în alte situații de urgență excepționale și justificate corespunzător;
(c)
organismelor care dețin un monopol de jure sau de facto, justificat corespunzător în decizia de atribuire a Comisiei;
(d)
organismelor identificate într-un act de bază ca destinatari ai unei subvenții.
(2) Prin situații de criză se înțelege, pentru țări terțe, situații care amenință legea și ordinea, securitatea și siguranța persoanelor și care riscă să degenereze într-un conflict armat sau să destabilizeze țara și care ar putea afecta grav:
(a)
salvgardarea valorilor comune, intereselor fundamentale, independenței și integrității Uniunii Europene;
(b)
securitatea Uniunii Europene, menținerea păcii și securitatea internațională, promovarea cooperării internaționale sau dezvoltarea și consolidarea democrației, statul de drept, respectarea drepturilor și libertăților fundamentale ale omului, în conformitate cu articolul 11 din Tratatul privind Uniunea Europeană și articolul 3 din Regulamentul (CE) nr. 381/2001 (20) al Consiliului.
Articolul 169
Publicarea ex post
[Articolul 110 alineatul (2) din regulamentul financiar]
(1) Toate subvențiile atribuite în cursul unui exercițiu financiar, cu excepția burselor acordate persoanelor fizice, se publică pe site-ul internet al instituțiilor comunitare în cursul primei jumătăți a anului următor închiderii exercițiului bugetar pentru care sunt atribuite.
În cazurile în care gestiunea este delegată organismelor menționate la articolul 54 din regulamentul financiar, se face trimitere cel puțin la adresa site-ului web unde se pot găsi aceste informații, dacă nu sunt publicate direct pe site-ul internet al instituțiilor comunitare.
Informațiile pot fi publicate de asemenea pe alte suporturi adecvate, inclusiv în Jurnalul Oficial al Comunităților Europene.
(2) Următoarele informații se publică cu acordul beneficiarului în conformitate cu articolul 164 alineatul (1) litera (f):
(a)
numele și adresa beneficiarilor;
(b)
obiectul subvenției;
(c)
cuantumul atribuit și, cu excepția cazului sumelor forfetare menționate la articolul 181 alineatul (1), rata de finanțare a costurilor acțiunii sau programului de lucru aprobat.
Se poate face derogare de la obligația prevăzută în primul paragraf dacă publicarea informațiilor în cauză poate amenința siguranța beneficiarilor și poate dăuna intereselor lor comerciale.
Articolul 170
Finanțarea comună
(Articolul 111 din regulamentul financiar)
O acțiune poate fi finanțată în comun din linii bugetare separate de mai mulți ordonatori de credite.
Articolul 171
Efectul retroactiv pentru gestiunea ajutoarelor umanitare și a situațiilor de criză
(Articolul 112 din regulamentul financiar)
Pentru a asigura desfășurarea eficientă a operațiunilor de ajutor umanitar și pentru situații de criză în sensul articolului 168 alineatul (2), cheltuielile efectuate de beneficiar înainte de data depunerii solicitării sunt eligibile pentru finanțare comunitară numai în următoarele cazuri:
(a)
dacă cheltuielile se referă la constituirea de către solicitant a unor stocuri pentru a fi utilizate în legătură cu acțiunea pentru care se atribuie subvenția;
(b)
în mod excepțional și din motive justificate corespunzător, dacă decizia de finanțare și acordul de subvenționare prevăd în mod explicit acest lucru, prin stabilirea unei date de eligibilitate anterioară datei de depunere a solicitărilor.
Articolul 172
Cofinanțarea externă
(Articolul 113 din regulamentul financiar)
(1) Beneficiarul oferă dovezi privind cofinanțarea oferită, fie din resurse proprii, fie sub forma unor transferuri financiare de la terți sau în natură, cu excepția cazului sumelor forfetare menționate la articolul 181 alineatul (1).
(2) Ordonatorul de credite poate, în cazuri excepționale justificate corespunzător, să accepte cofinanțarea în natură. În acest caz, valoarea contribuțiilor în cauză nu poate depăși:
(a)
costurile real efectuate și justificate corespunzător cu documente contabile;
(b)
sau costurile general acceptate pe piața în cauză.
Contribuțiile care implică proprietăți imobiliare menționate la articolul 116 alineatul (1) sunt excluse de la calculul cuantumului cofinanțării.
CAPITOLUL 3
Procedurile de atribuire
Articolul 173
Solicitări de finanțare
(Articolul 114 din regulamentul financiar)
(1) Solicitările se fac pe formularul distribuit de ordonatorii de credite responsabili și în conformitate cu criteriile prevăzute în actul de bază și în solicitarea de propuneri.
(2) Solicitarea demonstrează că solicitantul există ca persoană juridică și are capacitatea financiară și operațională de a finaliza acțiunea sau programul de lucru propus, sub rezerva articolului 176 alineatul (4).
În acest sens, ordonatorul de credite solicită o declarație pe răspundere proprie de la potențialii beneficiari. În funcție de analiza riscului de gestiune realizată de ordonatorul de credite responsabil pe propria răspundere, la solicitare se anexează contul de profit și pierdere, bilanțul pentru ultimul exercițiu financiar ale cărui conturi au fost încheiate și orice alte documente justificative cerute prin solicitarea de propuneri.
(3) Bugetul pentru acțiune sau bugetul de funcționare anexat la solicitare trebuie să fie echilibrat în privința cheltuielilor și veniturilor și să prezinte clar costurile eligibile pentru finanțare de la bugetul comunitar, cu excepția cazului sumelor forfetare menționate la articolul 181 alineatul (1).
(4) Pentru acțiuni în cadrul cărora costurile de finanțat sunt mai mari de 300 000 EUR și pentru subvenții de funcționare de peste 75 000 EUR, solicitarea este însoțită de un raport de audit extern întocmit de un auditor autorizat. Acest raport certifică conturile pentru ultimul exercițiu financiar disponibil și face o evaluare a viabilității financiare a solicitantului în sensul articolului 176 alineatul (2).
Dispozițiile din primul paragraf se aplică numai primei solicitări făcute de un beneficiar ordonatorului de credite pentru un singur exercițiu bugetar.
În cazul acordurilor între Comisie și mai mulți beneficiari, limitele în cauză se aplică fiecărui beneficiar.
În cazul parteneriatelor menționate la articolul 163, înainte de încheierea acordului cadru trebuie prezentat un audit extern asupra ultimelor două exerciții financiare disponibile.
Ordonatorul de credite responsabil poate, în funcție de analiza sa cu privire la riscul de gestiune, să renunțe la această obligație în cazul organismelor publice, al instituțiilor de învățământ secundar sau superior, al organizațiilor internaționale menționate la articolul 43 și al beneficiarilor care au acceptat răspunderea solidară și personală în cazul acordurilor cu mai mulți beneficiari.
(5) Solicitantul indică sursele și cuantumul celorlalte finanțări primite și solicitate în cursul aceluiași exercițiu financiar pentru aceeași acțiune sau pentru orice altă acțiune și pentru activități de rutină.
Articolul 174
Dovada eligibilității solicitanților
(Articolul 114 din regulamentul financiar)
Solicitanții declară pe răspundere proprie că nu se află în una dintre situațiile enumerate la articolul 93 alineatul (1) din regulamentul financiar. În funcție de analiza sa privind riscul de gestiune, ordonatorul de credite responsabil poate solicita dovezile menționate la articolul 134. Solicitanții sunt obligați să furnizeze dovezile în cauză, cu excepția cazului în care există o imposibilitate materială admisă de ordonatorul de credite.
Articolul 175
Sacțiuni administrative și penalități financiare
(Articolul 114 din regulamentul financiar)
(1) Solicitanților care se fac vinovați de fals în declarații le pot fi aplicate penalități financiare în condițiile prevăzute la articolul 133 proporțional cu valoarea subvențiilor în cauză.
Beneficiarilor care se fac vinovați de încălcarea gravă a obligațiilor lor contractuale le pot fi aplicate penalități financiare în aceleași condiții.
(2) Solicitanții și beneficiarii care se află în una dintre situațiile menționate la articolele 93-96 din regulamentul financiar pot fi, de asemenea, excluși de la subvenții și contracte comunitare în condițiile prevăzute la articolul 133.
Articolul 176
Criteriile de selecție
[Articolul 115 alineatul (1) din regulamentul financiar]
(1) Criteriile de selecție se publică în solicitarea de propunere și sunt stabilite astfel încât să permită evaluarea capacității financiare și operaționale a solicitantului de a finaliza acțiunea sau programul de lucru propus.
(2) Solicitantul trebuie să dețină surse stabile și suficiente de finanțare pentru a-și menține activitatea pe tot parcursul perioadei de desfășurare a activității sau a exercițiului pentru care se atribuie subvenția și pentru a participa la finanțarea acesteia. Solicitantul trebuie să aibă competențele și calificările profesionale necesare pentru finalizarea acțiunii sau a programului de lucru propus, cu excepția cazului în care actul de bază conține dispoziții speciale.
(3) Capacitatea financiară și operațională se verifică în special pe baza analizei documentelor justificative menționate la articolul 173.
(4) Verificarea capacității financiare nu se aplică persoanelor fizice care primesc burse, organismelor publice și organizațiilor internaționale menționate la articolul 43.
În cazul parteneriatelor menționate la articolul 163, verificarea în cauză se efectuează înainte de încheierea acordului cadru.
Articolul 177
Criteriile de atribuire
[Articolul 115 alineatul (2) din regulamentul financiar]
(1) Criteriile de atribuire se publică în solicitarea de propuneri.
(2) Criteriile de atribuire sunt stabilite astfel încât să permită atribuirea subvențiilor acțiunilor care maximizează eficiența totală a programului comunitar pe care îl pun în aplicare sau organismelor al căror program de lucru este conceput astfel încât să obțină același rezultat. Aceste criterii sunt definite astfel încât să asigure buna gestiune a fondurilor comunitare.
Aceste criterii se aplică astfel încât să permită selectarea acțiunilor și programelor de lucru planificate despre care Comisia poate fi sigură că vor respecta obiectivele și prioritățile sale și vor garanta vizibilitatea finanțării comunitare.
(3) Criteriile de atribuire sunt definite astfel încât să permită efectuarea ulterioară a unei evaluări.
Articolul 178
Evaluarea solicitărilor și atribuirea
(Articolul 116 din regulamentul financiar)
(1) Ordonatorul de credite responsabil numește o comisie de evaluare a propunerilor, cu excepția cazului unei decizii a Comisiei privind un program sectorial special.
Comisia de evaluare este formată din cel puțin trei persoane reprezentând cel puțin două entități organizatorice ale Comisiei fără o legătură ierarhică între ele. Pentru a evita eventualele conflicte de interese, persoanele în cauză intră sub incidența obligațiilor prevăzute la articolul 52 din regulamentul financiar.
În cazul reprezentanțelor și unităților locale prevăzute la articolul 254 și al organismelor delegate menționate la articolul 160 alineatul (1), dacă nu există entități separate, cerința privind entitățile organizatorice fără o legătură ierarhică între ele nu se aplică.
În temeiul unei decizii a ordonatorului de credite responsabil, comisia poate fi asistată de experți externi.
(2) Comisia de evaluare poate cere unui solicitant să furnizeze dovezi suplimentare sau să clarifice documentele justificative privind capacitatea financiară și operațională, într-un termen limită determinat.
(3) La finalizarea lucrărilor sale, membrii comisiei de evaluare semnează un proces-verbal al tuturor propunerilor examinate, care conține o evaluare a calității acestora și le identifică pe cele care pot beneficia de finanțare. Dacă este necesar, procesul-verbal în cauză ierarhizează propunerile examinate.
Procesul-verbal în cauză se păstrează pentru referințe ulterioare.
(4) Ordonatorul de credite responsabil ia apoi decizia, precizând cel puțin:
(a)
obiectul și cuantumul total al deciziei;
(b)
numele beneficiarilor, titlul acțiunilor, sumele acceptate și motivele pentru această alegere, inclusiv în cazul în care nu este conformă cu avizul comisiei de evaluare;
(c)
numele solicitanților respinși și motivele de respingere.
(5) Dispozițiile din alineatele (1)-(4) nu se aplică beneficiarilor de subvenții identificați în actul de bază.
Articolul 179
Informații pentru solicitanți
(Articolul 116 din regulamentul financiar)
Solicitanții sunt informați în termen de cincisprezece zile de la expedierea către beneficiari a deciziei de atribuire.
CAPITOLUL 4
Plata și controlul
Articolul 180
Documentele justificative pentru solicitările de plăți
(Articolul 117 din regulamentul financiar)
(1) Pentru fiecare subvenție, în cazul în care suma creditată este defalcată, fiecare nouă plată este condiționată de consumarea a cel puțin 70 % din cuantumul total al creditărilor anterioare. Pentru justificarea solicitării pentru o nouă plată se prezintă decontul de cheltuieli al beneficiarului.
(2) În funcție de analiza sa privind riscul de gestiune, ordonatorul de credite responsabil poate solicita un audit extern efectuat de un auditor autorizat pentru justificarea unei plăți. În cazul unei subvenții pentru o acțiune sau al unei subvenții de funcționare, raportul de audit se anexează la solicitarea de plată. Scopul auditului este de a certifica faptul că conturile prezentate sunt sincere, fiabile și sprijinite de documente justificative adecvate.
Un audit extern este obligatoriu:
(a)
în cazul subvențiilor pentru o acțiune, pentru următoarele plăți:
(i)
creditare sau plăți intermediare al căror cuantum este mai mare de 750 000 EUR pentru un exercițiu financiar și un acord;
(ii)
plăți de solduri de peste 150 000 EUR;
(b)
în cazul subvențiilor de funcționare, pentru plățile de peste 75 000 EUR pentru un exercițiu financiar.
Cu toate acestea, în cazurile prevăzute la literele (a) și (b), pentru prima plată a sumei creditate nu este necesar un audit.
În funcție de analiza sa privind riscul de gestiune, ordonatorul de credite responsabil poate renunța la obligația de audit în cazul:
(a)
organismelor publice și organizațiilor internaționale menționate la articolul 43;
(b)
beneficiarilor subvențiilor de ajutor umanitar și pentru situații de criză, cu excepția plăților de solduri.
În cazul unui acord între Comisie și mai mulți beneficiari, limitele menționate în al doilea paragraf literele (a) și (b) se aplică fiecărui beneficiar.
Articolul 181
Finanțarea forfetară
(Articolul 117 din regulamentul financiar)
(1) În plus față de cazul burselor și premiilor, actul de bază poate autoriza finanțări forfetare pentru contribuții de maximum 5 000 EUR sau utilizarea de bareme pentru costuri unitare.
Pentru a asigura respectarea principiilor cofinanțării, nonprofitului și bunei gestiuni financiare, sumele forfetare și baremele în cauză sunt revizuite din doi în doi ani de către ordonatorul de credite responsabil. Sumele sunt aprobate de către Comisie.
(2) Acordul de subvenționare poate autoriza acoperirea forfetară a:
(a)
cheltuielilor administrative ale beneficiarului până la concurența a 7 % din costurile totale eligibile ale acțiunii, cu excepția cazului în care beneficiarul primește o subvenție de funcționare de la bugetul comunitar;
(b)
anumitor cheltuieli de delegație pe baza unui barem zilnic aprobat anual de către Comisie.
Limita maximă prevăzută în primul paragraf litera (a) poate fi depășită prin decizie motivată a Comisiei.
Articolul 182
Garanția în avans
(Articolul 118 din regulamentul financiar)
(1) Ordonatorul de credite responsabil poate solicita beneficiarului depunerea unei garanții în avans pentru a limita riscul financiar implicat de plata sumei creditate.
(2) În cazul în care creditarea reprezintă peste 80 % din cuantumul total al subvenției, plata se poate efectua numai după depunerea unei garanții de către beneficiar, sub rezerva evaluării și acceptării de către ordonatorul de credite responsabil.
Pentru ONG-urile care funcționează în domeniul acțiunii externe, se solicită această garanție pentru creditări de peste 1 000 000 EUR sau de peste 90 % din totalul subvenției.
Garanția este valabilă pentru o perioadă suficient de lungă pentru a permite activarea acesteia.
(3) Garanția se oferă de către o bancă sau instituție financiară autorizată stabilită într-unul dintre statele membre.
Garanția poate fi înlocuită de o garanție personală și solidară depusă de o parte terță sau printr-o garanție solidară a beneficiarilor unei acțiuni care sunt părți la același acord de subvenționare.
Garanția se exprimă în euro.
Prin această garanție, banca, instituția financiară, partea terță sau ceilalți beneficiari oferă o garanție solidară irevocabilă sau devin garanți la prima solicitare pentru obligațiile beneficiarului.
(4) Garanția se eliberează pe măsură ce creditarea este compensată din plăți intermediare sau plăți de solduri către beneficiar în conformitate cu condițiile prevăzute în acordul de subvenționare.
(5) Ordonatorul de credite responsabil poate renunța la obligația prevăzută la alineatul (2) pentru organisme din sectorul public și pentru organizațiile internaționale menționate la articolul 43.
Ordonatorul de credite responsabil poate să scutească de obligația în cauză și beneficiarii care au încheiat un acord cadru de parteneriat în temeiul articolului 163.
Articolul 183
Suspendarea și reducerea subvențiilor
(Articolul 119 din regulamentul financiar)
(1) Ordonatorul de credite responsabil suspendă plățile și, în funcție de stadiul atins în cadrul procedurii, reduce subvenția sau solicită rambursarea proporțională de către beneficiar sau beneficiari:
(a)
în caz de nerealizare, realizare necorespunzătoare, realizare parțială sau cu întârziere a acțiunii sau a programului de lucru aprobat;
(b)
dacă s-au plătit sume ce depășesc limitele maxime de finanțare prevăzute în acord, în special dacă acțiunea sau programul de lucru aprobat a fost realizat cu costuri mai mici decât se prevăzuse inițial;
(c)
dacă bugetul pentru acțiunea în cauză sau bugetul de funcționare are un excedent ex post.
(2) Plățile pot să fie de asemenea suspendate în cazul unor presupuse încălcări ale clauzelor acordului. Scopul acestei suspendări este de a acorda timpul necesar pentru a verifica dacă presupusele încălcări au avut într-adevăr loc și, dacă este cazul, pentru rectificarea acestora.
CAPITOLUL 5
Punerea în aplicare
Articolul 184
Contracte de punere în aplicare
(Articolul 120 din regulamentul financiar)
(1) Dacă punerea în aplicare a acțiunilor asistate impune adjudecarea unor contracte de achiziționare, beneficiarii subvențiilor adjudecă contractul ofertei celei mai avantajoase din punct de vedere tehnico-economic, adică ofertei care oferă cel mai bun raport preț-calitate, în conformitate cu principiile transparenței și tratamentului egal pentru potențialii contractanți, acordându-se atenție evitării conflictelor de interese.
(2) În sensul alineatului (1), ordonatorul de credite responsabil poate solicita beneficiarilor să respecte norme speciale, determinate ținându-se cont în special de valoarea contractelor în cauză, de importanța relativă a contribuției comunitare față de costul total al acțiunii și de riscul de gestiune.
În acest caz, normele în cauză sunt incluse în acordul de subvenționare.
TITLUL VII
PREZENTAREA CONTURILOR ȘI CONTABILITATEA
CAPITOLUL 1
Prezentarea conturilor
Articolul 185
Raportul privind gestiunea bugetară și financiară în cursul exercițiului
(Articolul 122 din regulamentul financiar)
Raportul privind gestiunea bugetară și financiară în cursul exercițiului oferă o descriere detaliată a:
(a)
realizării obiectivelor pentru exercițiul în cauză, în conformitate cu principiul bunei gestiuni financiare;
(b)
situației financiare și a evenimentelor care au avut o influență semnificativă asupra activităților în cursul exercițiului.
Articolul 186
Excepția de la principiile contabile
(Articolul 124 din regulamentul financiar)
Dacă, într-un anumit caz, ordonatorii de credite consideră că ar trebui să se facă o excepție de la conținutul unuia dintre principiile contabile definite la articolele 187-194, excepția în cauză este motivată corespunzător și arătată în anexa la situațiile financiare menționate la articolul 203.
Articolul 187
Principiul continuității activității
(Articolul 124 din regulamentul financiar)
(1) Principiul continuității activității înseamnă că, pentru pregătirea situațiilor financiare, instituțiile și organismele menționate la articolul 185 din regulamentul financiar sunt considerate a fi fost înființate pe durată nelimitată.
(2) Dacă există indicii obiective că o instituție sau un organism menționat la articolul 185 din regulamentul financiar urmează să își înceteze activitatea, ordonatorul de credite prezintă această informație în anexă, precizând motivele. Ordonatorul de credite aplică principiile contabile în vederea determinării valorii de lichidare a instituției sau organismului în cauză.
Articolul 188
Principiul prudenței
(Articolul 124 din regulamentul financiar)
Principiul prudenței înseamnă că activele și veniturile nu sunt supraevaluate, iar pasivele și cheltuielile nu sunt subestimate. Cu toate acestea, principiul prudenței nu permite crearea de rezerve ascunse sau de provizioane nejustificate.
Articolul 189
Principiul permanenței metodelor contabile
(Articolul 124 din regulamentul financiar)
(1) Principiul permanenței metodelor contabile înseamnă că structura componentelor situațiilor financiare și metodele contabile și normele de evaluare nu pot fi schimbate de la un an la altul.
(2) Contabilul Comisiei nu poate face derogare de la principiul permanenței metodelor contabile decât în cazuri excepționale, în special:
(a)
în cazul unei modificări substanțiale a naturii operațiunilor entității;
(b)
dacă modificarea este efectuată în scopul unei prezentări mai adecvate a operațiunilor contabile.
Articolul 190
Principiul informațiilor comparabile
(Articolul 124 din regulamentul financiar)
(1) Principiul informațiilor comparabile înseamnă că pentru fiecare rubrică din situațiile financiare se prezintă și cuantumul rubricii corespunzătoare din exercițiul anterior.
(2) Dacă, în temeiul alineatului (1), prezentarea sau clasificarea uneia dintre componentele situațiilor financiare este modificată, cuantumurile corespunzătoare din exercițiul financiar anterior sunt modificate pentru a fi comparabile și reclasificate.
Dacă reclasificarea rubricilor este imposibilă, acest lucru este explicat în anexa prevăzută la articolul 203.
Articolul 191
Principiul pragului de semnificație
(Articolul 124 din regulamentul financiar)
(1) Principiul pragului de semnificație înseamnă că în situațiile financiare se ține seama de toate operațiunile semnificative pentru informațiile căutate. Pragul de semnificație se evaluează în special în funcție de natura sau cuantumul tranzacției.
(2) Tranzacțiile pot fi cumulate dacă:
(a)
natura lor este identică, chiar dacă cuantumurile lor sunt mari;
(b)
cuantumurile sunt neglijabile;
(c)
cumularea favorizează claritatea situațiilor financiare.
Articolul 192
Principiul necompensării
(Articolul 124 din regulamentul financiar)
Principiul necompensării înseamnă că nu este permisă efectuarea de compensări între creanțe și datorii sau între cheltuieli și venituri, cu excepția cazului în care cheltuielile și veniturile derivă din aceeași tranzacție, din tranzacții similare sau operațiuni de acoperire, cu condiția ca acestea să nu fie semnificative individual.
Articolul 193
Principiul supremației realității asupra aparenței
(Articolul 124 din regulamentul financiar)
Principiul supremației realității asupra aparenței înseamnă că evenimentele contabile înregistrate în situațiile financiare sunt prezentate în funcție de natura lor economică.
Articolul 194
Principiul contabilității de angajamente
(Articolul 125 din regulamentul financiar)
(1) Principiul contabilității de angajamente înseamnă că tranzacțiile și evenimentele se înregistrează în contabilitate pe măsură ce sunt angajate și nu când sumele sunt real plătite sau recuperate. Ele se înregistrează contabil în exercițiile financiare pentru care sunt angajate.
(2) Metodele contabile prevăzute la articolul 133 din regulamentul financiar precizează faptul generator pentru înregistrarea fiecărei tranzacții în contabilitate.
Articolul 195
Evaluarea activelor și pasivelor
(Articolul 125 din regulamentul financiar)
(1) Activele și pasivele se evaluează la prețul de achiziție sau la costul de producție. Cu toate acestea, valoarea activelor fixe altele decât cele financiare și a cheltuielilor de constituire sunt supuse amortizării. De asemenea, se poate aplica o reducere a valorii pentru un activ dacă valoarea acestuia scade, iar majorarea valorii unui pasiv poate fi acoperită printr-un provizion.
(2) Normele și metodele contabile menționate la articolul 133 din regulamentul financiar pot prevedea că toate elementele sau numai o parte dintre ele urmează să fie evaluate la o valoare diferită de prețul lor de achiziție.
Articolul 196
Provizioanele
(Articolul 125 din regulamentul financiar)
Un provizion poate fi constituit numai dacă sunt îndeplinite următoarele condiții:
(a)
o obligație curentă există ca urmare a unui eveniment din trecut;
(b)
pentru stingerea obligației va trebui probabil să se utilizeze resurse reprezentând beneficii economice;
(c)
cuantumul obligației poate fi estimat fiabil.
Articolul 197
Structura bilanțului
(Articolul 126 din regulamentul financiar)
(1) Bilanțul este compus din diverse rubrici clasificate în titluri și subtitluri.
(2) Elementele de active se clasifică în ordinea crescătoare a lichidității, iar elementele de pasive în ordinea crescătoare a exigibilității.
Articolul 198
Prezentarea bilanțului
(Articolul 126 din regulamentul financiar)
Pentru prezentarea bilanțului, contabilul utilizează cel puțin următoarele categorii:
Active
-
Cheltuieli de constituire
-
Active incorporale
-
Active corporale
-
Active financiare
-
Creanțe exigibile peste un an
-
Stocuri
-
Creanțe exigibile în termen de maximum un an
-
Casa și valori asimilate
-
Conturi de regularizare
Pasive
-
Capital (constituit din rezultatul economic al exercițiului, rezultatul reportat din exercițiile anterioare și rezerve)
-
Provizioane
-
Credite exigibile peste un an
-
Credite exigibile în termen de maximum un an
-
Conturi de regularizare
Articolul 199
Contul rezultatului economic
(Articolul 126 din regulamentul financiar)
Contul rezultatului economic prezintă veniturile și cheltuielile exercițiului, clasificate în funcție de natura acestora.
Articolul 200
Prezentarea contului rezultatului economic
(Articolul 126 din regulamentul financiar)
Pentru prezentarea contului rezultatului economic, contabilul folosește structura minimă următoare:
Venituri din exploatare
- Cheltuieli de exploatare
= Rezultatul din exploatare
+/- Rezultatul financiar
= Rezultatul din activități ordinare
+/- Rezultatul excepțional
= Rezultatul exercițiului
Articolul 201
Tabelul fluxurilor de numerar
(Articolul 126 din regulamentul financiar)
Tabelul fluxurilor de numerar prezintă mișcările de trezorerie.
Trezoreria este compusă din:
(a)
lichidități;
(b)
conturi și depozite bancare la vedere și
(c)
alte active disponibile care pot fi transformate ușor în numerar și a căror valoare este stabilă.
Articolul 202
Clasificarea fluxurilor de numerar
(Articolul 126 din regulamentul financiar)
(1) Tabelul fluxurilor de numerar prezintă mișcările de trezorerie defalcate în fluxuri de exploatare, fluxuri de investiții și fluxuri financiare.
(2) Fluxurile de numerar de exploatare prezintă mișcările de trezorerie determinate de activitățile curente.
(3) Fluxurile de numerar de investiții prezintă mișcările de trezorerie determinate de achiziționarea sau vânzarea de active fixe.
(4) Fluxurile de numerar financiare prezintă mișcările de trezorerie determinate de împrumuturi acordate și primite și orice altă sursă financiară.
Articolul 203
Anexa la situațiile financiare
(Articolul 126 din regulamentul financiar)
Anexa menționată la articolul 126 din regulamentul financiar face parte integrantă din situațiile financiare. Anexa conține cel puțin următoarele informații:
(a)
principiile, normele și metodele contabile;
(b)
note explicative, care prezintă informații suplimentare care nu sunt incluse în cuprinsul situațiilor financiare și care sunt necesare pentru o imagine fidelă;
(c)
angajamentele din afara bilanțului, care prezintă drepturi și obligații care nu sunt incluse în bilanț și care ar putea avea o influență semnificativă asupra activelor și pasivelor, asupra situației financiare sau asupra rezultatului entității respective.
Articolul 204
Notele explicative
(Articolul 126 din regulamentul financiar)
Notele explicative sunt prezentate prin trimiteri încrucișate la rubricile din situațiile financiare la care se raportează și în aceeași ordine de prezentare.
Articolul 205
Contul rezultatului bugetar
(Articolul 127 din regulamentul financiar)
(1) Contul rezultatului bugetar conține:
(a)
informații privind veniturile, inclusiv:
(i)
modificările estimărilor bugetare privind veniturile;
(ii)
veniturile rezultate;
(iii)
drepturi constatate;
(b)
informații privind modificările angajamentului total și ale creditelor de plată disponibile;
(c)
informații privind utilizarea totalului creditelor de angajament și al creditelor de plată disponibile;
(d)
informații privind angajamentele restante, angajamentele reportate din exercițiul anterior și angajamentele făcute în cursul exercițiului.
(2) În ceea ce privește informațiile privind veniturile, se anexează de asemenea o situație care prezintă, pentru fiecare stat membru, defalcarea sumelor din resurse proprii rămase de recuperat la sfârșitul exercițiului financiar care fac obiectul unui ordin de recuperare.
Articolul 206
Anexa la contul rezultatului bugetar
(Articolul 127 din regulamentul financiar)
Anexa la contul rezultatului bugetar menționată la articolul 127 din regulamentul financiar conține cel puțin:
(a)
informații privind principiile bugetare, tipurile de credite și structura bugetului;
(b)
informații privind angajamentele restante;
(c)
informațiile necesare pentru o bună înțelegere a rezultatului bugetar.
CAPITOLUL 2
(Capitolul 3 din regulamentul financiar)
Contabilitatea
Secțiunea 1
Organizarea contabilă
Articolul 207
Organizarea contabilă
(Articolul 132 din regulamentul financiar)
(1) Contabilul fiecărei instituții și al fiecărui organism menționat la articolul 185 din regulamentul financiar întocmește și păstrează la zi documente descriind organizarea și procedurile contabile din instituția sa.
(2) La întocmirea situațiilor financiare se utilizează cât mai puțin posibil informații din afara contabilității.
(3) Veniturile și cheltuielile bugetare se înregistrează în sistemul computerizat menționat la articolul 208, în funcție de natura economică a operațiunii, ca venituri sau cheltuieli curente sau capital.
Articolul 208
Sisteme computerizate
(Articolul 132 din regulamentul financiar)
(1) Contabilitatea se conduce cu ajutorul unui sistem computerizat integrat.
(2) Dacă se utilizează sisteme și subsisteme computerizate pentru contabilitate, sistemele și subsistemele în cauză sunt descrise detaliat.
Această descriere definește conținutul fiecărui câmp de date și prezintă modul în care sistemul tratează fiecare operațiune. Ea precizează modul în care sistemul garantează existența unei piste complete de audit pentru fiecare operațiune și pentru fiecare modificare făcută sistemelor și subsistemelor computerizate, astfel încât să fie posibilă identificarea în orice moment a naturii modificării și a persoanei care a operat-o.
Descrierea sistemelor și subsistemelor contabile computerizate indică eventualele legături existente între acestea și sistemul contabil central, în special în ceea ce privește transferul de date și regularizarea soldurilor.
(3) Accesul la sistemele și subsistemele computerizate este restrâns la persoanele incluse pe o listă a utilizatorilor autorizați întocmită și actualizată de fiecare instituție.
Secțiunea 2
Registrele contabile
Articolul 209
Registrele contabile
(Articolul 135 din regulamentul financiar)
(1) Fiecare instituție și fiecare organism menționat la articolul 185 din regulamentul financiar ține un jurnal, un registru general și un registru-inventar.
(2) Registrele contabile sunt formate din documente electronice identificate de contabil și oferă garanții complete pentru utilizarea ca dovezi.
(3) Înregistrările din registrul-jurnal sunt transferate în registrul general, detaliate conform planului de conturi menționat la articolul 212.
(4) Registrul-jurnal și registrul general pot fi divizate în câte jurnale speciale și registre speciale sunt necesare pentru îndeplinirea cerințelor.
(5) Intrările înregistrate în jurnale speciale și registre speciale sunt centralizate cel puțin o dată pe lună în registrul-jurnal și în registrul general.
Articolul 210
Balanța de verificare
(Articolul 135 din regulamentul financiar)
Fiecare instituție și organism menționat la articolul 185 din regulamentul financiar întocmește o balanță de verificare pentru toate conturile din contabilitatea generală, inclusiv conturile închise în cursul exercițiului, precizând pentru fiecare caz:
(a)
numărul contului;
(b)
descrierea;
(c)
total sume debitoare;
(d)
total sume creditoare;
(e)
sold.
Articolul 211
Inventarul
(Articolul 135 din regulamentul financiar)
(1) Inventarul reprezintă o situație a tuturor activelor și pasivelor și a angajamentelor de orice natură, indicând pentru fiecare element cantitatea și valoarea la data inventarierii.
(2) Datele din inventar se păstrează și se organizează astfel încât să justifice conținutul fiecăruia dintre conturile incluse în balanța de verificare.
(3) În ceea ce privește inventarul activelor fixe, se aplică dispozițiile din articolele 220-227.
Secțiunea 3
Planul de conturi
Articolul 212
Planul de conturi
(Articolul 135 din regulamentul financiar)
(1) Planul de conturi este adoptat de către contabilul Comisiei.
(2) Planul de conturi împarte conturile în clase.
Fiecare clasă poate fi divizată în grupe și subgrupe, în funcție de necesități.
(3) Planul de conturi trebuie să conțină cel puțin următoarele clase:
(a)
pentru conturile din bilanț:
(i)
clasa 1: conturi de capital, provizioane și credite exigibile peste un an;
(ii)
clasa 2: conturi de cheltuieli de constituire, active fixe și creanțe exigibile în termen de un an;
(iii)
clasa 3: conturile de stocuri;
(iv)
clasa 4: conturi pentru credite și creanțe exigibile în termen de maximum un an;
(v)
clasa 5: conturi financiare;
(b)
pentru conturile de venituri și cheltuieli:
(i)
clasa 6: conturi de cheltuieli;
(ii)
clasa 7: conturi de venituri;
(c)
pentru conturile speciale:
clasele 8 și 9: conturi speciale;
(d)
pentru tranzacțiile în afara bilanțului:
clasa 0: tranzacții în afara bilanțului.
(4) Conținutul fiecărui cont și al fiecărei clase și funcționarea acestora sunt prevăzute în planul de conturi.
Secțiunea 4
Înregistrarea
Articolul 213
Înscrierile contabile
(Articolul 135 din regulamentul financiar)
(1) Înscrierile se fac utilizând metoda în partidă dublă, conform căreia orice mișcare sau variație înregistrată în contabilitate este reprezentată de o înscriere care stabilește o echivalență între suma debitată și suma creditată în diverse conturi afectate de înscrierea în cauză.
(2) Pentru fiecare tranzacție exprimată într-o altă monedă decât euro se calculează și se înscrie în contabilitate echivalentul în euro.
Tranzacțiile în valute din conturile care pot fi reevaluate sunt reevaluate cel puțin de fiecare dată când conturile sunt închise.
Această reevaluare se efectuează pe baza cursurilor stabilite în conformitate cu articolul 8.
Cursul care trebuie utilizat pentru conversia între euro și o altă monedă pentru întocmirea bilanțului la data de 31 decembrie a anului N este cel al ultimei zile lucrătoare din anul N-1.
Articolul 214
Înregistrările contabile
(Articolul 135 din regulamentul financiar)
Toate înregistrările contabile precizează originea, conținutul și apartenența fiecărei date și referințele documentelor justificative relevante.
Articolul 215
Documentele justificative
(Articolul 135 din regulamentul financiar)
(1) Fiecare înregistrare se bazează pe un document justificativ datat și numerotat, întocmit pe hârtie sau un suport care garantează fiabilitatea și conservarea conținutului documentului pentru perioadele prevăzute la articolul 49.
(2) Operațiunile de același tip, efectuate în același loc și în aceeași zi pot fi rezumate într-un singur document justificativ.
Articolul 216
Înregistrarea în registrul-jurnal
(Articolul 135 din regulamentul financiar)
Operațiunile contabile se înregistrează în registrul-jurnal prin una dintre următoarele metode care nu se exclud reciproc:
(a)
zi de zi, operațiune cu operațiune;
(b)
sub forma unui rezumat lunar al sumelor totale implicate în operațiuni, cu condiția să fie păstrate toate documentele care permit verificarea operațiunilor individuale de zi cu zi.
Articolul 217
Validarea înscrierilor
(Articolul 135 din regulamentul financiar)
(1) Înscrierile în registrul-jurnal și în registrul-inventar sunt definitivate prin intermediul unei proceduri de validare care împiedică orice modificare sau ștergere a înscrierii.
(2) O procedură de închidere destinată să înghețe cronologia înregistrărilor și să garanteze inviolabilitatea acestora este aplicată cel târziu înainte de prezentarea situațiilor financiare finale.
Secțiunea 5
Regularizarea conturilor
Articolul 218
Regularizarea conturilor
(Articolul 135 din regulamentul financiar)
(1) Soldurile conturilor din balanța de verificare se regularizează periodic, cel puțin la închiderea exercițiului, cu datele din sistemele de gestiune utilizate de ordonatorii de credite pentru gestiunea activelor și pasivelor și pentru înregistrarea zilnică în sistemul contabil.
(2) Periodic și cel puțin de fiecare dată când conturile sunt închise, contabilul verifică dacă datele din registrul-inventar menționat la articolul 209 corespund situației reale, în special în ceea ce privește:
(a)
disponibilitățile la bănci, prin regularizarea extraselor de cont comunicate de instituțiile financiare;
(b)
disponibilitățile din casă, prin regularizare cu datele din registrul de casă.
Conturile de active fixe se revizuiesc în conformitate cu articolul 224.
(3) Conturile de legături interinstituționale se regularizează și se închid lunar.
(4) Conturile de așteptare se revizuiesc anual de către contabil astfel încât să fie închise cât mai repede posibil.
Secțiunea 6
Contabilitatea bugetară
Articolul 219
Conținutul și conducerea contabilității bugetare
(Articolul 137 din regulamentul financiar)
(1) Contabilitatea bugetară prezintă, pentru fiecare subdiviziune din buget:
(a)
în cazul cheltuielilor:
(i)
creditele autorizate în bugetul inițial, creditele introduse în bugetele rectificative, creditele reportate, creditele disponibile după colectarea veniturilor atribuite, transferurile de credite și totalul creditelor astfel disponibile;
(ii)
angajamentele și plățile pentru exercițiul financiar;
(b)
în cazul veniturilor:
(i)
estimările din bugetul inițial, estimările din bugetele rectificative, veniturile atribuite și totalul estimărilor astfel determinate;
(ii)
drepturile constatate și sumele recuperate pentru exercițiul financiar în cauză;
(c)
angajamentele rămase de plătit și veniturile rămase de recuperat reportate din exercițiul financiar anterior.
Creditele de angajament și creditele de plată menționate în primul paragraf litera (a) se înregistrează și se prezintă separat.
Angajamentele provizorii globale privind Secțiunea Garantare a FEOGA și plățile corespondente se înregistrează de asemenea în contabilitatea bugetară.
Angajamentele în cauză sunt prezentate cu privire la creditele totale ale Secțiunii Garantare a FEOGA.
(2) Contabilitatea bugetară prezintă separat:
(a)
utilizarea creditelor reportate și a creditelor exercițiului;
(b)
lichidarea angajamentelor restante.
În ceea ce privește veniturile, sumele rămase de recuperat din exercițiul financiar anterior sunt prezentate separat.
(3) Contabilitatea bugetară poate fi organizată astfel încât să dezvolte un sistem de contabilitate analitică.
(4) Contabilitatea bugetară este condusă cu ajutorul sistemelor computerizate, în registre sau pe fișe.
CAPITOLUL 3
(Capitolul 4 din regulamentul financiar)
Inventarierea patrimoniului
Articolul 220
Inventarierea patrimoniului
(Articolul 138 din regulamentul financiar)
Sistemul de inventariere a patrimoniului este stabilit de către ordonatorul de credite cu asistență tehnică din partea contabilului. Acest sistem de inventariere trebuie să furnizeze toate informațiile necesare pentru conducerea contabilității și conservarea activelor.
Articolul 221
Conservarea patrimoniului
(Articolul 138 din regulamentul financiar)
Fiecare instituție adoptă dispoziții privind conservarea patrimoniului inclus în bilanțul său și decide departamentele administrative responsabile pentru sistemul de inventariere.
Articolul 222
Înregistrarea bunurilor în inventar
(Articolul 138 din regulamentul financiar)
Toate bunurile al căror preț de achiziție sau cost de producție este egal sau mai mare decât 420 EUR și a căror perioadă de utilizare depășește un an și care nu sunt consumabile sunt înregistrate în inventar și în conturile de active fixe.
Articolul 223
Conținutul inventarului pentru fiecare bun
(Articolul 138 din regulamentul financiar)
Inventarul conține o descriere adecvată a fiecărui bun și precizează amplasarea, data achiziționării și costul unitar ale acestuia.
Articolul 224
Verificările inventarului
(Articolul 138 din regulamentul financiar)
Verificările inventarului realizate de către instituții sunt efectuate astfel încât să se asigure de existența fizică a fiecărui bun și de corespondența acestuia cu înregistrarea relevantă din inventar. Aceste verificări se efectuează în cadrul unui program anual de verificare, cu excepția activelor fixe corporale și incorporale, care sunt verificate cel puțin o dată la trei ani.
Articolul 225
Revânzarea bunurilor
(Articolul 138 din regulamentul financiar)
Membrii, funcționarii și alți angajați ai instituțiilor și organismelor menționate la articolul 185 din regulamentul financiar nu pot achiziționa bunuri care sunt revândute de instituțiile și organismele în cauză, cu excepția cazului în care bunurile în cauză sunt revândute prin procedură de licitație publică.
Articolul 226
Procedura de vânzare a activelor fixe
(Articolul 138 din regulamentul financiar)
(1) Vânzările activelor fixe fac obiectul unei publicități locale adecvate, dacă valoarea unitară de achiziție este egală sau mai mare decât 8 100 EUR. Perioada dintre publicarea ultimului anunț și încheierea contractului de vânzare este de cel puțin paisprezece zile calendaristice.
Vânzările fac obiectul unei notificări de vânzare publicate în Jurnalul Oficial al Comunităților Europene, dacă valoarea unitară de achiziție este egală sau mai mare decât 391 100 EUR. O publicitate adecvată se poate face, de asemenea, în presa statelor membre. Perioada dintre data publicării notificării în Jurnalul Oficial al Comunităților Europene și încheierea contractului de vânzare este de cel puțin o lună.
(2) Instituțiile pot să renunțe la publicitate în cazul în care costul publicității depășește beneficiul estimat al operațiunii.
(3) Instituțiile fac întotdeauna toate eforturile pentru a obține cel mai bun preț pentru vânzarea activelor fixe.
Articolul 227
Procedura de înstrăinare a activelor fixe
(Articolul 138 din regulamentul financiar)
Ordonatorul de credite întocmește o declarație sau un proces-verbal ori de câte ori orice bun din inventar este vândut, cedat cu titlu gratuit, casat, închiriat sau lipsește din motive de pierdere, furt sau orice alt motiv.
Declarația sau procesul-verbal indică în special dacă bunul în cauză trebuie înlocuit pe cheltuiala unui funcționar sau a unui alt angajat al Comunităților sau a unei alte persoane.
Dacă sunt cedate cu titlu gratuit bunuri imobiliare sau instalații majore, trebuie încheiat un contract, iar cazul trebuie notificat într-un raport anual trimis Parlamentului European și Consiliului la prezentarea proiectului preliminar de buget.
PARTEA II
DISPOZIȚII SPECIALE
TITLUL I
(TITLUL II DIN REGULAMENTUL FINANCIAR)
FONDURI STRUCTURALE
Articolul 228
Rambursarea avansurilor
(Articolul 157 din regulamentul financiar)
În conformitate cu normele privind fondurile structurale și fondul de coeziune, rambursarea integrală sau parțială a avansurilor pentru o anumită operațiune nu are ca efect reducerea contribuției Fondului la operațiunea în cauză.
Sumele rambursate se constituie ca venituri atribuite în conformitate cu articolul 18 alineatul (1) litera (f) din regulamentul financiar.
TITLUL II
(TITLUL III DIN REGULAMENTUL FINANCIAR)
CERCETAREA
Articolul 229
Tipuri de operațiuni
(Articolul 160 din regulamentul financiar)
(1) Creditele pentru cercetare și dezvoltare tehnologică sunt utilizate pentru desfășurarea de acțiuni directe, acțiuni indirecte în cadrul programului cadru de cercetare menționat la articolul 166 din Tratatul CE și a acțiunii menționate la articolul 165 din tratatul în cauză prin participarea la programe și activități competitive realizate de Centrul Comun de Cercetare (CCC).
(2) Acțiunile directe sunt realizate de către unități ale CCC și, în principiu, sunt finanțate integral de la buget. Ele constau în:
(a)
programe de cercetare;
(b)
activități de cercetare exploratorie;
(c)
activități de sprijin științific și tehnic de natură instituțională.
(3) Acțiunile indirecte constau în programe desfășurate în temeiul unor contracte ce urmează să fie încheiate cu părți terțe. CCC poate participa la aceste acțiuni în aceleași condiții ca și terții.
(4) Pentru a asigura coerența reciprocă a politicilor naționale de cercetare și a politicii comunitare de cercetare, Comisia poate lua inițiative în conformitate cu articolul 165 din Tratatul CE și poate acoperi exclusiv de la buget cheltuieli administrative.
(5) În plus față de programele speciale menționate la articolul 166 alineatul (3) din Tratatul CE, Comunitatea poate adopta:
(a)
programe suplimentare la care să participe numai anumite state membre, în conformitate cu articolul 168 din Tratatul CE;
(b)
programe desfășurate de mai multe state membre, inclusiv participarea la structurile create pentru executarea programelor în cauză, în conformitate cu articolul 169 din Tratatul CE;
(c)
acțiuni de cooperare cu țări terțe și organizații internaționale în conformitate cu articolul 170 din Tratatul CE;
(d)
acțiuni comune, în conformitate cu articolul 171 din Tratatul CE.
(6) Activitățile de natură competitivă desfășurate de CCC constau în:
(a)
activități de sprijin științific și tehnic în cadrul programelor cadru de cercetare și dezvoltare tehnologică, în principiu finanțate integral de la buget;
(b)
servicii pentru terți.
Articolul 230
Norme aplicabile CCC
(Articolul 161 din regulamentul financiar)
(1) Estimările creanțelor prevăzute la articolul 161 alineatul (2) din regulamentul financiar sunt trimise contabilului pentru înregistrare.
(2) În cazul în care activitățile desfășurate de CCC pentru terți implică achiziții, procedura de achiziționare respectă principiile transparenței și tratamentului egal.
TITLUL III
(TITLUL IV DIN REGULAMENTUL FINANCIAR)
ACȚIUNI EXTERNE
CAPITOLUL 1
DISPOZI ȚII GENERALE
Articolul 231
Acțiuni care pot fi finanțate
(Articolul 162 din regulamentul financiar)
Creditele pentru acțiunile menționate în partea II titlul IV capitolul 1 din regulamentul financiar pot finanța în special contracte de achiziții, subvenții, inclusiv subvenții pentru rata dobânzii, împrumuturi speciale, garanții pentru împrumuturi și asistență financiară, sprijin bugetar și alte forme de ajutor bugetar.
CAPITOLUL 2
Punerea în aplicare a acțiunilor
Articolul 232
Acordul de finanțare în gestiunea descentralizată
(Articolul 166 din regulamentul financiar)
(1) Înainte de încheierea unui acord de finanțare pentru o acțiune care urmează să facă obiectul gestiunii descentralizate, ordonatorul de credite responsabil se asigură, prin verificări de documente și la fața locului, că sistemul de gestiune instituit de țara terță beneficiară pentru gestiunea fondurilor comunitare respectă dispozițiile articolului 164 alineatul (1) din regulamentul financiar.
(2) Fiecare acord de finanțare încheiat în contextul gestiunii descentralizate prevede explicit, integral sau parțial în funcție de gradul de descentralizare convenit, dispoziții:
(a)
prin care se asigură respectarea criteriilor prevăzute la articolul 164 alineatul (1) din regulamentul financiar;
(b)
care precizează faptul că, în cazul în care criteriile minime prevăzute la articolul 164 alineatul (1) din regulamentul financiar nu mai sunt îndeplinite, Comisia poate suspenda aplicarea acordului;
(c)
de definire a procedurii contradictorii de închidere a conturilor, în conformitate cu articolul 53 alineatul (5) din regulamentul financiar, care poate fi utilizată pentru identificarea răspunderii țării terțe;
(d)
de stabilire a mecanismelor de corecție financiară menționate la articolul 53 alineatul (5) din regulamentul financiar și prevăzute la articolul 42, în special în ceea ce privește recuperarea prin compensare.
Articolul 233
Împrumuturi speciale
(Articolul 166 din regulamentul financiar)
Pentru orice proiect de investiții finanțat printr-un împrumut special se încheie un contract de împrumut între Comisie, acționând pentru Comunitate, și împrumutător.
Articolul 234
Conturi bancare
(Articolul 166 din regulamentul financiar)
(1) Pentru plățile în moneda statului beneficiar, se deschid conturi în euro la o instituție financiară din statul beneficiar în numele Comisiei sau, de comun acord, în numele beneficiarului. Denumirile acestor conturi fac posibilă identificarea fondurilor în cauză.
(2) Conturile menționate la alineatul (1) sunt alimentate pentru satisfacerea necesarului real de fonduri. Transferurile se efectuează în euro și se convertesc, dacă este necesar, în moneda statului beneficiar pe măsură ce plățile devin exigibile, în conformitate cu articolele 7 și 8.
CAPITOLUL 3
Achiziții
Articolul 235
Închirierea clădirilor
(Articolul 167 din regulamentul financiar)
Singurele contracte imobiliare care pot fi finanțate din creditele operaționale pentru acțiuni externe sunt cele privind închirierea clădirilor deja construite la data semnării contractului de închiriere. Aceste contracte se publică în conformitate cu articolul 119.
Articolul 236
Definiții
(Articolul 167 din regulamentul financiar)
(1) Contractele de servicii includ contractele de studiu și asistență tehnică.
Un contract de studiu este un contract de servicii încheiat între un furnizor și autoritatea contractantă, care include studii pentru identificarea și pregătirea proiectelor, studii de fezabilitate, studii economice și de piață, studii tehnice și auditări.
Un contract de asistență tehnică este contractul în temeiul căruia furnizorul este însărcinat să joace un rol consultativ, să gestioneze și să supravegheze un proiect sau să ofere consultanții prevăzuți în contract.
(2) Dacă o țară terță dispune de personal de gestiune calificat în cadrul departamentelor sale sau în entități cu participare publică, contractele pot fi executate direct de către aceste departamente sau entități în regie proprie.
Articolul 237
Dispoziții speciale privind limitele și modalitățile de adjudecare a contractelor externe
[Articolul 167 alineatul (1) literele (a) și (b) din regulamentul financiar]
(1) Articolele 118-121, cu excepția definițiilor, articolul 122 alineatele (3) și (4), articolele 123, 126-129, articolul 131 alineatele (3)-(6), articolul 139 alineatul (2), articolele 140-146, articolele 148, 151 și 152 nu se aplică contractelor de achiziții încheiate de sau pentru autoritățile contractante menționate la articolul 167 alineatul (1) literele (a) și (b) din regulamentul financiar.
Aplicarea dispozițiilor privind achizițiile din prezentul capitol este decisă de către Comisie.
(2) În cazul nerespectării procedurilor prevăzute la alineatul (1), cheltuielile cu operațiunile în cauză nu sunt eligibile pentru finanțare comunitară.
(3) Contractele adjudecate pentru ajutoare alimentare intră sub incidența modalităților speciale prevăzute în Regulamentul (CE) nr. 2519/97 (21) al Comisiei.
(4) Prezentul capitol nu se aplică autorităților contractante menționate la articolul 167 alineatul (1) litera (b) din regulamentul financiar dacă, în urma verificărilor menționate la articolul 35, Comisia le-a autorizat să utilizeze propriile proceduri de achiziții în cadrul gestionării descentralizate.
Articolul 238
Achiziții efectuate de autoritățile contractante menționate la articolul 167 alineatul (1) litera (c) din regulamentul financiar
[Articolul 167 alineatul (1) litera (c) din regulamentul financiar]
(1) Dispozițiile din prezentul capitol nu se aplică achizițiilor efectuate de autoritățile contractante menționate la articolul 167 alineatul (1) litera (c) din regulamentul financiar.
(2) Dispozițiile din prezentul capitol nu se aplică acțiunilor desfășurate în temeiul Regulamentului (CE) nr. 1257/96.
(3) Procedurile speciale de achiziții pentru cazurile menționate la alineatele (1) și (2) sunt decise de către Comisie în conformitate cu procedurile menționate la articolul 184.
(4) În cazul nerespectării procedurilor menționate la alineatul (3), cheltuielile cu operațiunile în cauză nu sunt eligibile pentru finanțare comunitară.
Articolul 239
Publicitatea și nediscriminarea
(Articolele 167 și 168 din regulamentul financiar)
Comisia adoptă măsurile de aplicare necesare pentru a garanta o participare cât mai largă posibil, în condiții egale, la licitațiile competitive pentru adjudecarea contractelor finanțate de către Comunitate. În acest scop, se acordă o atenție specială:
(a)
asigurării unei publicări prealabile adecvate, în termene rezonabile, a notificărilor de preinformare, notificărilor de contractare și a notificărilor de adjudecare;
(b)
eliminării oricărei practici discriminatorii sau specificații tehnice care ar putea să împiedice o participare largă în condiții egale a tuturor persoanelor fizice sau juridice menționate la articolul 168 din regulamentul financiar.
Articolul 240
Publicitatea
(Articolul 167 din regulamentul financiar)
(1) Notificarea de preinformare pentru invitații la licitații internaționale este transmisă Oficiului pentru Publicații Oficiale al Comunităților Europene cât mai curând posibil, în orice caz înainte de 31 martie a fiecărui an pentru contracte de bunuri și servicii și cât mai curând posibil după decizia de autorizare a programului pentru contracte de lucrări.
(2) În sensul prezentului capitol, notificarea de contractare se publică:
(a)
cel puțin în Jurnalul Oficial al Comunităților Europene și pe site-ul internet pentru invitații la licitații internaționale;
(b)
cel puțin în monitorul oficial al statului beneficiar sau într-o publicație echivalentă pentru invitații la licitații locale.
Dacă notificarea de contractare este publicată și la nivel local, ea trebuie să fie identică cu cea publicată în Jurnalul Oficial al Comunităților Europene și pe internet și trebuie publicată simultan. Comisia este responsabilă de publicarea în Jurnalul Oficial al Comunităților Europene și pe internet. Dacă notificarea este publicată la nivel local, publicarea poate fi făcută de beneficiar.
(3) Notificarea de adjudecare se trimite după semnarea contractului.
Articolul 241
Limitele și procedurile pentru adjudecarea contractelor de servicii
(Articolul 167 din regulamentul financiar)
(1) Limitele și procedurile menționate la articolul 167 din regulamentul financiar sunt după cum urmează pentru contractele de servicii:
(a)
pentru contracte cu o valoare egală sau mai mare de 200 000 EUR: o invitație la licitație internațională restrânsă în sensul celui de-al doilea paragraf al articolului 122 alineatul (2) și în sensul articolului 240 alineatul (2) litera (a);
(b)
pentru contracte cu valoare mai mică decât 200 000 EUR: procedură de negociere competitivă în sensul alineatului (3), cu condiția ca utilizarea unui contract cadru existent să fie imposibilă sau să nu fi avut succes.
Contractele cu o valoare mai mică decât 5 000 EUR pot fi adjudecate pe baza unei singure oferte.
(2) În procedura internațională restrânsă menționată la alineatul (1) litera (a), notificarea de contractare precizează numărul de candidați care urmează să fie invitați să depună oferte. Pentru contractele de servicii numărul de ofertanți este cuprins între patru și opt. Numărul candidaților cărora li se permite să depună oferte trebuie să fie suficient pentru a asigura o concurență reală.
Lista candidaților selectați se publică pe site-ul internet al Comisiei.
(3) În procedura negociată menționată la alineatul (1) litera (b), autoritatea contractantă întocmește o listă cu cel puțin trei candidați aleși de ea. Procedura implică o licitație competitivă limitată, fără publicarea unei notificări și poartă denumirea de procedură de negociere competitivă, nefiind reglementată de articolul 124.
Ofertele sunt deschise și evaluate de către o comisie de evaluare având priceperea tehnică și administrativă necesară. Membrii comisiei de evaluare trebuie să semneze o declarație de imparțialitate.
Dacă autoritatea contractantă nu primește cel puțin trei oferte valabile, procedura trebuie anulată și reluată.
(4) Ofertele se trimit într-un pachet sau un plic exterior care conține două plicuri sigilate separate, pe unul fiind scrise cuvintele Plicul A - Oferta tehnică, iar pe celălalt cuvintele Plicul B - Oferta financiară. Pe plicul exterior se înscriu:
(a)
adresa indicată în documentele de licitație pentru depunerea ofertelor;
(b)
trimiterea la invitația la licitație la care ofertantul răspunde;
(c)
dacă este cazul, numerele loturilor pentru care oferta este depusă;
(d)
fraza „A nu se deschide înainte de ședința de deschidere a ofertelor”, în limba documentelor de licitație.
Dacă documentele de licitație prevăd desfășurarea de interviuri, comisia de evaluare îi poate intervieva pe principalii membri ai echipei de experți propuse în ofertele acceptabile din punct de vedere tehnic, după elaborarea în scris a concluziilor sale provizorii și înainte de finalizarea definitivă a evaluării ofertelor tehnice. În aceste cazuri, experții sunt intervievați de comisia de evaluare, de preferat împreună dacă formează o echipă, și la intervale destul de scurte pentru a permite efectuarea de comparații. Interviurile se desfășoară în conformitate cu un model standard convenit în prealabil de către comisia de evaluare și aplicat tuturor experților și echipelor invitate la interviu. Data și ora interviului trebuie comunicate ofertanților cu cel puțin zece zile calendaristice înainte. În cazuri de forță majoră care împiedică ofertantul să participe la interviu, ofertantului i se comunică o nouă dată și oră.
(5) Criteriile de adjudecare a contractului sunt utilizate pentru identificarea ofertei celei mai avantajoase din punct de vedere tehnico-economic.
Oferta cea mai avantajoasă din punct de vedere tehnico-economic este selectată utilizând un raport de ponderare de 80/20 între calitatea tehnică și preț. În acest sens:
(a)
punctajul acordat pentru ofertele tehnice se înmulțește cu 0,80;
(b)
punctajul acordat pentru oferta financiară se înmulțește cu 0,20.
Articolul 242
Utilizarea procedurii negociate pentru contracte de servicii
(Articolul 167 din regulamentul financiar)
(1) Pentru contracte de servicii, autoritățile contractante pot utiliza procedura negociată pe baza unei singure oferte, după primirea acordului din partea Comisiei, dacă aceasta nu este autoritatea contractantă, în următoarele cazuri:
(a)
dacă, din motive de extremă urgență determinate de evenimente pe care autoritățile contractante nu le-ar fi putut prevedea și care nu le pot fi imputate acestora, termenul limită pentru procedurile prevăzute la articolul 91 alineatul (1) literele (a), (b) și (c) din regulamentul financiar nu poate fi respectat;
(b)
dacă serviciile sunt încredințate unor organisme din sectorul public sau unor instituții sau asociații nonprofit și privesc activități de natură instituțională sau sunt destinate să acorde asistență populațiilor în domeniul social;
(c)
pentru servicii care reprezintă o prelungire a serviciilor deja demarate, sub rezerva condițiilor prevăzute la alineatul (2);
(d)
dacă procedura de licitație a eșuat, adică dacă nu s-a primit nici o ofertă adecvată din punct de vedere tehnic și/sau financiar, caz în care, după anularea procedurii de licitație, autoritatea contractantă poate negocia cu unul sau mai mulți ofertanți aleși de ea, dintre cei care au participat la licitație, cu condiția ca condițiile originale de contractare să nu fie modificate substanțial;
(e)
dacă contractul în cauză este încheiat în urma unui concurs și, conform normelor aplicabile, trebuie să fie adjudecat candidatului câștigător sau unuia dintre candidații câștigători, caz în care toți candidații câștigători sunt invitați să participe la negocieri;
(f)
dacă, din motive tehnice sau din motive legate de protecția unor drepturi exclusive, contractul poate fi atribuit numai unui anumit prestator de servicii.
În sensul primului paragraf litera (a), se consideră că operațiunile desfășurate în situații de criză conform prevederilor articolului 168 alineatul (2) corespund testului de extremă urgență. Ordonatorul de credite delegat, dacă este cazul în colaborare cu ceilalți ordonatori de credite delegați implicați, stabilește existența unei situații de extremă urgență și își revizuiește periodic decizia ținând seama de principiul bunei gestiuni financiare.
(2) Serviciile care reprezintă o prelungire a unor servicii deja demarate, conform alineatului (1) litera (c), sunt după cum urmează:
(a)
servicii suplimentare care nu fac obiectul contractului principal, dar care, datorită unor circumstanțe neprevăzute, au devenit necesare pentru executarea contractului, cu condiția ca serviciile suplimentare să nu poată fi separate tehnic și economic de contractul principal fără inconveniente semnificative pentru autoritatea contractantă și cuantumul total al serviciilor suplimentare să nu fie mai mare de 50 % din valoarea contractului principal;
(b)
servicii suplimentare care constau în repetarea unor servicii similare încredințate contractantului care prestează serviciile în temeiul unui prim contract, cu condiția ca pentru prestarea primului serviciu să se fi publicat o notificare de contractare și ca posibilitatea de a utiliza procedura negociată pentru noi servicii pentru proiect și costurile estimate să fi fost indicate clar în notificarea de contractare publicată pentru primul serviciu.
Contractul poate fi prelungit o singură dată, pentru o valoare și un termen egal cu cel mult valoarea și termenul contractului inițial.
Articolul 243
Limitele și procedurile pentru adjudecarea contractelor de bunuri
(Articolul 167 din regulamentul financiar)
(1) Pentru contractele de bunuri, limitele și procedurile menționate la articolul 167 din regulamentul financiar sunt după cum urmează:
(a)
pentru contracte cu o valoare egală sau mai mare decât 150 000 EUR: o invitație la licitație internațională deschisă în sensul articolului 122 alineatul (2) litera (a) și articolului 240 alineatul (2) litera (a);
(b)
pentru contracte cu o valoare egală sau mai mare decât 30 000 EUR, dar mai mică decât 150 000 EUR: o licitație locală deschisă în sensul articolului 122 alineatul (2) litera (a) și articolului 240 alineatul (2) litera (b);
(c)
pentru contracte cu o valoare mai mică decât 30 000 EUR: procedură de negociere competitivă în sensul alineatului (2).
Contractele cu o valoare mai mică decât 5 000 EUR pot fi adjudecate pe baza unei singure oferte.
(2) În cadrul procedurii negociate menționate la alineatul (1) litera (c), autoritatea contractantă întocmește o listă cu cel puțin trei candidați aleși de ea. Procedura implică o licitație competitivă limitată, fără publicarea unei notificări și poartă denumirea de procedură de negociere competitivă, nefiind reglementată de articolul 124.
Ofertele sunt deschise și evaluate de către o comisie de evaluare având priceperea tehnică și administrativă necesară. Membrii comisiei de evaluare trebuie să semneze o declarație de imparțialitate.
Dacă autoritatea contractantă nu primește cel puțin trei oferte valabile, procedura trebuie anulată și reluată.
(3) Fiecare ofertă tehnică și financiară trebuie introdusă într-un singur plic sigilat, introdus la rândul său într-un pachet sau un plic exterior. Pe plicul interior se înscriu:
(a)
adresa indicată în documentele de licitație pentru depunerea ofertelor;
(b)
trimiterea la invitația la licitație la care ofertantul răspunde;
(c)
dacă este cazul, numerele loturilor pentru care oferta este depusă;
(d)
fraza „A nu se deschide înainte de ședința de deschidere a ofertelor”, în limba documentelor de licitație.
În locul și momentul stabilite în documentele de licitație, ofertele sunt deschise în public de către comisia de evaluare. La ședința publică de deschidere a ofertelor trebuie anunțate numele ofertanților, prețurile oferite, depunerea garanției de participare necesare și orice altă formalitate considerată necesară de către autoritatea contractantă.
(4) În cazul unui contract de bunuri care nu implică servicii postvânzare, singurul criteriu de adjudecare este prețul.
Dacă propunerile de servicii postvânzare sau de formare profesională sunt deosebit de importante, este aleasă oferta cea mai avantajoasă din punct de vedere tehnico-economic, ținându-se seama în mod adecvat de calitatea tehnică a serviciilor oferite și de prețul oferit.
Articolul 244
Utilizarea procedurii negociate pentru contractele de bunuri
(Articolul 167 din regulamentul financiar)
(1) Contractele de bunuri pot fi adjudecate prin procedură negociată pe baza unei singure oferte, după primirea acordului din partea Comisiei, dacă aceasta nu este autoritatea contractantă, în următoarele cazuri:
(a)
dacă, din motive de extremă urgență determinate de evenimente pe care autoritățile contractante nu le-ar fi putut prevedea și care nu le pot fi imputate acestora, termenul limită pentru procedurile prevăzute la articolul 91 alineatul (1) literele (a), (b) și (c) din regulamentul financiar nu poate fi respectat;
(b)
dacă se justifică prin natura sau caracteristicile speciale ale bunurilor, de exemplu, dacă executarea contractului este rezervată exclusiv deținătorilor de brevete și licențe de utilizare a brevetelor;
(c)
pentru livrări suplimentare de la furnizorul inițial, destinate înlocuirii parțiale a produselor sau instalațiilor curente sau suplimentării produselor și instalațiilor existente, dacă o înlocuire a furnizorului ar obliga autoritatea contractantă să achiziționeze echipamente cu caracteristici tehnice diferite, ceea ce ar conduce la incompatibilități sau dificultăți tehnice disproporționate în funcționare și întreținere;
(d)
dacă procedura de licitație a eșuat, adică dacă nu s-a primit nici o ofertă adecvată din punct de vedere tehnic și/sau financiar. În acest caz, după anularea procedurii de licitație, autoritatea contractantă poate negocia cu unul sau mai mulți ofertanți aleși de ea, dintre cei care au participat la licitație, cu condiția ca condițiile originale de contractare să nu fie modificate substanțial.
(2) În sensul alineatului (1) litera (a), se consideră că operațiunile desfășurate în situații de criză conform prevederilor articolului 168 alineatul (2) corespund testului de extremă urgență. Ordonatorul de credite delegat, dacă este cazul în colaborare cu ceilalți ordonatori de credite delegați implicați, stabilește existența unei situații de extremă urgență și își revizuiește periodic decizia ținând cont de principiul bunei gestiuni financiare.
Articolul 245
Limitele și procedurile pentru adjudecarea contractelor de lucrări
(Articolul 167 din regulamentul financiar)
(1) Pentru contractele de lucrări, limitele și procedurile menționate la articolul 167 din regulamentul financiar sunt după cum urmează:
(a)
pentru contracte cu o valoare egală sau mai mare decât 5 000 000 EUR:
(i)
în principiu, o invitație la licitație internațională deschisă în sensul articolului 122 alineatul (2) litera (a) și articolului 240 alineatul (2) litera (a);
(ii)
în mod excepțional, datorită caracteristicilor anumitor lucrări și cu acordul Comisiei, o invitație la licitație internațională restrânsă în sensul articolului 122 alineatul (2) litera (b) și articolului 240 alineatul (2) litera (a);
(b)
pentru contracte cu o valoare egală sau mai mare decât 300 000 EUR, dar mai mică decât 5 000 000 EUR: o licitație locală deschisă în sensul articolului 122 alineatul (2) litera (b) și articolului 240 alineatul (2) litera (a);
(c)
pentru contracte cu o valoare mai mică decât 300 000 EUR: procedură de negociere competitivă în sensul alineatului (2).
Contractele cu o valoare mai mică decât 5 000 EUR pot fi adjudecate pe baza unei singure oferte.
(2) În procedura negociată menționată la alineatul (1) litera (c), autoritatea contractantă întocmește o listă cu cel puțin trei contractanți aleși de ea. Procedura implică o licitație competitivă limitată, fără publicarea unei notificări și poartă denumirea de procedură de negociere competitivă, nefiind reglementată de articolul 124.
Ofertele sunt deschise și evaluate de către o comisie de evaluare având priceperea tehnică și administrativă necesară. Membrii comisiei de evaluare trebuie să semneze o declarație de imparțialitate.
Dacă autoritatea contractantă nu primește cel puțin trei oferte valabile, procedura trebuie anulată și reluată.
(3) Criteriile de selecție includ capacitatea ofertantului de a executa contracte similare, în special prin trimitere la lucrări executate în ultimii ani. Selecția făcându-se în acest mod, întrucât ofertele inadmisibile au fost deja eliminate, singurul criteriu de adjudecare este prețul.
(4) Fiecare ofertă tehnică și financiară trebuie introdusă într-un singur plic sigilat, introdus la rândul său într-un pachet sau un plic exterior. Pe plicul interior se înscriu:
(a)
adresa indicată în documentele de licitație pentru depunerea ofertelor;
(b)
trimiterea la invitația la licitație la care ofertantul răspunde;
(c)
dacă este cazul, numerele loturilor pentru care oferta este depusă;
(d)
fraza „A nu se deschide înainte de ședința de deschidere a ofertelor”, în limba documentelor de licitație.
În locul și momentul stabilite în documentele de licitație, ofertele sunt deschise în public de către comisia de evaluare. La ședința publică de deschidere a ofertelor, trebuie anunțate numele ofertanților, prețurile oferite, depunerea garanției de participare necesare și orice altă formalitate considerată necesară de către autoritatea contractantă.
Articolul 246
Utilizarea procedurii negociate pentru contractele de lucrări
(Articolul 167 din regulamentul financiar)
(1) Contractele de lucrări pot fi adjudecate prin procedură negociată pe baza unei singure oferte, după primirea acordului din partea Comisiei, dacă aceasta nu este autoritatea contractantă, în următoarele cazuri:
(a)
dacă, din motive de extremă urgență determinate de evenimente pe care autoritățile contractante nu le-ar fi putut prevedea și care nu le pot fi imputate acestora, termenul limită pentru procedurile prevăzute la articolul 91 alineatul (1) literele (a), (b) și (c) din regulamentul financiar nu poate fi respectat;
(b)
pentru lucrări suplimentare care nu fac obiectul contractului inițial, dar care, datorită unor circumstanțe neprevăzute, au devenit necesare pentru executarea lucrării descrise în contractul inițial, sub rezerva condițiilor prevăzute la alineatul (2);
(c)
dacă procedura de licitație a eșuat, adică dacă nu s-a primit nici o ofertă adecvată din punct de vedere tehnic și/sau financiar. În acest caz, după anularea procedurii de licitație, autoritatea contractantă poate negocia cu unul sau mai mulți ofertanți aleși de ea, dintre cei care au participat la licitație, cu condiția ca condițiile originale de contractare să nu fie modificate substanțial.
În sensul primului paragraf litera (a), se consideră că operațiunile desfășurate în situații de criză conform prevederilor articolului 168 alineatul (2) corespund testului de extremă urgență. Ordonatorul de credite delegat, dacă este cazul în colaborare cu ceilalți ordonatori de credite delegați implicați, stabilește existența unei situații de extremă urgență și își revizuiește periodic decizia ținând cont de principiul bunei gestiuni financiare.
(2) Lucrările suplimentare menționate la alineatul (1) litera (b) sunt adjudecate contractantului care deja execută lucrarea:
(a)
dacă aceste lucrări nu pot fi separate din punct de vedere tehnic și economic de contractul principal fără inconveniente semnificative pentru autoritatea contractantă;
(b)
dacă aceste lucrări, deși separabile de executarea contractului inițial, sunt strict necesare pentru finalizarea acestuia;
(c)
dacă valoarea totală a contractelor adjudecate pentru lucrările suplimentare nu este mai mare de 50 % din valoarea contractului principal.
Articolul 247
Utilizarea procedurii negociate pentru contractele imobiliare
(Articolul 167 din regulamentul financiar)
Contractele imobiliare menționate la articolul 235 pot fi adjudecate prin procedură negociată după prospectarea pieței locale și după obținerea acordului din partea Comisiei, dacă aceasta nu este autoritatea contractantă.
Articolul 248
Alegerea procedurii de achiziții pentru contracte mixte
(Articolul 167 din regulamentul financiar)
În cazul contractelor care au ca obiect atât prestarea de servicii, cât și furnizarea de bunuri sau executarea de lucrări, după obținerea acordului din partea Comisiei, dacă aceasta nu este autoritatea contractantă, autoritatea contractantă determină limitele și procedurile aplicabile prin trimitere la aspectul predominant evaluat pe baza valorii relative și a importanței operaționale a diverselor componente ale contractului.
Articolul 249
Documentele de licitație
(Articolul 167 din regulamentul financiar)
(1) Documentele de licitație menționate la articolul 130 se întocmesc pe baza celor mai bune practici internaționale și în conformitate cu dispozițiile din prezentul capitol privind publicitatea și contactele dintre autoritatea contractantă și ofertanți.
(2) Pentru contractele de servicii, dosarul de licitație trebuie să conțină următoarele documente:
(a)
instrucțiuni pentru ofertanți, care trebuie să precizeze:
(i)
tipul de contract;
(ii)
criteriile de adjudecare și ponderea acestora;
(iii)
posibilitatea organizării de interviuri și calendarul acestora;
(iv)
dacă sunt permise variante;
(v)
proporția de subcontractare care poate fi autorizată;
(vi)
bugetul maxim disponibil pentru contract;
(vii)
moneda ofertelor;
(b)
lista restrânsă a candidaților selectați (menționând interzicerea asocierilor);
(c)
condițiile generale pentru contracte de servicii;
(d)
condiții speciale care detaliază, completează sau permit derogări de la condițiile generale;
(e)
termeni de referință care indică calendarul planificat pentru proiect și datele de la care se prevede necesitatea ca principalii experți să fie disponibili;
(f)
centralizatorul prețurilor (de completat de către ofertant);
(g)
formular de ofertă;
(h)
formular de contract;
(i)
formulare pentru garanții bancare (sau similare) pentru plata prefinanțării.
(3) Pentru contractele de bunuri, dosarul de licitație trebuie să conțină următoarele documente:
(a)
instrucțiuni pentru ofertanți, care trebuie să precizeze:
(i)
criteriile de selecție și adjudecare;
(ii)
dacă sunt permise variante;
(iii)
moneda ofertelor;
(b)
condițiile generale pentru contracte de bunuri;
(c)
condiții speciale care detaliază, completează sau permit derogări de la condițiile generale;
(d)
o anexă tehnică conținând eventualele planșe, specificații tehnice și calendarul planificat pentru executarea contractului;
(e)
centralizatorul prețurilor (de completat de către ofertant);
(f)
formular de ofertă;
(g)
formular de contract;
(h)
formulare pentru garanții bancare (sau similare) pentru:
(i)
participarea la licitație;
(ii)
plata prefinanțărilor;
(iii)
buna execuție.
(4) Pentru contractele de lucrări, dosarul de licitație trebuie să conțină următoarele documente:
(a)
instrucțiuni pentru ofertanți, care trebuie să precizeze:
(i)
criteriile de selecție și adjudecare;
(ii)
dacă sunt permise variante;
(iii)
moneda ofertelor;
(b)
condițiile generale pentru contracte de lucrări;
(c)
condiții speciale care detaliază, completează sau permit derogări de la condițiile generale;
(d)
anexe tehnice conținând planșe, specificații tehnice și calendarul planificat pentru executarea contractului;
(e)
centralizatorul prețurilor (de completat de către ofertant) și defalcarea prețurilor;
(f)
formular de ofertă;
(g)
formular de contract;
(h)
formulare pentru garanții bancare (sau similare) pentru:
(i)
participarea la licitație;
(ii)
plata prefinanțărilor;
(iii)
buna execuție.
(5) În cazul unor contradicții, condițiile speciale menționate la alineatul (2) litera (d), alineatul (3) litera (c) și alineatul (4) litera (c) prevalează asupra condițiilor generale.
Articolul 250
Garanțiile
(Articolele 102 și 167 din regulamentul financiar)
(1) Prin derogare de la articolul 150, garanțiile depuse în avans se exprimă în euro sau în moneda contractului pe care îl acoperă.
(2) Autoritatea contractantă poate să solicite o garanție de participare la licitație, în sensul prezentului capitol, reprezentând 1 % până la 2 % din valoarea totală a contractului pentru contractele de bunuri și de lucrări; garanția trebuie să respecte dispozițiile articolului 150. Garanția se eliberează la adjudecarea contractului. Garanția se reține dacă o ofertă depusă până la data limită de depunere este retrasă ulterior.
(3) Pentru plata unei prefinanțări de peste 150 000 EUR este necesară depunerea unei garanții. Aceasta se eliberează pe măsură ce și când creditarea se deduce din plăți intermediare și plăți de solduri efectuate către beneficiar în conformitate cu condițiile contractuale.
(4) La semnarea contractelor de bunuri și lucrări, ofertantul depune o garanție de bună execuție pentru o valoare prevăzută în dosarul de licitație reprezentând cel mult 10 % din valoarea contractului. Garanția rămâne valabilă cel puțin până la recepția finală a bunurilor și lucrărilor. Dacă contractul nu este executat corespunzător, garanția se reține integral.
Articolul 251
Termenele limită pentru proceduri
(Articolul 167 din regulamentul financiar)
(1) Ofertele trebuie să ajungă la autoritatea contractantă la adresa și până la data și ora prezentate în invitația la licitație. Termenul limită pentru primirea ofertelor sau a solicitărilor de participare, prevăzut de autoritatea contractantă, este destul de lung pentru a acorda părților interesate o perioadă rezonabilă și adecvată pentru pregătirea și depunerea ofertelor.
Pentru contractele de servicii, termenul minim dintre data de expediere a scrisorii de invitație la licitație și data limită de primire a ofertelor este de cincizeci de zile. Cu toate acestea, în cazuri urgente și cu autorizarea prealabilă din partea Comisiei, pot fi autorizate alte termene limită.
(2) Ofertanții pot adresa întrebări în scris cu cel puțin douăzeci și una de zile înainte de data limită pentru primirea ofertelor. Autoritatea contractantă transmite răspunsurile la întrebări cu cel puțin unsprezece zile înainte de data limită pentru depunerea ofertelor.
(3) În procedurile internaționale restrânse, termenul limită pentru primirea ofertelor este de cel puțin treizeci de zile de la data publicării notificării de contractare. Perioada dintre data expedierii scrisorii de invitație și data limită pentru primirea ofertelor este de cel puțin cincizeci de zile. Cu toate acestea, în anumite cazuri excepționale și cu autorizarea prealabilă din partea Comisiei, pot fi autorizate alte termene limită.
(4) În proceduri internaționale deschise, termenele limită pentru primirea ofertelor, calculate de la data trimiterii notificării de contractare, sunt de cel puțin:
(a)
90 de zile pentru contractele de lucrări;
(b)
60 de zile pentru contractele de bunuri.
Cu toate acestea, în anumite cazuri excepționale și cu autorizarea prealabilă din partea Comisiei, pot fi autorizate alte termene limită.
(5) În procedurile locale deschise, termenele limită pentru primirea ofertelor, calculate de la data trimiterii notificării de contractare, sunt de cel puțin:
(a)
60 de zile pentru contractele de lucrări;
(b)
30 de zile pentru contractele de bunuri.
Cu toate acestea, în anumite cazuri excepționale și cu autorizarea prealabilă din partea Comisiei, pot fi autorizate alte termene limită.
(6) Pentru procedurile de negociere competitivă menționate la articolul 241 alineatul (1) litera (b), articolul 243 alineatul (1) litera (c) și articolul 245 alineatul (1) litera (c), candidații au la dispoziție pentru depunerea ofertelor cel puțin treizeci de zile de la data expedierii scrisorii de invitație la licitație.
(7) Pentru contractele de servicii, perioada de valabilitate a ofertei este de nouăzeci de zile calendaristice de la data limită pentru depunerea ofertelor. În cazuri excepționale, înainte de expirarea perioadei de valabilitate, autoritatea contractantă poate solicita ofertanților prelungirea perioadei cu un anumit număr de zile, până la maximum patruzeci de zile calendaristice. Ofertantul a cărui ofertă este selectată trebuie să mențină oferta valabilă pentru încă șaizeci de zile calendaristice de la data notificării de adjudecare a contractului.
(8) Pentru contractele de bunuri, perioada de valabilitate a ofertelor este de nouăzeci de zile calendaristice de la data limită pentru depunerea ofertelor. În cazuri excepționale, înainte de expirarea perioadei de valabilitate, autoritatea contractantă poate solicita ofertanților prelungirea perioadei cu un anumit număr de zile, până la maximum patruzeci de zile calendaristice. Ofertantul a cărui ofertă este selectată trebuie să mențină oferta valabilă pentru încă șaizeci de zile calendaristice de la data notificării de adjudecare a contractului.
(9) Pentru contractele de lucrări, perioada de valabilitate a ofertelor este de nouăzeci de zile calendaristice de la data limită pentru depunerea ofertelor. În cazuri excepționale, înainte de expirarea perioadei de valabilitate, autoritatea contractantă poate solicita ofertanților prelungirea perioadei cu un anumit număr de zile, până la maximum patruzeci de zile calendaristice. Ofertantul a cărui ofertă este selectată trebuie să mențină oferta valabilă pentru încă șaizeci de zile calendaristice de la data notificării de adjudecare a contractului.
(10) Termenele limită precizate la alineatele (1)-(9) sunt exprimate în zile calendaristice.
Articolul 252
Comisia de evaluare
(Articolul 167 din regulamentul financiar)
(1) Toate solicitările de participare și ofertele declarate conforme cu cerințele sunt evaluate și ierarhizate de către o comisie de evaluare pe baza criteriilor de eliminare, selecție și adjudecare anunțate în prealabil. Această comisie este formată dintr-un număr impar de membri, cel puțin trei, care dispun de expertiza tehnică și administrativă necesară pentru evaluarea ofertelor.
(2) Dacă nu este autoritatea contractantă, Comisia trebuie informată sistematic. Comisia este întotdeauna invitată ca observator la deschiderea și evaluarea ofertelor și primește câte o copie a fiecăreia dintre acestea. Autoritatea contractantă trimite Comisiei, pentru acordul acesteia, rezultatele evaluării ofertelor și o propunere pentru adjudecarea contractului. După ce a primit acordul în cauză, autoritatea contractantă semnează contractele și le trimite Comisiei.
(3) Ofertele care nu conțin toate elementele esențiale solicitate în documentele de licitație sau care nu corespund cerințelor speciale prevăzute sunt eliminate.
(4) În cazul unor oferte anormal de mici, conform articolului 139, comisia solicită clarificările necesare privind conținutul ofertei.
CAPITOLUL 4
Subvenții
Articolul 253
Finanțarea integrală
(Articolul 169 din regulamentul financiar)
(1) Prin derogare de la cerința de cofinanțare pentru subvenții, menționată la articolul 109 din regulamentul financiar, finanțarea integrală a unei acțiuni poate fi autorizată în următoarele cazuri, cu excepția cazurilor în care actul de bază interzice acest lucru:
(a)
ajutor umanitar, inclusiv asistență pentru refugiați, persoane dezrădăcinate, reabilitare și deminare;
(b)
ajutor în situații de criză în sensul articolului 168 alineatul (2);
(c)
acțiuni pentru protecția sănătății și a drepturilor fundamentale ale omului;
(d)
acțiuni generate de punerea în aplicare a acordurilor de finanțare cu țări terțe sau acțiuni cu organizații internaționale în sensul articolului 43.
(2) În cazul oricărei derogări de la cerința de cofinanțare, motivele sunt precizate în decizia de adjudecare pentru acțiunea în cauză, în conformitate cu alineatul (1).
Ordonatorul de credite trebuie să poată dovedi că finanțarea integrală este esențială pentru desfășurarea acțiunii în cauză.
CAPITOLUL 5
Conturile de avans și inventarele
Articolul 254
Crearea conturilor de avans
(Articolul 63 din regulamentul financiar)
Pentru plata anumitor categorii de cheltuieli, pot fi create unul sau mai multe conturi de avans în fiecare unitate locală din afara Comunității, în conformitate cu articolul 63 din regulamentul financiar. O unitate locală este, de exemplu, o delegație, un birou sau o antenă comunitară deschisă într-o țară terță.
Decizia de constituire a contului de avans stabilește condițiile de funcționare a acestuia în conformitate cu articolul 67 și pe baza necesităților proprii ale fiecărei unități locale.
Articolul 255
Persoanele împuternicite să administreze conturile
(Articolul 62 din regulamentul financiar)
Fiecare instituție stabilește condițiile în care personalul pe care îl desemnează și îl împuternicește să administreze conturile în unitățile locale menționate la articolul 254 sunt autorizate să comunice numele și specimenele de semnătură instituțiilor financiare locale.
Articolul 256
Inventarul și publicitatea vânzărilor
(Articolul 138 din regulamentul financiar)
(1) În cazul delegațiilor, inventarele permanente ale bunurilor mobiliare aparținând Comunităților se întocmesc la nivel local. Acestea sunt trimise periodic departamentelor centrale în conformitate cu normele adoptate de fiecare instituție.
Bunurile mobiliare în tranzit spre delegații sunt înregistrate pe o listă provizorie înainte de a fi înregistrate în inventarele permanente.
(2) Modalitățile de publicitate pentru vânzarea bunurilor mobiliare ale delegațiilor sunt conforme uzanțelor locale.
TITLUL IV
(TITLUL V DIN REGULAMENTUL FINANCIAR)
OFICIILE EUROPENE
Articolul 257
Domeniul de aplicare
(Articolul 171 din regulamentul financiar)
Oficiile menționate la articolul 171 din regulamentul financiar sunt după cum urmează:
(a)
Oficiul pentru Publicații Oficiale;
(b)
Oficiul European Antifraudă;
(c)
Oficiul Comunităților Europene pentru Selecția Personalului;
(d)
Oficiul pentru Administrarea și Plata Drepturilor Individuale;
(e)
Oficiul pentru Infrastructură și Logistică din Bruxelles și Oficiul pentru Infrastructură și Logistică din Luxemburg.
Una sau mai multe instituții pot înființa oficii suplimentare dacă constituirea acestora poate fi justificată de studiul de rentabilitate și garantează vizibilitatea acțiunii comunitare.
Articolul 258
Norme speciale privind Oficiul pentru Publicații Oficiale
(Articolul 171 din regulamentul financiar)
În ceea ce privește Oficiul pentru Publicații Oficiale, fiecare instituție își păstrează competențele de ordonanțare a cheltuielilor imputate din creditele pentru publicarea tuturor lucrărilor încredințate de către oficiu unor organisme exterioare. Rezultatul net al vânzării publicațiilor se reutilizează ca venituri atribuite de către instituția care este autorul publicațiilor în cauză, în conformitate cu articolul 18 din regulamentul financiar.
Articolul 259
Delegarea anumitor sarcini de către contabil
(Articolul 172 din regulamentul financiar)
Contabilul Comisiei, hotărând la propunerea comitetului de gestiune al oficiului în cauză, poate delega unui membru al personalului oficiului unele dintre sarcinile sale de colectare a veniturilor și de plată a cheltuielilor efectuate direct de către oficiul în cauză.
Articolul 260
Trezoreria. Conturile bancare
(Articolul 172 din regulamentul financiar)
Pentru acoperirea necesarului de numerar al unui oficiu interinstituțional, Comisia, hotărând pe baza unei propuneri a comitetului de gestiune, poate deschide conturi bancare sau conturi giro la oficii poștale în numele său.
Conturile sunt realimentate periodic prin plăți efectuate de către Comisie la primirea unor solicitări de fonduri din partea oficiului. Aceste plăți nu pot depăși cuantumul total al creditelor prevăzute în acest sens în bugetul Comisiei pentru exercițiul curent.
Soldul anual de trezorerie se regularizează și ajustează între oficiu și Comisie la sfârșitul exercițiului financiar.
Articolul 261
Normele de aplicare
[Articolul 175 alineatul (1) din regulamentul financiar]
Normele de aplicare prevăzute de comitetul de gestiune al fiecărui oficiu în conformitate cu articolul 175 alineatul (1) din regulamentul financiar sunt în totalitate conforme cu prezentul regulament.
TITLUL V
(TITLUL VI DIN REGULAMENTUL FINANCIAR)
CREDITE ADMINISTRATIVE
Articolul 262
Domeniul de aplicare
(Articolul 177 din regulamentul financiar)
Creditele administrative reglementate de prezentul titlu sunt cele definite la articolul 27.
Articolul 263
Operațiuni imobiliare
[Articolul 179 alineatul (3) din regulamentul financiar]
Înainte de încheierea contractelor menționate la articolul 179 alineatul (3) din regulamentul financiar, fiecare instituție prezintă autorității bugetare o comunicare prezentând toate informațiile relevante referitoare la operațiunea prevăzută, costul bugetar pentru exercițiul financiar curent și exercițiile ulterioare, justificarea operațiunii în ceea ce privește principiul bunei gestiuni financiare și impactul său asupra perspectivei financiare.
Instituția respectivă informează în același timp autoritatea bugetară cu privire la calendarul său pentru proiecte imobiliare.
Articolul 264
Garanțiile locative
(Articolul 177 din regulamentul financiar)
Comisia furnizează garanții locative sub formă de garanții bancare sau depozite în conturi bancare blocate în numele Comisiei sau al locatorului, exprimate în euro, cu excepția unor cazuri justificate corespunzător.
Articolul 265
Avansurile plătite personalului și membrilor instituțiilor
(Articolul 177 din regulamentul financiar)
Personalului și membrilor instituțiilor li se pot plăti avansuri, în conformitate cu condițiile prevăzute în Statutul personalului.
PARTEA III
DISPOZIȚII TRANZITORII ȘI FINALE
TITLUL I
DISPOZIȚII TRANZITORII
Articolul 266
Transferurile de credite pentru cercetare
(Articolul 160 din regulamentul financiar)
Pentru acțiunile directe și indirecte din domeniul cercetării menționate la articolul 229 alineatele (2)-(5), procedura pentru transferurile de credite pentru exercițiul financiar 2003 este reglementată de articolul 95 primul și al doilea paragraf din regulamentul financiar din 21 decembrie 1977.
Articolul 267
Lichidarea contului de garanție
(1) Soldul creditor al contului de garanție deschis în contabilitatea generală în numele fiecărui contabil sau contabil adjunct și creditat cu creditele speciale acordate în temeiul articolului 75 din regulamentul financiar din 21 decembrie 1977 se plătește persoanelor în cauză sau persoanelor îndreptățite prin decizia instituțiilor, după ce aceștia au fost descărcați de gestiune pentru exercițiile financiare 2001 și 2002 în conformitate cu avizul contabilului, dacă acesta nu este implicat personal.
(2) Soldul creditor al contului de garanție deschis în contabilitatea generală în numele fiecărui administrator al conturilor de avans și creditat cu creditele speciale acordate în temeiul articolului 75 din regulamentul financiar din 21 decembrie 1977 se plătește persoanelor în cauză sau persoanelor îndreptățite cu acordul contabilului și al ordonatorului de credite responsabili și după o verificare contabilă efectuată de aceștia.
(3) Contul de garanție este creditat cu o dobândă corespunzătoare mediei anuale a ratelor lunare aplicate de Banca Centrală Europeană operațiunilor sale principale de refinanțare în euro, publicate în Jurnalul Oficial al Comunităților Europene, seria C, până la data lichidării contului.
Articolul 268
Conversia în euro a angajamentelor sau a estimărilor de creanțe anterioare datei de 1 ianuarie 2003
(Articolul 16 din regulamentul financiar)
Angajamentele bugetare și estimările de creanțe menționate la articolul 161 alineatul (2) din regulamentul financiar, efectuate înainte de 1 ianuarie 2003 într-o monedă alta decât euro, sunt calculate în euro până la 1 iunie 2003 la rata prevăzută la articolul 7, aplicabilă la 1 ianuarie 2003.
Articolul 269
Gestiunea descentralizată a ajutoarelor de preaderare
(Articolul 53 din regulamentul financiar)
În ceea ce privește ajutoarele de preaderare prevăzute în Regulamentul (CEE) nr. 3906/89 (22) al Consiliului și în Regulamentul (CE) nr. 555/2000 (23) al Consiliului, normele privind verificarea prealabilă prevăzută la articolul 35 nu afectează gestiunea descentralizată aplicată deja cu țările candidate interesate.
TITLUL II
DISPOZIȚII FINALE
Articolul 270
Organismele prevăzute la articolul 185 din regulamentul financiar
(Articolul 185 din regulamentul financiar)
Organismele care beneficiază efectiv de o subvenție de la bugetul comunitar și sunt menționate într-o listă întocmită de Comisie și anexată la proiectul preliminar de buget pentru fiecare exercițiu sunt supuse obligațiilor prevăzute la articolul 14 alineatul (2), articolul 46 alineatul (1) punctul (3) litera (d) și articolul 185 din regulamentul financiar.
Articolul 271
Actualizarea limitelor și sumelor
(1) Limitele și sumele prevăzute la articolele 67, 128, 129, 151, 152, 173, 180, 181, 222 și 226 se actualizează la fiecare trei ani în funcție de variațiile indicelui prețurilor de consum în Comunitate.
(2) Pragurile prevăzute la articolul 157 litera (b) și articolul 158 alineatul (1) literele (a) și (c), pentru contractele de achiziții, se actualizează la fiecare doi ani în temeiul articolului 7 alineatul (1) litera (b) din Directiva 92/50/CEE, articolului 6 alineatul (2) litera (a) din Directiva 93/37/CEE și al articolului 5 alineatul (1) litera (c) din Directiva 93/36/CEE.
(3) Comisia, care stabilește noile sume și limite în conformitate cu calendarele și criteriile menționate anterior la alineatele (1) și (2), le comunică celorlalte instituții și asigură publicarea lor în Jurnalul Oficial al Comunităților Europene.
Articolul 272
Abrogarea
Regulamentul (Euratom, CECO, CE) nr. 3418/93 se abrogă.
Trimiterile făcute la regulamentul abrogat se înțeleg ca trimiteri la prezentul regulament.
Articolul 273
Intrarea în vigoare
Prezentul regulament intră în vigoare la 1 ianuarie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 decembrie 2002.